
SEJAK Islam mula berkembang hinggalah ke hari ini, 
umat Islam tidak pernah rehat daripada menghadapi 
cabaran berbentuk aqidah. Muncul satu demi satu fa- 
haman atau aqidah yang menyeleweng dari aqidah yang 
sebenar, sama ada yang timbul akibat kejahilan umat 
Islam sendiri atau yang diasak oleh musuh-musuh Islam 
secara halus. 

Dalam situasi seperti ini, Ustaz Ashaari Muhammad 
muncul dengan membawa aqidah Ahli Sunnah Wal 
Jamaah yang jelas dan mampu diimplementasikan dalam 
segenap bidang kehidupan termasuk dalam ekonomi, 
politik, pendidikan, dan sebagainya. Dengan kata lain, 
beliau membawa fikrah Islamiah yang jelas bersandarkan 
aqidah yang tepat. 

Kehadiran beliau kena pada masanya untuk menye- 
lamatkan aqidah umat Islam seluruhnya agar terbina 
benteng aqidah yang kukuh dalam diri masing-masing, 
dan supaya setiap orang dapat inembetulkan aqidah yang 
salah yang menjadi pegangan mereka selama ini. Tanpa 
kekuatan aqidah, umat Islam sudah pasti akan terjebak 
dengan aqidah-aqidah yang sesat sama ada secara dise- 
dari atau tidak. Mereka boleh terjebak kepada aqidah 
qadariah, jabariah, bahai, qadiani, wahabi, syiah dan 
sebagainya. Aqidah mereka juga boleh rosak kerana 
menganut fahaman atau isme yang tidak dikaitkan de- 
ngan agama seperti komunisme, nasionalisme dan se- 

bagainya, yang sudah berkembang luas di seluruh dunia 
Islam termasuk di Malaysia. 

Ustaz Ashaari telah menyalurkan fikrah beliau dalam 
kuliah-kuliah fardhu ain, ceramah-ceramah umum dan 
tarbiah, serta menerusi buku-bukunya yang berjumlah 48 
buah setakat ini. Setiap buku yang dikarangnya tidak 
terlepas dari menyentuh persoalan iman dan aqidah. Dan 
khusus untuk menyerang golongan syiah dan wahabi, 
beliau telah mengarang buku BAHAYA SYIAH dan 
BERHATI-HATI MEMBUAT TUDUHAN. 

Buku AQIDAH MUKMIN ini merupakan siri kedua 
daripada tiga siri, yang khusus membicarakan persoalan 
aqidah yang merangkumi keyakinan kepada Rukun Iman 
yang enam. 

Ustaz Ashaari telah bertemu dan berbincang dengan 
ulama-ulama Ahli Sunnah Wal Jamaah di merata dunia 
termasuk di Mesir, Turki, Pakistan, Jordan, Tunisia, 
Maghribi, Indonesia, dan sebagainya. Beliau juga bertemu 
dengan ulama-ulama syiah dan wahabi di Iran, Kuwait 
dan Arab Saudi. Dan beliau telah menjelajah ke banyak 
negara Barat tempat berkembangnya berbagai-bagai ali- 
ran fi kiran dan isme yang sesat, termasuk ke Amerika 
Syarikat, Britain, Perancis, Itali, Yugoslavia dan lain-lain. 
Dari situlah beliau memperolehi gambaran yang sejelas- 
jelasnya mengenai segala macam fahaman dan aliran 
aqidah yang ada di dunia hari ini. 

Oleh itu melalui buku ini, beliau menghurai kemba- 
li isi kitab tua dengan gaya pengolahan yang segar dan 
bahasa yang mudah berserta contoh-contoh yang dekat 
dengan kehidupan masyarakat hari ini. 

Apa yang menarik, dalam membicarakan persoalan 
aqidah ini, Ustaz Ashaari tidak langsung memisahkannya 
dari persoalan tasawuf dan syariat. Beliau mahu mene- 
kankan bahawa ilmu usuluddin (aqidah), tasawuf (akhlak) 

dan feqah (syariat) merupakan tiga serangkai dalam 
ajaran Islam yang tidak boleh dipisah-pisahkan dari 
kehidupan seorang mukmin. Oleh itu huraian beliau 
tentang aqidah seringkali dikaitkan dengan aspek-aspek 
lain dalam Islam khususnya akhlak dan syariat. 

Membaca buku ini, anda bukan saja mendalami 
persoalan aqidah tetapi juga menerima ilmu dan didikan 
berhubung perkara-perkara asas yang lain dalam ajaran 
Islam, sehingga timbul satu dorongan yang kuat untuk 
beramal dan membentuk diri menjadi orang yang ber- 
taqwa. 



Penerbit 

BUKU yang bertajuk AQIDAH MUKMIN ini merupakan 
hasil kuliah usuluddin yang telah pun saya sampaikan. 
Kuliah fardhu ain ini kembali bertemu saudara dalam 
bentuk buku, yang moga-moga dapat memberi manfaat 
yang lebih besar lagi. Kalaulah selama ini ianya hanya 
dikuliahkan dalam jemaah Darul Arqam atau jemaah 
Aurad Muhammadiah sahaja, sejak 20 tahun yang lalu, 
kini biarlah ianya dapat menjadi khazanah yang dapat 
saudara-saudari abadikan, dan biarlah ia bertebar ke 
seluruh pelusuk dunia. Kuliah-kuliah yang saya anggap 
penting ini, saya bukukan atas permintaan banyak pihak, 
supaya ilmu yang dikuliahkan itu tidak hilang percuma 
begitu saja. 

Walhasil usuluddin mengikut kaedah (metod) Abui 
Hassan Al Asyaari ini telah jadi pegangan semua pejabat 
agama seluruh Malaysia kecuali Perlis dan beberapa 
individu terutamanya segelintir ulama di akhir-akhir ini 
yang telah terpengaruh dengan fahaman wahabiah yang 
datang dari negara Saudi. 

Sejak tertegaknya Kerajaan Ibnu Saud sejak SO tahun 
yang lampau barulah datangnya perubahan di mana 
mereka menolak ajaran usuluddin mengikut metod Abui 
Hassan Al Asyaari ini. Bahkan tanpa malu dan segan-silu 
serta dengan penuh angkuh menganggap kaedah atau 
metod usuluddin yang dibawa oleh Abui Hassan Al 'Asyaari 
ini bid'ah. Ertinya mereka telah menuduh seluruh ulama 
dan pengikut-pengikut Ahli Sunnah Wal Jamaah pem- 
bawa bid'ah. 

Bahkan di akhir-akhir ini telah kedengaran di Kelan- 
tan, ada ulama-ulama yang turut bersuara sumbang 
menyatakan metod yang menjadi pegangan Abui Hassan 
Al Asyaari ini bid'ah. Ini juga merupakan tali barut atau 
pengikut fahaman wahabi sama ada sedar atau tidak. Sejak 
itu timbullah kontroversi yang hebat di kalangan ulama- 
ulama Ahli Sunnah Wal Jamaah terutamanya di kalangan 
guru-guru pondok di sana. 

Buku ini selain daripada menjadi panduan kepada 
mereka yang menganut fahaman Ahli Sunnah Wal Jama- 
ah, ianya sekaligus menjadi scud yang dapat menolak dan 
membendung fahaman wahabi. Kalau tidak, mereka 
dengan sewenang-wenangnya berani 'menembak' dengan 
tuduhan-tuduhan bid'ah, sesat dan sebagai nya. Terutama- 
nya pada Abui Hassan Al Asyaari dan pengi kut-pengi kut- 
nya, yakni mereka yang berpegang dengan Ahli Sunnah 
Wal Jamaah, yang tinggal di merata pelusuk dunia ini. 

Perlu diingatkan kepada para pembaca budiman 
bahawa isi buku ini mengekalkan bahasa percakapan 

sewaktu memberi kuliah tersebut, dengan tujuan me- 
mudahkan anda para pembaca memahaminya. 

Buku ini kalau ada manfaatnya kuhadiahkan pahala- 
nya kepada kedua ibu bapaku, guru-guruku dan semua 
yang pernah berjasa padaku. Serta juga kepada mereka 
yang aku berdosa padanya. Dan juga khusus untuk guru- 
ku pengasas Aurad Muhammadiah, Sayidi Syeikh 
Muhammad bin Abdullah As Suhaimi. Ampunkan dosa- 
ku, ya ALLAH, sekiranya apa yang tercatat dalam buku 
ini ada perkara-perkara yang tidak Engkau redhai. Sela- 
matkan kami dari azab-Mu dunia dan Akhirat. 

Sekian, wassalam. 



Al hakir wal fakir, 




Ashaari Muhammad 




DI DALAM ajaran Islam, secara umum ilmu-ilmu yang 
penting itu boleh dibahagikan kepada tiga bahagian iaitu: 

1. Usuluddin (aqidah) 

2. Feqah (syariat) 

3. Tasawuf (akhlak) 

Dalam pengamalannya, setiap orang Islam mestilah 
melaksanakan secara serentak ketiga-tiga ilmu tadi. Sama 
ada dari segi teori mahupun praktikal, atau dari segi 
ilmiah dan amaliahnya. 

Tiga ilmu ini merupakan tiga serangkai yang tidak 
boleh dipisah-pisahkan. Kalau dipisah-pisahkan salah satu 
daripada tiga serangkai itu, maka akibatnya rosaklah yang 
lainnya. Ertinya amalan Islam itu menjadi sah apabila 
ketiga-tiga ilmu tersebut dilaksanakan sekaligus dan 
serentak, la tidak boleh diamalkan satu-satu sahaja tanpa 
yang lain. Ber'feqah' saja atau ber'usuluddin' saja atau 
berakhlak saja, tentu akan merosakkan ke-Islaman 
seseorang. Jadi tiga serangkai ilmu ini tidak boleh dipi- 
sah-pisahkan dalam seluruh tindakan hidup. Kalau dipi- 
sahkan dalam pengamalan seharian, paling tidak sese- 
orang itu akan jadi orang fasiq, Bahkan berkemungkin- 
an ia akan jatuh kepada kafir tanpa ia sedar. 

Dari ketiga-tiga ilmu ini, tapak atau asasnya adalah 
ilmu usuluddin. Di atas tapak ilmu yang menjadi pega- 



2 




MUQADDIMAH 



ngan dan keyakinan setiap orang Islam itu, maka 
ditegakkan syariat (feqah) dan akhlak (tasawuf). Kalau 
diibaratkan kepada sebuah bangunan, usuluddin itu 
adalah foundationnya. Bangunan rumah serta peralatan- 
peralatannya itulah syariat dan akhlak. Kalau begitu rumah 
dan peralatan rumah itu tidak dapat ditegakkan sekiranya 
foundation rumah tersebut tidak ada. Atau ia tidak kukuh 
dan tidak kuat. Justeru itu, dalam ajaran Islam: 

1. Usuluddin itu adalah asas Islam atau tapak Islam. 

2. Syariat dan tasawuf ialah furu' dan cabang-cabang- 
nya. 



Kalau begitu, ilmu usuluddin dalam ajaran Islam amat 
penting dan utama. Kerana ia mengesahkan syariat dan 
akhlak. Syariat dan akhlak tidak ada nilai di sisi ALLAH, 
kalau aqidah atau usuluddinnya telah rosak. 

Perkara-perkara yang berkaitan dengan ilmu usu- 
luddin ialah: 

1. Keyakinan kita dengan ALLAH dan sifat-sifat-Nya 
sama ada sifat-sifat yang wajib, sifat-sifat yang 
mustahil atau sifat-sifat yang harus. 

2. Keyakinan kita dengan para rasul dan sifat-sifat- 
nya. 

3. Keyakinan dengan kitab-kitab yang pernah di- 
turunkan oleh ALLAH seperti Al Quran, Zabur, 
Injil dan Taurat. 

4. Keyakinan kepada para malaikat. 

5. Keyakinan pada Qadha dan Qadar ALLAH. 

6. Yakin kepada Syurga dan Neraka serta perkara- 
perkara lain yang merangkumi perkara di Alam 
G hai b. 

Maka ilmu usuluddin yang menjadi asas kepada ajar- 
an Islam merupakan ilmu yang paling penting, la menjadi 
perkara utama dan pertama untuk setiap individu Islam 

yang mukai laf mempelajarinya. Belajar ilmu usuluddin 
ini hukumnya fardhu ain yakni wajib bagi setiap individu 
yang mukallaf. Bahkan jatuh berdosa besar bagi orang 
yang tidak mempelajarinya. Hatta boleh jatuh kufur secara 
tidak sedar kalau jahil tentang ilmu ini. 

Ilmu usuluddin yang berkait dengan ALLAH dan sifat- 
sifat-Nya, kalau tidak dipelajari, paling mudah untuk 
menyebabkan .terjatuh kepada kufur. Sebab itu 
dihukumkan wajib bagi setiap mukallaf mempelajarinya 
terlebih dahulu mendahului ilmu-ilmu yang lain. Dalam 
Hadis, Rasulullah SAW ada menyebut: 

4I1I t )'j 1 

Terjemahannya: Awal-awal agama ialah mengenal 

ALLAH. 

Oleh itu ilmu usuluddin itu tidak boleh dicuaikan 
dari mempelajarinya. Supaya ia dapat dijadikan pegang- 
an dan keyakinan yang mantap (teguh) di hati. Tanpa 
dicelahi dengan unsur-unsur jahil, syak, zan dan waham. 
Sekiranya dicelahi oleh jahil, syak, zan dan waham, atau 
salah satu darinya, maka seluruh amal ibadah itu tidak 
sah atau tertolak. Ertinya tidak dapat apa-apa di sisi 
ALLAH. Amalan itu hanya sia-sia sahaja. Walau bagaimana 
baik dan kemas sekalipun ibadah yang dipersembahkan 
pada ALLAH, sekiranya dicelahi oleh salah satu 
daripadanya, maka ibadah itu akan dicampak semula ke 
muka pengamal nya. 

Mengikut kebiasaan, walaupun cantik amalan syariat 
atau akhlak, ia masih tetap bergantung kepada aqidah. 
Sekiranya aqidahnya baik, maka baiklah syariat dan 
akhlaknya. Tetapi kalau aqidahnya rosak, maka rosaklah 
syariat dan akhlaknya. 

Tamsilannya seperti sebatang pokok. Kalau pokoknya 
subur, itu adalah kesan daripada akar tunjang yang kuat 
tadi. Yang menjadikan ianya berdaun, menghijau, 
menghasilkan bunga cantik dan harum mewangi serta 
buah yang banyak (lebat) lagi sedap rasanya. Sehingga 
menjadikan kepingin semua makhluk terutama manusia 
untuk mendekati dan bernaung di bawahnya serta 
mengambil manfaat darinya. 

Begitulah juga bagi mereka yang aqidahnya baik, 
tentunya syariatnya jadi sempurna dan akhlaknya cantik. 
Semua hukum-hakam yang lima yakni yang wajib dan 
sunat dapat ditegakkan, yang haram dan makruh dapat 
dijauhi, dan yang harus (mubah) terpulang hingga ia 
mencorak hidup individu dan masyarakat. 

Di sinilah pentingnya pelajaran aqidah atau usulud- 
din ini kerana ia boleh mencorakkan hati seseorang. 
Sehingga yang lahir dalam tindakan adalah gambaran 
hatinya itu. 

Alhasil, kalau sudah ramai yang aqidahnya tepat dan 
kuat, maka akan lahirlah negara yang aman makmur yang 
mendapat keampunan ALLAH. Kerana aqidah yang tepat 
dan kuat itu mendorong hamba-hamba-Nya bersyariat dan 
berakhlak atau menjadi orang yang bertagwa. 




BAB 9: 



Sifat Yang Ketujuh Yang Wajib Bagi ALLAH 






X 

L QUDRAH. Ertinya kuasa Qudrah Tuhan 
/^P\ /V memberi bekas pada mengadakan dan mentiada- 

“ kan tiap-tiap sesuatu maka hakikatnya ialah satu 
sifat yang qadim lagi azali yang sabit berdiri pada 
zat Allah Taala. Dengan Dia mengadakan tiaptiap yang ada 
dan mentiadakan tiap-tiap yang tiada bersetuju dengan 
Iradah. 



Adapun menyandarkan taksir (memberi bekas) kepada 
Qudrah itu majazi aqli (sindirin cakap yang difahamkan 
oleh akal) jua kerana yang memberi bekas pada hakikatnya 
itu zat yang Maha Suci, maka tidak ada perbuatan melain- 
kan bagi-Nya. Demikian yang telah disebutkan oleh ulama 
muhaqqiqin, tetapi pada orang yang awam berkata Qudrah 
yang memperbuat atau katanya pandang olehmu perbuatan 
Qudrah ALLAH maka yang demikian itu haram, dan kata 
setengah ulama, makruh selama ia tidak beriktiqad Qudrah 
yang memberi bekas dengan sendirinya. Adapun jika ia 
mengiktiqadkan Qudrah yang memberi bekas dengan sen- 
diri nescaya jadi kafir. 

Maka yang sebenarnya ialah Tuhan yang bersifat 
Qudrah mempunyai kebesaran dan perintahan yang meli- 
puti, dan sekalian makhluk di dalam genggaman-Nya, yang 
bersendiri mengadakan apa-apa kehendak-Nya yang tiada 
dapat dikirakan. 

Tuhan sahaja yang mempunyai kuasa menjadikan dan 
mentiadakan, dan Ia sahaja yang berkuasa mengubah-ubah 
segala perjalanan alam dan hal yang berlaku di dalam 
masyarakat manusia kerana perintahan-Nya meliputi dan 
sekalian makhluk di dalam genggaman-Nya sekalipun pada 
pandangan zahirnya manusia yang melakukan, memperbuat 
dan mengerjakan tetapi hakikatnya ialah Tuhan. 

Hanya yang ada pada manusia itu usaha dan ikhtiar, itu 
pun tidak boleh memberi bekas pada mengadakan atau 
mentiadakan, hanya usaha dan ikhtiar itu pihak madkhal 




jua (jalan pada menjayakan sesuatu) misalnya seperti putus 
sesuatu benda maka jalan hendak putus benda itu mesti 
dengan dipotong. Maka bukan perbuatan potong itu 
memberi bekas pada memutuskan, bahkan sebenarnya yang 
memutuskan itu ialah Tuhan. Atau dengan ibarat lain 
diumpamakan manusia itu seperti qalam. Maka berjalanlah 
qalam itu pada menulis sesuatu huruf, sesuatu kalimah 
dengan mengikut kehendak si penulis. Yang demikian 
jadilah pada zahirnya qalam yang menulis. Adapun hakikat 
nya ialah mengikut kehendak tangan si penulis, ertinya 
penulis hakiki ialah Allah Taala. 




Pengertian Al Qudrah 

AL QUDRAH adalah perkataan Arab yang maknanya 
dalam bahasa kita ialah ‘kuasa” atau “daya upaya” atau 
"mampu" atau boleh juga kita maknakan sebagai 
“boleh”. Misalnya, kita berdaya upaya berpuasa atau 
mampu berpuasa dan sebagai nya. 

Manakala maksud sifat Oudrah bagi ALLAH SWT 
ialah bahawa ALLAH berkuasa ataupun berupaya meng- 
adakan sesuatu yang sepatutnya ada, dan berupaya atau 
berkuasa mentiadakan sesuatu yang sepatutnya tiada. 

Dengan pengertian yang lain, ALLAH berkuasa 
menghidupkan dan mematikan. ALLAH juga berkuasa 
memiskinkan dan mengkayakan. ALLAH berkuasa, 
memuliakan dan menghinakan, serta berkuasa juga 
menyakitkan dan menyihatkan atau menyembuhkan. Dan 
ALLAH juga berkuasa untuk membuat seseorang itu 
pandai dan membuatkan seseorang itu menjadi bodoh. 

Ertinya, ALLAH berkuasa berbuat apa saja. Apa saja 
yang ALLAH kehendaki, berupaya Dia lakukan. Inilah 
yang menjadi keyakinan kita atau pegangan Ahli Sunnah 
Wal Jamaah. Kita tidak boleh menyimpan walau sedikit 
pun keraguan. 

Andaikata ada sedikit sahaja waham atau dicelah oleh 
zan, maka seseorang itu jatuh syirik atau kafir atau pergi 
kepada murtad. Jadi, hendaklah kita kuatkan sungguh- 

sungguh keyakinan kita terhadap Oudrah Allah ini. Di 
dalam Al Quran, ALLAH berfirman: 

Terjemahannya: Sesungguhnya ALLAH berkuasa ke 
atas setiap sesuatu. 

(Al Baqarah: 20) 



Ertinya, bagi apa saja di atas sesuatu itu iaitu siapa 
saja sama ada manusia atau haiwan atau kayu-kayan atau 
malaikat, dan apa saja sama ada di atas langit atau di 
bumi, di dunia 'atau di Akhirat, ALLAH berkuasa di atas 
semuanya; sama ada mengadakan atau menti adakan. 

Kemudian di dalam Al Quran disebut: 






Terjemahannya: Tiada Tuhan yang disembah melain- 
kan Dia. Dialah yang menghidupkan dun Dialah yang 
mematikan. 

(Al AraJ 158) 



Jadi, ALLAH SWT berkuasa menghidupkan sesuatu 
itu dan berkuasa pula mematikan sesuatu itu. 

Di dalam Al Quran juga ALLAH menceritakan ten- 
tang rintihan Nabi Ibrahim a.s.: 




Terjemahannya: Dan ALLAH-lab yang member-i aku 
makan dan minum. Dan apabila aku sakit, Dialah 
yang menyembuhkan. 

(As Syuara’: 79-80) 

Inilah pengakuan Nabi Ibrahim yang ALLAH catat- 
kan di dalam Al Quran. Yang mana Nabi Ibrahim 
membuat pengakuan bahawa ALLAH-lah yang berkuasa 
menyembuhkan, dan ALLAH-lah yang berkuasa mem- 
berinya makan dan minum. Kemudian di dalam Al 
Quran Allah berfirman lagi: 




Terjemahannya: Engkaulah (wahai ALLAH) yang 
memberi kekuasaan kepada siapa yang Engkau kehen- 
daki dan menarik balik kekuasaan daripada sesiapa 
yang Engkau kehendaki, dan Engkau juga yang 
memuliakan sesiapa sahaja yang Engkau kehendak 
dan Engkau jugalah yang menghina sesiapa yang 
Engkau kehendaki. Di tangan-M u-lah kebaikan itu. 

(Ali Imran: 26) 

Ertinya di sini, di atas kehendak ALLAH sahajalah 
sesuatu itu; yakni, ALLAH berkuasa di atas apa saja. Dan 
ini ALLAH ceritakan di dalam Al Quran. 



ALLAH Berkuasa Di Atas Seluruh Makhluk 

Allah berkuasa kepada siapa saja. Siapa sahaja yang 
ALLAH kehendaki, ALLAH boleh beri kekuasaan sama 
ada dia Islam atau bukan Islam, sama ada dia orang baik 
ataupun orang jahat. Cuma yang berbeza ialah, jika 
orang baik diberi kuasa, maka ia adalah dalam keredhaan 
ALLAH SWT. Tetapi jika orang jahat yang diberi kuasa, 
ia bukan di dalam keredhaan ALLAH SWT. 

Dan ALLAH berkuasa pula memuliakan sesiapa serta 

berkuasa juga menghina sesi apa sahaja, sama ada satu- 
satu kumpulan atau pertubuhan ataupun satu-satu kaum, 
mengikut apa yang, ALLAH kehendaki. Begitulah yang 
dikatakan kuasa ALLAH SWT. Pada ALLAH ada ber- 
bagai-bagai bentuk kebaikan yang tidak dapat kita kira. 
Hanya ALLAH saja yang mengetahuinya. Dan ALLAH 
berkuasa di atas seluruh makhluk. 

Di dalam doa Qunut ada perkataan yang berbunyi: 




Terjemahannya: Dan sesungguhnya tidak akan hina 
orang yang telah Engkau kasihi dan tidak akan mulia 
orang yang telah Engkau musuhi. 

Maksudnya di sini ialah bahawa tidak akan hina se 
seorang itu jika ALLAH telah memimpinnya, dan tidak 
juga akan mulia siapa-siapa yang ALLAH telah musuhi. 
Jelas kepada kita akan kekuasaan ALLAH yang mana 
kalau ALLAH sudah memimpin seseorang itu atau satu- 
satu kaum atau kumpulan itu, maka berkuasalah ALLAH 
memuliakannya dan tidak ada siapa yang boleh meng- 
hinanya. 

Dan tidak akan mulia seseorang itu atau satu-satu 
kumpulan itu atau satu-satu kaum atau bangsa itu, kalau 
ALLAH telah musuhi. Tidak ada lain kuasa yang boleh 
memuliakannya. Ini memberi maksud bahawa tidak ada 
sebarang makhluk yang boleh berkuasa. Kekuasaan itu 
terletak pada ALLAH SWT sepenuhnya. 

Jadi fahamlah kita bahawa selain daripada ALLAH 
SWT, yang lain-lain di alam ini tidak ada kuasa. Kalau- 
pun ada kuasa yang kita nampak pada sesuatu itu, kuasa 
itu adalah kuasa yang ALLAH beri. Dan dengan kuasa 
yang ALLAH berikan itu, maka berkuasalah ia sebagai- 
mana yang ALLAH kehendaki. Jadi, dengan itu juga, 

manusia ini tidak ada kekuasaan. Begitu juga malaikat- 
malaikat ataupun haiwan-haiwan, serta juga kayu-kayan, 
langit dan bumi, dan seluruh makhluk; semuanya tidak 
mempunyai kekuasaan. Yang berkuasa hanyalah ALLAH 
SWT, dan tidak ada makhluk yang boleh mengatasi 
kekuasaan ALLAH SWT. 



Hakikat Sifat Qudrah ALLAH 

Kerana itu, hakikat sebenarnya sifat Qudrah ALLAH SWT 
ini ialah bahawa ia merupakan suatu sifat yang qadim lagi 
azali yang berdiri pada zat ALLAH Taala dengan Dia 
mengadakan tiap-tiap yang ada dan mentiadakan tiap-tiap 
yang tiada. Ini bersetuju dengan Iradah ALLAH SWT. 
Sebagaimana yang kita telah maklum, qadim dan azali 
itu ialah sesuatu yang tidak ada permulaannya; iaitu 
sesuatu yang tidak didahului oleh tiada. Dan sebagai- 
mana kita juga telah ketahui, zat ALLAH Taala itu qadim 
lagi azali yang ertinya tidak ada bermula. Dengan itu 
juga, sifat ALLAH Taala juga adalah qadi m lagi azali. Dan 
di antara sifat ALLAH yang qadim lagi azali ini ialah 
Qudrah ALLAH Taala. 

Jelaslah pada kita di sini bahawa sifat ALLAH Taala 
itu tidak ada permulaannya atau tidak didahului oleh 
tiada. Oleh kerana ALLAH Taala tiada siapa yang men- 
cipta-Nya, maka zat-Nya juga tiada siapa yang mencipta- 
nya. Dan dengan itu sifat-Nya juga tiada siapa yang 
menci ptanya. 



Qudrah dan Iradah 

Sifat Qudrah ALLAH Taala ini adalah bersetuju dengan 
Iradah ALLAH SWT. Dengan kata lain, bolehlah kita 
katakan yang Qudrah ALLAH dalam mentiadakan yang 

tiada dan mengadakan yang ada ini adalah bersetuju 
dengan kehendak-Nya. Untuk menerangkan maksud ini 
secara zahir sahaja, bolehlah kita contohkan seorang 
tukang buat rumah. 

Sebelum tukang itu membuat rumah, mula-mula 
sekali dia menyediakan pelannya. Kemudian dia akan 
membuat rumah itu mengikut pelannya. Ini dikatakan 
bahawa tukang rumah itu berkuasa mengadakan rumah 
itu mengikut kehendak pelannya atau mengikut kehen- 
dak yang dirancang. Jadi kalau diibaratkan kepada kuasa 
ALLAH bersetuju dengan kehendak-Nya, maka Qudrah 
ALLAH yang mengadakan yang ada atau menti adakan 
yang tiada itu bersetuju dengan kehendak ALLAH SWT 
yang qadim lagi azali itu. 

Cuma yang mesti kita bezakan ialah bahawa 
kehendak ALLAH yang kita ibaratkan dengan pelan yang 
dirancang oleh tukang rumah itu, adalah kehendak 
ALLAH pada azali lagi; iaitu ia tidak ada permulaannya. 
Misalnya, Oudrah ALLAH menjadikan manusia ini 
adalah bersetuju dengan kehendak ALLAH SWT. Cuma 
Qudrah ALLAH menjadikan manusia ini bukan 
dirancang oleh ALLAH sepertimana kita merancang 
membuat rumah. 

Kemudian Qudrah ALLAH Taala yang bersetuju 
dengan kehendak ALLAH Taala pada azali lagi itu ada- 
lah tepat sebagaimana yang ALLAH kehendaki. Seperti- 
lah juga dengan tukang rumah.yang membuat rumah itu 
mengikut kehendak pelannya tetapi apabila rumah itu 
dibuat, ia tidak tepat mengikut pelan. Nanti akan ber- 
laku juga terkurang sedikit daripada pelannya ataupun 
boleh jadi terlebih sedikit daripada pelannya. Ertinya, 
tukang rumah itu membuat rumah tidak tepat mengikut 
kehendak pelannya. Tetapi Qudrah ALLAH mengadakan 
yang ada dan mentiadakan yang tiada, adalah tepat 
dengan kehendak-Nya pada azali lagi. 

Selanjutnya, kita juga akan membahaskan, apakah 
sifat Oudrah ALLAH Taala itu yang memberi bekas 
kepada perbuatan. Yakni, apakah sifat Qudrah ALLAH 
itu yang mengadakan yang ada dan menti adakan yang 
tiada, atau apakah sifat Qudrah ALLAH itu yang meng- 
kayakan atau yang memiskinkan atau yang memuliakan 
atau yang menyakitkan atau yang menyembuhkan, dan 
seterusnya. Kalau kita mengatakan bahawa sifat Qudrah 
ALLAH itulah yang memberi bekas iaitu sifat Qudrah 
ALLAH itulah yang menti adakan yang tiada atau meng- 
adakan yang ada atau yang menghidupkan dan memati- 
kan atau mengkayakdn dan memiskinkan dan seterusnya, 
maka kita telah tersilap dan tersalah. Hukumnya bagi 
orang yang berpandangan seperti ini ialah syirik atau 
kafir atau murtad. 

Hakikat yang sebenarnya ialah: zat ALLAH-lah yang 
berqudrah bagi memberi bekas kepada perbuatan, dan 

bukannya sifat Qudrah ALLAH itu yang memberi bekas. 
Sifat Qudrah ALLAH itu bukannya tersendiri. Dalam 
ertikata lain bukannya sifat Qudrah ALLAH itu yang 
berkuasa mengadakan yang ada atau mentiadakan yang 
tiada, atau yang menghidupkan dan mematikan dan 
seterusnya, tetapi zat ALLAH-lah yang sebenarnya yang 
berkuasa. Ertinya, zat ALLAH sahaja yang memberi 
bekas, bukannya sifat ALLAH. Dan kerana itu, tidak 
boleh kita katakan bahawa sifat (Oudrah ALLAH itu yang 
memberi bekas. 

Sekarang cuba kita kembali kepada fahaman orang 
awam atau orang biasa. Mereka selalu berkata, "Lihatlah, 
Oudrah ALLAH SWT menjadikan bumi dan langit!" 
atau, "Perhatikanlah, Oudrah ALLAH Taala yang 
berkuasa ke atas makhluk ini!" Kata-kata yang semacam 
ini, mengikut pandangan setengah-setengah qaul, adalah 
haram dan mengikut setengah-setengah qaul pula, 
makruh. Bilakah hal ini boleh berlaku? Iaitu selagi 

seseorang yang berkata itu tidak mengiktiqadkan Qudrah 
ALLAH itu memberi bekas dengan sendiri. 



Hanya Zat Allah Yang Memberi Bekas 

Ertinya, dia cuma menyebut saja seolah-olah sifat Qudrah 
itu yang berkuasa memberi bekas kepada perbuatan, 
tetapi hakikatnya dia tahu bahawa yang sebenarnya 
memberi bekas ialah zat ALLAH Taala. Jadi dalam 
sebutannya, orang akan berkata, "Sudah kehendak 
Qudrah ALLAH Taala yang menjadikan..." dan sebutan- 
sebutan yang seumpamanya. Tetapi dari segi keyakinan- 
nya, dia tahu bahawa bukan sifat Qudrah ALLAH itu 
yang memberi bekas tetapi zat ALLAH itulah sebenarnya 
yang memberi bekas. Perbuatan itu haram mengikut 
setengah qaul, atau jatuh makruh mengikut qaul yang 
lain. 



Tetapi kalau seseorang itu sampai mengiktiqadkan 
bahawa sifat Oudrah ALLAH Taala itu sebenarnya yang 
memberi bekas kepada perbuatan dan bukannya zat 
ALLAH Taala itu yang bersifat Qudrah, maka dia jatuh 
murtad. 



Sifat Allah Tak Memberi Bekas 

Jadi, supaya kita tidak sampai jatuh kepada murtad, 
hendaklah kita iktiqadkan benar-benar bahawa sesung- 
guhnya zat ALLAH itulah yang bersifat Qudrah. Dan 
begitu jugalah seterusnya bagi sifat-sifat ALLAH yang lain 
seperti yang Maha Mendengar, yang Maha Mengetahui, 
dan lain-lainnya. Bukan sifat-sifat ini yang memberi bekas 
iaitu bukan sifat Maha Mendengar yang mendengar atau 
sifat Maha Mengetahui yang mengetahui, tetapi yang 
mendengar dan yang mengetahui itu adalah zat ALLAH 

itu sendiri. Sifat-sifat ALLAH bukannya bersendiri. Ke 
rana itu, yang sebenarnya bertindak dan berkuasa pada 
hakikatnya ialah zat ALLAH SWT. 

Kesimpulannya di sini ialah: yang bersifat Qudrah 
atau yang berkuasa di atas segala sesuatu hanyalah 
ALLAH SWT. Sebarang makhluk lain tidak mempunyai 
kuasa. Ertinya, sebarang makhluk tidak boleh memberi 
bekas. Kerana itu, bolehlah kita katakan yang usaha-usaha 
kita tidak boleh memberi bekas; belajar kita tidak boleh 
memberi bekas, bekerja kita tidak boleh member-i bekas, 
berjuang berjihad kita tidak boleh memberi bekas, dan 
seterusnya apa saja yang kita lakukan tidak boleh mem- 
beri bekas. Sebabnya, yang memberi bekas hanyalah zat 
ALLAH SWT yang bersifat Qudrah. 

Jadi, kalaulah demikian keadaannya, apa gunanya 
pula kita berusaha. Dan tentu jugalah tidak ada gunanya 
kita belajar atau bekerja atau berjuang berjihad, dan se- 
bagainya. Kerana, setiap apa yang kita lakukan itu tidak 
akan memberi bekas; yang memberi bekas hanyalah 
ALLAH SWT.Tetapi mengapa pula kita lihat manusia ini 
terus berikhtiar sedangkan kita tahu usaha ikhtiar kita itu 
tidak boleh memberi bekas? Mengapa tidak manusia ini 
menunggu saja atau menyerah sahaja? 

Sebenarnya, berusaha dan berikhtiar itu adalah se- 
bagai menurut perintah ALLAH . ALLAH memerintah- 
kan kita supaya berusaha dan berikhtiar iaitu ALLAH 
memerintahkan kita supaya belajar, ALLAH memerintah 
kita supaya berusaha mencari rezeki, ALLAH meme- 
rintah kita supaya berusaha mencari kesihatan badan, 
berusaha untuk maju, berusaha mendapatkan sesuatu, 
dan seterusnya. Jadi apabila kita hendakkan sesuatu itu, 
kita mesti berusaha. Dan berusaha kita itu adalah kerana 
mengikut perintah ALLAH yang mengatakan bahawajika 
kita mahukan sesuatu, hendaklah kita berusaha dan 

berikhtiar. Tetapi usaha dan ikhtiar kita itu tidak boleh 
memberi bekas. 

Seperti ALLAH perintahkan kita supaya mencari ilmu 
kalau hendak menjadi pandai, atau supaya kita bekerja 
keras kalau hendak menjadi kaya, atau kita kahwin kalau 
hendakkan anak, atau kita disuruh makan kalau lapar, 
atau kita disuruh jaga makan kalau hendak badan sihat, 
dan seterusnya bagi perintah-perintah yang lain. Semua- 
nya itu mesti kita lakukan kerana ALLAH sudah meme- 
rintahkan demikian. Cuma usaha dan ikhtiar kita itu 
tidak boleh memberi bekas kerana yang boleh memberi 
bekas hanya zat ALLAH Taala yang bersifat Qudrah. 
Namun kita mesti berusaha ikhtiar bagi mendapatkan 
sesuatu. 

Mengapakah kita diperintah supaya melahirkan usaha 
dan ikhtiar sedangkan usaha dan ikhtiar itu tidak boleh 
memberi bekas? Sebabnya, ALLAH hendak jadikan se- 
suatu itu dengan bersebab. Misalnya, jadi pandai sebab 
nya rajin belajar, jadi kaya sebabnya rajin berusaha, dapat 
anak sebabnya berkahwin, badan sihat sebabnya menjaga 
makanan dan riadah. Dan begitulah seterusnya bag-i tiap- 
tiap suatu itu; masing-masing ada bersebab. 



Setiap Kejadian Mesti Bersebab? 

Mengapakah keadaannya demikian; iaitu mengapakah 
tiap-tiap suatu itu terjadi dengan bersebab? Ini adalah 
kerana sudah menjadi peraturan yang ALLAH tetapkan. 
Memang sudah ALLAH tetapkan peraturan demikian, 
dan tidak ada siapa pun yang boleh menghalang ALLAH 
untuk menetapkan apa corak peraturan sekalipun. 
Macamlah juga dengan kita yang mana dalam rumah- 
tangga kita pun tentunya ada peraturan, dan peraturan 
ini tidak boleh dihalang oleh orang lain. Begitu jugalah 

dengan peringkat negara; ia juga ada peraturan- 
peraturan tertentu. 

Jadi, dalam soal ini, ALLAH sudah menetapkan sebab 
yang membawa akibat ini sebagai peraturan ALLAH atau 
dinamakan Sunnatullah. Dan apa yang ALLAH sunnah- 
kan, tidak akan berubah. Firman ALLAH: 

* A=e 

# ^ v z' /" // y ^ /j / ^ // 

Terjemahannya: Sesungguhnya kamu tidak akan 
mendapati apa yang disunnahkan ALLAH itu ber- 
ubah. Sekali-kali kamu tidak akan mendapati apa yang 
telah disunnahkan oleh ALLAH itu ber-tukar ganti. 

(Fathir: 43) 

Jelaslah kepada kita bahawa sebab bersebab di dalam 
usaha ikhtiar itu memang sudah disunnahkan oleh 
ALLAH SWT. Ertinya, tiap suatu yang hendak kita capai 
itu mesti kita lahirkan sebabsebabnya kerana itu sudah 
menjadi perintah ALLAH. Firman ALLAH: 

' » 

Terjemahannya: Kami datangkan setiap sesuatu itu 
ada sebabnya. 

(Al Kahfi: 84) 

Dengan yang demikian, adalah salah bagi kita kalau 
kita tidak mahu melahirkan usaha ikhtiar bagi mendapat- 
kan sesuatu kerana memikirkan yang usaha ikhtiar kita 
tidak boleh memberi bekas. Walaupun memang usaha 
ikhtiar kita tidak boleh memberi bekas, tetapi ALLAH 
sudah memerintahkan kita supaya melahirkan sebab- 
sebab. Dan ini adalah Sunnatullah. 

Namun demikian, ALLAH begitu mengasihi umat ini. 

ALLAH mengetahui bahawa sekiranya sebab membawa 
akibat ini dibiarkan demikian berterusan, nanti akan ada 
umat ini jatuh kepada syirik. Ertinya, kalau setiap usaha 
ikhtiar yang manusia lakukan menghasilkan sesuatu yang 
hendak dicapai itu, sungguhpun pada hakikatnya bukan 
usaha ikhtiar manusia itu yang memberi bekas, nanti 
umat akan jatuh syirik kerana dia merasakan usahanya 
memberi bekas, kuasanya memberi bekas, kahwin boleh 
beri bekas, darjat serta pangkat boleh memberi bekas, 
wang ringgit boleh memberi bekas, dan seterusnya. 



Ada Kejadian Tidak Bersebab 

Kerana itu, ALLAH bantu umat ini bag-i menyelamatkan 
aqidah mereka agar mereka tidak syirik dengan usaha, 
tidak syirik dengan pangkat dan darjat, tidak syirik de- 
ngan harta dan kekayaan, dan sebagai nya, iaitu dengan 
ALLAH melakukan sesuatu itu tanpa sebab. Ini akan 
dapat menyedarkan umat bahawa kuasa ALLAH itu 
mutlak kerana tanpa sebab pun sesuatu itu boleh ALLAH 
lakukan. Cuma sudah memang Sunnatullah yang tiap 
sesuatu itu terjadi dengan bersebab, maka itu perlulah 
dilahirkan usaha ikhtiar. Namun untuk menunjukkan 
yang kuasa ALLAH itu mutlak, maka sekaliaekala ALLAH 
jadikan sesuatu itu tanpa sebab. 

Contohnya ialah mengenai kejadian Nabi Isa a.s. yang 
tanpa bapa, cuma ada ibu. Sedangkan bagi kebanyakan 
orang, lahirnya ke dunia ini disebabkan adanya bapa. 
Kalaulah sekali-sekala ALLAH tidak lakukan demikian, 
nanti orang-orang yang jahil atau orang awam akan 
mengatakan yang kalau tidak ada sebab, ALLAH tidak 
boleh lakukan. Nanti mereka akan merasakan yang hanya 
dengan ada sebab sahajalah baru ALLAH boleh jadikan 
sesuatu. Orang ini jatuh syirik. Kerana itu, sekali-sekala 

ALLAH jadikan sesuatu tanpa sebab kerana kasih sayang- 
Nya kepada makhluk agar makhluk tidak terjebak kepada 
syirik. 

Jadi nyatalah kepada kita bahawa sebabsebab bagi 
menjadikan sesuatu itu tidak boleh memberi bekas 
dengan sendirinya. Kita mesti lahirkan sebabsebab itu 
kerana ia Sunnatullah yang kita mesti ikut. Siapa boleh 
membangkangnya kalau Allah sudah buat peraturan 
demikian! Sedangkan kita yang membuat peraturan 
sendiri di dalam rumahtangga kita pun orang lain tidak 
boleh bangkang. Misalnya, siapa boleh bangkang kalau 
kita sudah buat peraturan meletakkan meja di depan 
pintu! 

Kerana itu, penting sekali bagi kita memahami benar- 
benar akan sifat Qudrah ALLAH Taala ini kerana zat 
ALLAH yang bersifat Qudrah ini berkuasa mengadakan 
dan berkuasa mentiadakan, berkuasa menghidupkan dan 
mematikan, berkuasa memuliakan dan menghinakan. 
Dan kalau kita faham demikian, maka terelaklah kita 
daripada syirik yang mana kita nanti akan mengatakan 
bahawa usaha kitalah yang menjayakan kita, ilmu kitalah 
yang memuliakan kita, berjuang dan berjihad kitalah 
yang menyebabkan Islam ini maju, dan sebagai ny a. Kata- 
kata yang semacam inilah yang boleh mensyirikkan diri 
kita kerana terlalu menyangka yang sebab-sebab yang kita 
lakukan itulah yang memberi bekas. 

Kalau sekadar mulut saja yang berkata-kata demikian 
sedangkan hati kita tetap mengiktiqadkan bahawa sesuatu 
itu ALLAH-lah yang berkuasa, maka tidaklah murtad. 



Terhindar Dari Sombong 

Dengan memahami sifat Qudrah ALLAH Taala ini, kita 
tidak akan bersikap sombong. Kita tidak akan sombong 



22 




9. SIFATYANG KETUJUH BAGI ALLAH ■ AL QUDRAH 



kalau kita memperolehi ilmu, kita tidak akan sombong 
kalau kita mendapat kesihatan badan, dan kita tidak akan 
sombong bila kita mendapat kekayaan atau kekuasaan, 
atau apa saja. 

Ertinya apa saja kejayaan yang kita perolehi hasil 
daripada usaha ikhtiar kita, tidak boleh membuat kita 
bersikap sombong kerana kita tahu kuasa ALLAH itu 
mutlak. Yang menjayakan semua usaha ikhtiar kita adalah 
ALLAH SWT. Kerana ALLAH saja yang boleh mengada- 
kan dan mentiadakan, mengkayakan dan memiskinkan, 
memulia dan menghinakan, memandaikan dan mem- 
bodohkan, dan sebagainya. 

Jadi kalau kita ada ilmu, kita tidak boleh sombong 
dengan ilmu kita kerana ALLAH boleh beri serta ALLAH 
boleh tarik ia bila-bila masa sahaja. Kalau ALLAH hendak 
tarik ilmu kita, mudah sekali; ALLAH putuskan serambut 
urat di dalam otak kita, maka tamatlah ilmu kita! Jadi, 
apa yang hendak kita sombongkan dengan ilmu yang 
ALLAH berikan itu. 

Kita juga tidak boleh sombong dengan kekuatan atau 
kesihatan badan kita yang membolehkan kita pandai 
bermain itu dan ini, serta pandai berpencak dan bersilat. 
Itu semua pemberian ALLAH SWT dan bukannya kerana 
kepandaian kita. Kalau ALLAH hendak tarik semuanya, 
mudah sekali ALLAH lakukan iaitu dengan memberikan 
kita sakit. Dan ketika itu, pencak silat kita tidak bererti 
lagi. Mungkin bangun dari katil pun tidak mampu lagi. 

Jadi, kita sedari ah yang ALLAH boleh tarik balik apa 
saja yang ada pada kita: ALLAH boleh tarik kekuatan 
badan kita, Allah boleh tarik kekuasaan yang ada pada 
kita, ALLAH boleh tarik kekayaan yang ada pada kita, 
ALLAH boleh tarik kepandaian yang ada pada kita. Kalau 
begitu, apalah yang hendak kita sombong dan bangga- 
kan tentang diri kita. 

Manusia Lupa Kuasa ALLAH 

Cuma yang malangnya, manusia di dunia hari ini telah 
terlupa dengan kuasa ALLAH. Apabila dia dapat sesuatu 
sama ada kekayaan, darjat, pangkat, atau kekuasaan, dia 
mulai menindas dan menzalimi orang. Dia begitu megah 
dengan kekuasaan yang ada padanya hinggakan siapa saja 
yang bersalah disumbatnya ke penjara tanpa periksa, dan 
seterusnya. Sedangkan, kalau kita perhatikan, mereka 
seperti ini jatuh juga akhirnya. Ada yang jatuh hingga 
tidak berupaya hendak bangun semula. 

Ertinya dalam masa seketika saja ALLAH boleh 
hapuskan apa yang ada pada kita itu. Jadi tidak bolehlah 
kita sombong dengan apa yang ALLAH telah beri. 
ALLAH beri kita kuasa, dan ALLAH juga boleh tarik 
balik kuasa itu bila-bila masa saja. ALLAH beri kita 
rumah besar; ALLAH juga boleh tarik balik rumah dan 
harta kita itu rumah kita boleh terbakar atau semua harta 
kita boleh dihanyutkan oleh banjir, dan sebagainya. 

ALLAH beri kita wang ringgit yang banyak, pun 
ALLAH boleh tarik dari tangan kita bila-bila masa saja 
iaitu ALLAH datangkan sebab untuk menghilangkannya 
seperti kena curi dan sebagainya. Walau kita jaga macam 
mana pun harta kita itu, tetapi kalau memang ALLAH 
hendak tarik kembali, ia tetap akan pergi juga. 

Contohnya ialah ketika kita hendak pergi mengerja- 
kan ibadah haji di Makkah. Sekurang-kurangnya kita 
membawa $1000 atau $2000 bersama kita. Untuk men- 
jaganya, kita ikat di pinggang kuat-kuat. Kita sangka di 
Tanah Suci sana tentu tidak ada pencuri, kerana semua 
orang hendak buat ibadah saja. Tetapi dalam kita ber- 
jaga-jaga takut harta kita itu hilang, tiba-tiba ia dirampas 
orang. Begitu ramai sekali bakal haji yang kecurian dan 
dirampas wang ringgitnya. Mengikut laporan, beratus- 
ratus ribu ringgit wang jemaah haji kecurian dalam satu- 

satu musim haji, sama ada di Madinah, Mina ataupun di 
Makkah sendiri. 

Begitu sekali kuasa ALLAH. Amat mudah ALLAH 
menariknya semula, tidak kira masa dan tidak kira tem- 
pat. Jadi, kita tidak boleh bersikap sombong dengan 
kekayaan kita ataupun kekuatan badan kita. Kuasa 
ALLAH saja yang mutlak. Di Tanah Suci Makkah sana, 
kita dapat melihat sendiri bagaimana kuasa ALLAH itu 
jelas pada diri kita Misalnya, kita dapati seseorang itu 
begitu sihat ketika berada di tanahair tetapi bila sampai 
saja di sana, dia jatuh sakit. Kadang-kadang pula kita 
dapati seseorang itu sakit dan tidak berdaya mengerjakan 
haji tetapi sampai saja di sana dia sihat dan pulih seperti 
biasa. Demikian kuasa ALLAH. 



Insan Yang Berani 

Selain kita tidak jadi sombong dan angkuh dengan diri 
kita kerana kita tahu bahawa kuasa ALLAH itu sahajalah 
yang mutlak, kita juga boleh bersikap berani. Disebabkan 
kita tahu bahawa kuasa ALLAH sahaja yang mutlak 
manakala makhluk ini, walau bagaimana besarnya atau 
bagaimana gagahnya sekalipun, tidak berkuasa apa-apa, 
maka timbul rasa berani kita kepada makhluk. Kita hanya 
takut kepada ALLAH sahaja. Kita tidak bimbang kepada 
makhluk ini kerana dia tidak berkuasa. 

Oleh sebab itu, salah satu sifat orang mukmin yang 
sebenarnya ialah berani. Orang yang penakut itu adalah 
orang Islam biasa saja. Orang mukmin sebenar bersifat 
berani kerana agidah dan tauhidnya kuat sekali. 

Orang Mukmin Hidupkan Al Quran Dan Sunnah 

Dia tahu bahawa yang berkuasa sebenarnya hanyalah 
ALLAH. Makhluk tidak berkuasa. Sebab itu dia berani 
berjuang, dia berani berjihad, dia berani berkata benar; 
tidak takut dan gentar. Orang mukmin berani melahir- 
kan penghidupan secara Al Quran dan secara Sunnah 
kerana dia tidak peduli dengan ejekan orang. Baginya 
semua penghinaan yang orang lemparkan itu tidak bo 
leh memberi bekas kerana yang boleh memberi bekas 
hanyalah kuasa ALLAH. Walau hina yang orang berikan, 
namun kalau ALLAH hendak memuliakannya, siapa pun 
tidak boleh menghalang. 

Yang malang bag-i umat Islam di dunia hari ini ialah 
kerana aqidah dan tauhid mereka sudah longgar. Iman 
umat Islam hari ini sudah lemah. Sebab itu umat Islam 
menjadi umat yang paling penakut di dunia hari ini. Kita 
menjadi begitu takut, hinggakan dengan bayang-bayang 
kita sendiri pun kita takut. 

Jadi untuk mendapatkan sikap berani, hendaklah kita 
tanamkan benar-benar dalam hati bahawa ALLAH saja 
yang mempunyai kuasa yang mutlak manakala selain 
daripada ALLAH tidak mempunyai kuasa. Kalau kita 
sudah mempunyai keyakinan bahawa seluruh makhluk di 
dunia ini tidak dapat menjahanamkan kita kalau ALLAH 
tidak berserta, maka apakah yang hendak kita takutkan. 



Tauhid Akal, Tauhid Hati 

Yang menyebabkan kita menjadi penakut pada hari ini 
ialah, tauhid kita kepada ALLAH SWT hanya pada 
peringkat akal. Bukan pada peringkat jiwa. Ertinya, kita 
hanya berfikiran tauhid tetapi tidak berjiwa tauhid. 
Orang yang berjiwa tauhid, tauhidnya kepada ALLAH 

sudah sampai ke peringkat hati. Orang ini tidak lagi takut 
atau gentar, dan tidak bimbang walau sedikit pun. Tetapi 
orang yang tauhidnya baharu pada peringkat fikiran saja 
iaitu orang yang baharu belajar tauhid saja, ia akan takut 
sepanjang masa. 

Dan yang paling menyedihkan, disebabkan takutnya 
sepanjang masa, perkara yang belum ditempuhnya pun 
boleh membuatkan dia takut. Orang yang seperti ini 
dapat memikirkan ketakutannya hingga pada perkara 
yang 20 tahun akan datang. "Apalah nak jadi pada diriku 
ini mass depan! Miskinkah aku ini?” Begitu sekali akalnya 
berkisar memikirkan masa depannya sedangkan belum 
lagi ALLAH timpakan kemiskinan. Ertinya, ALLAH 
belum beri dia miskin dia sudah takut dengan 
kemiskinan. Dia sudah dirasakan dengaq kemiskinan 
oleh ALLAH SWT sebelum kemiskinan yang sebenar 
menimpanya. Jadi, orang yang semacam ini merasa takut 
sebelum datang takut yang sebenarnya. Ini kerana, 
tauhidnya amat lemah. 



Bagaimana Mahu Bejiwa Tauhid? 

Namun demikian, untuk mendapatkan jiwa tauhid, kita 
perlu bermula dengan fikiran tauhid iaitu peringkat 
belajar ilmu tauhid. Untuk menerapkan rasa tauhid 
sampai ke hati agar memperolehi jiwa tauhid, kita hen 
daklah memperkuatkan ibadah serta selalu bermu- 
jahadah. Kita hendaklah juga selalu bertafakur memikir- 
kan kebesaran ALLAH SWT dan senti asa membuat kerja- 
kerja ALLAH SWT. Dengan membuat amalan-amalan 
semacam ini, tauhid kita semakin lama semakin kuat 
hingga kita memiliki jiwa tauhid. Ketika itu kita tidak lagi 
merasa takut dan bimbang kepada apa sahaja, lebih-lebih 
lagi kepada makhluk. 

Ketika itu kita akan tahu bahawa tidak akan berlaku 
apa-apa pada diri kita kalau Allah tidak menentukannya 
pada azali lagi. Kalau kita bukan ditentukan untuk mati 
dibunuh orang, walau apa pun orang lakukan, kita tetap 
tidak akan mati. Contohnya ialah bagaimana Panglima 
Khalid ibnu Walid yang terlalu inginkan mati syahid 
tetapi kerana ALLAH tidak rancangkan pada azali yang 
dia mati syahid, maka akhirnya dia mati di atas katil. 
Ertinya, kalau .ALLAH tidak rancangkan pada azali 
sesuatu ketentuan pada diri kita, maka tidak perlu kita 
bimbang dan takut. 



Kita Dan Rancangan ALLAH 



Kerana itu, kalau kita tidak dirancang oleh ALLAH mati 
dimakan harimau, tentunya kita tidak akan mati dimakan 
harimau. Mungkin bila kita berdepan dengan harimau, 
ia pun lari kerana takut kepada kita. Tapi kalau kita telah 
dirancang oleh ALLAH mati disebabkan harimau, walau 
bagaimana kita mengelaknya, kita akan mati disebabkan 
harimau juga. Sepertimana kisah seorang raja yang 
mendapat ramalan daripada ahli nujumnya bahawa dia 
akan mati dimakan harimau; dan kerana dia terlalu 
takut, lantas dia mengarahkan semua pengawal istana 
berjaga siang dan malam. Tetapi akhirnya dia mati di- 
timpa oleh gambar harimau yang tergantung sebagai 
hiasan di dalam istananya. Mati juga dia disebabkan oleh 
harimau. 



Jadi, kesimpulannya ialah, kita hendaklah memper- 
kuatkan jiwa tauhid kita kerana dengan jiwa tauhid ini 
kita tidak takut kepada siapa pun, dan kita juga tidak 
bimbang kepada apa saja. Firman ALLAH: 

Terjemahannya: Janganlah kamu takut kepada 
mereka sebaliknya takutlah kepada Aku. 

(Al Baqarah: 150) 

Dan orang mukmin tidak takut kepada orang yang 
mencerca kerana manusia tidak boleh memberi bekas. 
Orang yang mempunyai sikap ini ialah orang mukmin 
yang kuat dan yang gagah kerana dia tidak takut kepada 
manusia. Orang mukmin begini ialah orang mukmin 
yang bertaqwa kepada ALLAH SWT. Dia mempunyai jiwa 
tauhid yang kuat yang boleh mendorong dirinya kuat 
beribadah kepada ALLAH serta kuat jiwanya untuk 
meninggalkan maksiat. 

Kerana itu, hendaklah kita ansur-ansurkan bagi 
menanam jiwa tauhid di dalam diri kita. Janganlah kita 
menjadi orang yang belajar tauhid bertahun-tahun tetapi 
hanya mencapai fikiran tauhid sahaja. Akhirnya tidak 
sampai ke manalah kita ini. 

Dengan memiliki jiwa tauhid, walaupun kita tidak 
alim, kita akan selamat di dunia dan di Akhirat. Untuk 
mendapatkannya, kenalah kita banyak memikirkan 
kebesaran ALLAH SWT, memikirkan tentang diri kita 
serta tentang kejadian alam ini. Kenalah kita membuat 
ibadah yang boleh memberi bekas walaupun sedikit. 
Biarlah sembahyang sunat kita sedikit sahaja tetapi di- 
kerjakan dengan penuh khusyuk. Sabda Rasulullah SAW 
kepada Abu Zarin yang bermaksud: 

Wahai Abu Zar dua rakaat sembahyang yang seder- 
hana yang dikerjakan dengan khusyuk adalah lebih 
baik daripada sembahyang semalam-malaman yang 
dikerjakan dengan hati yang lalai. 

Inilah cara-cara bagi kita untuk mendapatkan jiwa 
tauhid yang boleh membawa kita kepada keselamatan di 
dunia dan keselamatan di Akhirat. 

ERKATAAN qadariah itu nisbah kepada qudrah. 
Maksudnya barang siapa beriktiqad segala per- 
buatan yang dilakukan manusia itu sama ada 
baik atau jahat semuanya terbit daripada usaha dan ikhtiat 
manusia itu sendiri, sedikit pun tidak bersangkut pau 
dengan kuasa Tuhan lagi. Maka iktiqadnya itu dinamakar 
iktiqad qadariah. Yang demikian nyatalah fahaman iktiqac 
qadariah itu iaitu manusia sendiri memberi bekas padi 
segala perbuatan tetapi dengan qudrat yang dijadikar 
ALLAH Taala pada manusia. 

Iktiqad ini didapati menyalahi dengan hal kejadian manu 
sia pada tiap-tiap masa kerana terlalu banyak kehendak 
manusia tidak tercapai dan selalu terbantut. kiranya 
manusia ada berkuasa yang bersendirian nescaya tidak adz 
siapa manusia yang mahu hidup di dalam sengsara. Hidup 
miskin, sakit tiada maju, bahkan semuanya hendak hidup 
senang-lenang, kaya-raya. 

Maka nyatalah fikiran dan fahaman mazhab qadariah ini 
melampaui sempadan, seolah-olah tidak kenalkan 
Qudrah Tuhan. Maka mazhab ini hukumnya fasiq. Ada 
juga ulama mengatakan kafir. Tetapi yang muktamad 
tiada kafir kerana fahamannya itu mengadakan yang 
tiada (berkata mereka itu ada memberi bekas qudrah 
hamba, padahal qudrah hamba tiada boleh memberi 
bekas sama sekali). 




IKTIQAD qadariah merupakan salah satu mazhab yang 
timbul di dalam masyarakat Islam selepas kewafatan 
Rasulullah SAW. Sebelum kita memperkatakannya, sayu- 
gia kita ingat di sini bahawa perpecahan ataupun per- 
selisihan i kti qad tidak berlaku pada zaman ketika 
Rasulullah masih hidup. Ketika itu Rasulullah SAW 
merupakan tempat rujuk para Sahabat jika timbul seba- 
rang perselisihan. 

Lazimnya, bagi setiap permasalahan yang timbul, 
ALLAH akan turunkan wahyu kepada Rasulullah SAW. 
Tetapi dalam beberapa hal, ALLAH hanya memberikan 
ilham kepada Rasulullah SAW, dan keluarlah Hadis-hadis 
daripada Rasulullah SAW bagi menyelesaikan perselisih- 
an yang timbul. Jadi, Hadis-hadis yang keluar daripada 
kata-kata Rasulullah SAW sendiri itu juga merupakan 
wahyu daripada ALLAH yang tidak berbentuk ayat Al 
Ouran. la berbentuk kata-kata daripada Rasulullah tetapi 
adalah ilham daripada ALLAH .SWT. Maka, hakikatnya, 
Hadis juga merupakan wahyu daripada ALLAH SWT,. 
Firman ALLAH SWT: 




Terjemahan: Tidaklah dia ( Rasulullah ) bercakap 
mengikut hawa nafsunya tetapi adalah sesuatu yang 
diwahyukan oleh ALLAH SWT. 

(An Najm: 3-4) 

Kerana yang demikian, pada zaman Rasulullah SAW 
tidak timbul apa-apa perselisihan walau di sudut apa 
sekalipun. Apabila ada sahaja perselisihan, lantas 
Rasulullah menyelesaikannya. Tetapi Rasulullah SAW ada 
berkata, akan timbul dua bentuk perselisihan selepas 
beliau wafat, sebagaimana sabdanya: 

■+S * ' * * 4 * *'t * t 

I I 

Terjemahannya: Berselisihan fahamnya umat aku itu 
adalah menjadi rahmat. 

( Riwayat : Al Baihagi) 



Kemudian sabda Rasulullah SAW lagi: 

p o~ - *•* "- ? (J- 6, ' Jl^-*-^*** 

* - - • # * 

S ^11 jUl 



Terjemahannya: Tifa?» berpecah belah umatku menjadi 
73 puak. Kesemuanya dimasukkan ke dalam Neraka 
kecuali satu puak saja. 



Inilah yang telah diceritakan oleh Rasulullah SAW 
tentang umat pada akhir zaman ini iaitu zaman kita ini 
yang mana akan wujud dua bentuk khilafiah atau, per- 
selisihan faham di kalangan masyarakat Islam. Yang 
pertama, perselisihan yang menjadi rahmat; dan yang 
kedua, perpecahan umat Islam kepada 73 puak yang 
mana hanya satu puak sahaja yang terselamat manakala 
72 puak yang lain terjun ke Neraka. 

Perselisihan faham yang pertama dibenarkan oleh 
syariat. Tetapi bentuk perselisihan yang kedua itu hen- 
daklah kita jauhi kerana kalau kita termasuk di dalam 72 
puak itu, kita akan ikut terjun ke Neraka. Kita hendak- 
lah berhati-hati dalam perselisihan ini kerana ia tidak di- 

bolehkan. Dan ia telah pun berlaku dan sedang berlaku 
pada hari ini. 



Perselisihan Faham Menjadi Rahmat 

Perselisihan faham yang pertama seperti yang disebutkan 
oleh Rasulullah SAW sebagai menjadi rahmat kepada 
umat ialah perselisihan faham dalam perkara-perkara 
furuk atau perkara-perkara cabang atau perkara-perkara 
ranting yang ada di dalam ajaran Islam. Perselisihan ini 
tidak menyentuh soal-soal aqidah atau soal-soal yang asas 
di dalam ajaran'lslam. 

Tentang mengapa berlakunya perselisihan faham 
dalam perkara-perkara ranting ini, banyak sebabnya dan 
ia memerlukan huraian yang panjang. Tetapi untuk 
pengetahuan kita, di sini cukuplah saya huraikan secara 
kasar sahaja. Di antara sebab-sebabnya ialah kerana tidak 
ada nas yang sahih, sama ada daripada Al Qursn ataupun 
daripada Sunnah Rasulullah SAW, mengenai satu-satu 
masalah ranting. 

Dan, apabila hal ini berlaku, ulama-ulama yang 
mampu berijtihad iaitu yang kita katakan ulama 
mujtahidin, menggunakan daya berfikir mereka untuk 
menyelesaikan masalah ranting itu. Mereka berijtihad me- 
ngeluarkan hukum kerana nas yang sahih dan yang jelas 
mengenainya tidak ada 

Sebab lain mengapa boleh terjadi khilafiah ialah 
kerana, sungguhpun ada keterangan atau nas yang sahih 
sama ada daripada Hadis atau Al- Quran, tetapi makna- 
nya boleh ditakwilkan dengan berbagai-bagai pengertian. 
Dan apabila hal ini berlaku, maka ulama-ulama 
mujtahidin yang mampu berijtihad mengambil satu 
makna daripada beberapa pengertian itu yang diyakini 

benar. Dalam hal ini, kalau ada tiga ulama, maka ter- 
dapatlah tiga makna atau pendapat. 



Cuba kita perhatikan satu contoh. Di dalam Al 
Quran, ada sepotong ayat yang menceritakan tentang hal 
yang membatalkan wudhuk. Ayat itu berbunyi: 






' 1 $ 



Terjemahannya: Atau kamu menyentuh perempuan 
(maka batal air sembahyang). 

(Al Maidah:. 6) 



Kalimah yang membawa maksud "menyentuh perem- 
puan" di sini boleh ditakwil dengan berbagai-bagai 
makna. Ada makna yang majazi dan ada makna yang 
hakiki. Imam Shafie rahimahullahu taala mengambil 
terus daripada makna yang hakiki atau makna yang zahir. 
Dia tidak mahu mentakwil makna yang sebaliknya. 
Baginya, apabila bersentuh sahaja dengan perempuan 
yang bukan muhrim, maka batallah air sembahyang. 

Tetapi sesetengah imam mujtahidin yang lain pula 
mentakwilkan maksud "menyentuh perempuan" itu 
dengan mengambil makna yang majazi. Mereka berpen- 
dapat bahawa perkataan yang membawa maksud "me- 
nyentuh" di sini ialah perkataan Allah, dan Allah pula 
sangat pemalu. Kerana itu Allah menggunakan perkata- 
an yang halus. Mereka mentakwilkan "menyentuh" di sini 
sebagai bahasa Allah yang memberi pengertian per- 
setubuhan. Jadi bagi ulama-ulama ini, sampai kepada 
peringkat persetubuhan, baharulah batal air sembahyang. 

Ada sesetengah ulama lain pula mentakwilkan "sen- 
tuhan" sebagai sentuhan yang bernafsu. Ertinya, kalau 
bersentuh itu boleh menimbulkan nafsu, maka baharu- 
lah batal air sembahyang. Oleh itu, timbullah beberapa 



36 




10. IKTIQAD QADAKIAH 



pendapat dalam soal "menyentuh perempuan” yang 
membatalkan air sembahyang. 

Satu sebab lagi mengapa berlaku khilafiah ialah di- 
sebabkan oleh cara Hadis itu diterima oleh imam-imam 
mujtahidin itu. Pada setengah-setengah imam itu, Hadis- 
hadis tidak sampai kepada mereka. Maka mereka tidak 
berhukum kepada Hadis Bagi setengah-setengah imam 
itu pula, Hadis-hadis sampai kepada mereka tetapi tidak 
mengikut syarat mereka. Bagi sesetengah imam, syarat- 
syarat penerimaan Hadis agak ketat, dan kerana itu imam 
yang menerima Hadis dengan cukup syaratnya akan 
berhukum kepada Hadis manakala yang menerima Hadis 
tetapi tidak memenuhi syaratnya, mereka tidak akan 
berhukum kepada Hadis. 

Hal ini tidak akan terjadi kalau imam-imam bertemu 
dengan Sahabat. Mungkin mereka hanya dapat bertemu 
dengan orang yang telah bertemu dengan Sahabat. 



Ada Ulama Tidak Dapat Menerima Hadii 

Sebab-sebab mengapa setengah-setengah ulama tidak 
dapat menerima Hadis ialah kerana mereka hidup pada 
zaman Hadis-hadis belum dibukukan lagi. Hadis-hadis 
hanya tersemat di dalam kepala Sahabat-Sahabat sahaja, 
dan kerana itu mana-mana ulama yang bertemu dengan 
Sahabat maka Hadis sampai kepadanya sedangkan ulama 
yang tidak dapat bertemu dengan Sahabat, maka Hadis 
tidak sampai kepadanya. 

Manakala Sahabat pula setelah wafat Rasulullah SAW, 
tidak lagi diam di Makkah dan di Madinah. Mereka 
semuanya keluar ke seluruh pelusuk dunia untuk ber- 
dakwah. Berbeza dengan kita ini yang mana kalau boleh 
hendak duduk di Madinah dan Makkah sahaja. Sahabat- 
Sahabat bukan tidak mengetahui tentang utamanya ber- 

ibadah di Makkah dan Madinah tetapi oleh kerana 
pentingnya risalah yang disampaikan oleh Rasulullah itu 
disampaikan juga kepada semua manusia, maka mereka 
keluar meninggalkan kampung halaman. Sebab itu lebih 
tiga suku Sahabat mati di luar bumi Makkah dan 
Madinah. Sebab itulah ajaran Islam cepat berkembang 
ketika itu. 

Kerana itu amat sukar untuk menemui Sahabat-Sa- 
habat sedangkan' Hadis-hadis hanya terhafal di dalam 
kepala Sahabat. Maka sesetengah imam mujtahidin dapat 
bertemu dengan mereka manakala setengah-setengah 
yang lain tidak dapat. Inilah juga satu sebab mengapa 
terjadi khilafiah. 



Khilafiah Hanya Pa& Perkara Ranting 

Tetapi perlu juga kita ingat bahawa perkara-perkara yang 
menimbulkan khilafiah ini hanyalah perkara-perkara 
yang yang ranting, dan kerana itu Hadis-hadis yang 
menyuluh perkara yang ranting ini sahaja yang mungkin 
ada sesetengah imam mujtahidin menerimanya dan ada 
setengah-setengah mereka tidak menerimanya. 

U mpamanya seperti yang kita contohkan sebelum ini 
iaitu perkara sentuhan yang membatalkan air sem- 
bahyang atau dalam perkara-perkara lain yang satu masa 
dahulu hangat di perbualkan iaitu soal talqin jenazah atau 
soal melafaz niat dalam sembahyang dan lain-lainnya. 

Sebenarnya ini adalah masalah ranting yang tidak 
perlu kita pertikaikan hingga menyebabkan timbulnya 
puak-puak, dan satu puak membidas puak yang lain 
seperti puak yang mengharuskan talqin membidas puak 
yang tidak mengharuskan talqin, dan sebagai nya. Apabila 
sesama Islam ini bertikai di atas perkara-perkara furuk 

seperti ini, orang-orang kafir mengambil kesempatan 
untuk menindas orang Islam. 

Oleh yang demikian, perkara yang boleh diperselisih- 
kan mesti kita terima dengan sikap toleransi dan lapang 
dada. Jangan kita hiraukan sangat persoalan seperti ini. 
Siapa yang hendak berpegang kepada satu-satu khilafiah, 
biarlah dia berpegang dengan khilafiah itu kerana ini 
dibolehkan sepertimana yang telah disabdakan oleh 
Rasulullah bahawa berselisih fahamnya umat adalah suatu 
rahmat. 

Dalam pada itu, berselisih faham yang tidak diboleh- 
kan berlaku juga. Siapa yang terjebak di dalam perselisih- 
an itu, maka dia terjun ke Neraka. Itulah yang dikatakan 
oleh Rasulullah SAW bahawa umat pada akhir zaman 
nanti akan berpecah kepada 73 puak; 72 daripadanya 
terjun ke Neraka, dan puak-puak inilah yang harus kita 
jauhi agar kita tidak terjebak di dalamnya. Di antara puak 
yang 72 ini ialah mazhab fahaman qadariah, jabariah, 
muktazilah, qadiani, rafdhi, syiah, dan banyak lag-i faham- 
an yang lain. Yang akan kita perkatakan di dalam buku 
ini ialah tentang fahaman atau i kti q ad qadariah dan 
jabariah. 

Fahaman-fahaman atau mazhab-mazhab yang me- 
nimbulkan khilafiah yang tidak dibolehkan oleh syariat 
ini telah menyentuh soal-soal pokok. Misalnya, fahaman 
muktazilah membawa pegangan, bahawa alam ini qadim 
sepertimana juga zat ALLAH itu qadim. Inilah iktiqad 
mereka. Nyata iktiqad mereka sudah salah. Perselisihan 
ini telah menyentuh masalah pokok. 

Kemudian mereka berpendapat bahawa nikmat 
Syurga itu bukan nikmat rohani dan jasmani tetapi 
nikmat rohani sahaja. Seolah-olah bagi mereka itu, 
Syurga itu tidak ada; barang siapa yang tenang jiwanya 
dan dapat menyembah ALLAH, maka tenanglah jiwanya 

di Akhirat kelak. Sedangkan di dalam Al Quran jelas 
ALLAH sebut tentang nikmat Syurga yang dilihat dengan 
mata kepala siapa yang masuk ke dalamnya dan akan 
makan makanan yang betul. 

Lain-lain fahaman muktazilah ini adalah seperti 
orang yang membuat dosa besar, mereka ini berada di 
tengah antara mukmin dan kafir; iaitu mukmin pun 
tidak, kafir pun tidak. Di Akhirat nanti mereka akan 
duduk di antara dua tempat iaitu Syurga pun tidak, 
Neraka pun tidak. Sedangkan di dalam Al Quran disebut 
hanya ada dua tempat di Akhirat iaitu Neraka atau 
Syurga. Tidak pernah kita dengar ada tempat di antara 
Syurga dengan Neraka. 

Kita telah memberikan beberapa contoh bagi i kti qad 
muktazilah. Kemudian antara i kti qad fahaman syiah yang 
terlalu jauh menyelewengnya, ada yang mengatakan 
Sayidina Ali itu nabi. Kononnya, menurut mereka, Jibril 
tersalah hantar wahyu. Sebenarnya Allah menyuruh 
dihantarkan wahyu kepada Sayidina Ali tetapi Jibril ter- 
silap hantar kepada Muhammad, kata mereka. (Untuk 
mendapat penjelasan lanjut mengenai penyelewengan 
dalam mazhab syiah, sila rujuk buku BAHAYA SYIAH 
karangan Ustaz Ashaari Muhammad. - paratit) 



Perselisihan Yang Tidak Dibenarkan Oleh Syariat 

Jadi kita dapati di sini bahawa mereka telah menyentuh 
soal-soal pokok dalam ajaran Islam. Kerana itu perselisih- 
an seperti ini tidak dibolehkan di dalam syariat, la mesti 
kita tolak sama sekali, kerana ia boleh membawa kita 
terjun ke Neraka. Ada di antaranya hingga jatuh kepada 
kafir. Namun semua mereka itu mengaku berpegang 
kepada Al Quran dan Sunnah. Mereka menganggap 
mereka betul. 

Dan di antara mazhab-mazhab yang tertolak ialah 
mazhab qadariah. Perkataan qadariah ini timbul daripada 
kalimah "qudrah” yang bererti kekuasaan. Mazhab 
qadariah adalah berfahaman qadariah. Takrif qadariah 
pula adalah, beriktiqad bahawa segala perbuatan yang 
dilakukan oleh manusia itu sama ada baik mahupun 
buruk semuanya terbit daripada usaha dan ikhtiar ma- 
nusia itu sendiri; sedikit pun tidak berpaut dengan kuasa 
Tuhan lagi. 

Mereka ini menganggap usaha perbuatan mereka 
yang memberi bekas, la tidak bersangkut paut langsung 
dengan qudrah .ALLAH SWT. Ertinya, apa sahaja yang 
manusia usahakan atau kerjakan, ia tidak ada bersangkut 
dengan ALLAH SWT. Jadi yang memberi bekas kepada 
usaha ikhtiar serta perbuatan manusia itu bukannya 
daripada kekuasaan ALLAH SWT. Qudrah yang ada pada 
manusia itulah yang memberi bekas tetapi qudrah yang 
ada pada manusia itu adalah qudrah yang ALLAH beri. 
Cuma apabila telah ALLAH berikan qudrah itu kepada 
manusia, maka qudrah itulah yang bertindak sendiri. 
Maka manusia bertindak dengan qudrah yang ALLAH 
berikan itu tanpa bersandar apa-apa lagi kepada ALLAH 
SWT. Inilah fahaman orang yang beriktiqad qadariah. 

Kesimpulannya ialah bahawa mereka yang berfaham- 
an qadariah ini mengakui qudrah yang ada pada manusia 
itu adalah qudrah yang ALLAH beri. Tetapi selepas 
ALLAH berikan qudrah itu kepada manusia, maka ter- 
serahlah kepada manusia itu sendiri untuk bertindak 
hingga ia memberi bekas. Seolah-olah selepas ALLAH 
berikan qudrah kepada manusia, ALLAH tidak lagi ber- 
kuasa kepada manusia. Terputus hubungan manusia 
dengan ALLAH selepas itu. Jadi qudrah yang ALLAH 
berikan kepada manusia itu boleh bertindak dan boleh 
memberi bekas dalam kerja-kerjanya; tidak ada sangkut 

paut lagi dengan ALLAH SWT, Inilah fahaman qadariah. 
Iktigad yang seumpama ini adalah salah. 



Usaha Manusia Tidak Memberi Bekas 

Bukan sahaja dari segi iktiqadnya sudah bersalahan, 
malah akal kita pun menolaknya. Bagaimana kita tidak 
menolaknya. Cuba kita perhatikan pengalaman-pe- 
ngalaman hidup manusia di dunia ini. Betapa ramai 
sekali manusia di dunia yang tidak mencapai kehendak- 
kehendak mereka padahal mereka sudah berazam sung- 
guh-sungguh, sudah usaha habis-habisan dan sebagainya. 
Dalam usaha mereka untuk mencapai kehendak-ke- 
hendak mereka itu, mereka atur betul-betul serta mereka 
perjuangkan mati-matian. Tetapi begitu banyak juga ke 
hendak manusia ini yang gagal. 

Jadi, tidaklah usaha ikhtiar manusia ini boleh mem- 
beri bekas. Dan tidaklah usaha perbuatan manusia yang 
memberi kejayaan. Padahal kalau kita perhatikan tinda- 
kan-tindakan yang dilakukan amat mengkagumkan. 
Bermula dari cita-cita yang tinggi, mereka lahirkan dalam 
bentuk perbuatan. Mereka jemput pakar-pakar antara- 
bangsa yang ahli dalam bidang-bidang terkhusus, namun 
mereka gagal juga. 

Dalam bidang ilmu sahaja, berapa ramai orang yang 
bercita-cita hendak pandai. Mereka bertelaah sungguh- 
sungguh hingga tidak ada masa untuk sembahyang. 
Begitu keras mereka bekerja dengan membuat rujukan- 
rujukan serta bertanya sana sini. Kadang-kadang sampai 
tertidur di kutubkhanah. Begitu ingin sekali mereka 
hendak berjaya di bidang ilmu pengetahuan, namun 
ramai juga yang gagal. 

Tetapi sebaliknya, ada setengah-setengah orang itu 
tidak pun belajar sungguh-sungguh dan tidak pula dia 

sibuk bertanya sana sini. Usahanya macam lebih kurang 
sahaja. Tetapi pelik, dia pula yang berjaya serta dapat 
pula kepujian dan sebagainya. Jadi kita dapati di sini 
bahawa bukanlah usaha ikhtiar manusia itu yang mem- 
beri bekas kerana kalaulah usaha ikhtiar manusia itu yang 
memberi bekas tentulah tidak ada yang gagal. Lebih-lebih 
lagi bagi mereka yang berazam sungguh-sungguh itu. 

Kemudian cuba kita perhatikan pula usaha ikhtiar 
manusia untuk menjaga kesihatan badannya agar jangan 
dihinggap penyakit dan agar jangan mati cepat. Mereka 
jaga makan minum dan ikut betul-betul nasihat doktor 
yang mana kalau doktor kata makan satu pinggan, maka 
satu pinggan sajalah dia makan. Dan yang mana doktor 
kata tidak boleh dimakan, dia ikut dengan patuh. Ke- 
mudian dia makan pil-pil kesihatan serta dia jaga betul- 
betul tidurnya. Bukan itu sahaja, Subuh-subuh lagi dia 
buat jogging hingga tertinggal sembahyang Subuh. 

Tetapi malangnya, orang-orang ini sakit juga. Ada 
yang sakit jantung, darah tinggi, sakit buah pinggang, 
kencing manis, dan sebagainya. 

Manakala bagi setengah-setengah orang itu, dia se- 
lamba sahaja menjaga kesihatannya. Dia tidak kira makan 
minum; asal halal sahaja dia makan. Ubat tidak pernah 
dia makan walaupun dia sakit.' Selagi badannya boleh 
menanggung, dia tidak kira sangat. Tetapi pelik, orang 
ini pula yang sihat segar badannya. Penyakit pun jarang- 
jarang hinggap pada dirinya. 



Pengalaman Mengajar Kita 

Begitu jugalah usaha-usaha mereka yang ingin kekayaan 
hingga tidur malam pun mimpi kekayaan. Dia bekerja 
sungguh-sungguh hingga tidak kira masa lagi, dan sem- 
bahyang pun tidak dihiraunya. Dia juga terlalu sibuk 

sampai tidak ada masa untuk mengaji, sembahyang ber- 
jemaah dan sebagainya. Pagi petang, siang malam, dia 
kira hendak mencari wang ringgit sahaja. 

Dalam pada itu dia gagal juga. Padahal kalau hendak 
diukur daripada usaha, tidak ada satu yang tertinggal 
sehinggakan seminar-seminar ekonomi pun diikuti, dan 
kertas-kertas kerja sudah pun dilaksanakan. Kalaulah 
usaha manusia ini yang memberi bekas, sudah tentulah 
semua kerja akan menjadi. 

Jadi kita dapati di sini bahawa pengalaman manusia 
sendiri telah membunuh pendapat orang-orang yang 
berfahaman qadariah. Gagalnya ikhtiar manusia dalam 
berbagai-bagai bidang hidup ini, walaupun sudah di- 
usahakan sungguh-sungguh, hanya menunjukkan kepada 
kita bahawa usaha ikhtiar manusia serta qudrah manusia 
tidak boleh memberi bekas. Ini dengan sendirinya mem- 
batalkan iktigad fahaman gadariah. 



Pelampau Aqidah 

Orang yang berfahaman dengan mazhab qadariah ini 
sudah melampaui sempadan. Mereka mengiktiqadkan 
bahawa usaha ikhtiar manusia itu memberi bekas sedang- 
kan Allah berkata bahawa usaha ikhtiar manusia itu tidak 
boleh member-i bekas. Setelah mereka sangkal kata-kata 
ALLAH itu, mereka keluarkan pendapat mereka bahawa 
qudrah manusialah yang memberi bekas kepada usaha 
dan ikhtiar mereka, dan langsung tidak ada sangkut paut 
dengan ALLAH. Inilah puak pelampau yang sebenarnya. 

Mereka ini bolehlah kita ibaratkan puak yang telah 
melampau ke kanan. Di dalam ajaran Islam, melampau 
ke arah mana pun tidak diterima; sama ada melampau 
ke kiri atau ke kanan. 

Pelampau atau ekstrimis yang kita sebutkan di sini 
boleh berlaku di dalam bermacam-macam bidang ajaran 
Islam. Di sini golongan qadariah adalah pelampau di 
bidang aqidah. Termasuk juga pelampau aqidah adalah 
mereka yang berfahaman jabariah yang akan kita perkata- 
kan nanti. 



Puak Pelampau Ke Kanan 

Qadariah ini dikatakan puak pelampau ke kanan kerana 
ia mengadakan benda yang tiada; iaitu manakala ALLAH 
kata manusia tidak memberi bekas, mereka pula kata 
usaha manusialah yang memberi bekas. Jadi, ini adalah 
ekstrim di bidang agidah. 



Puak Ekstrim 

Ekstrim juga boleh berlaku dalam bidang-bidang lain 
seperti dalam bidang berfikir. Umpamanya seseorang itu 
memikirkan perkara-perkara yang tidak bersangkut paut 
seperti memikirkan tentang kebesaran ALLAH, kebesar- 
an Al Quran, kebesaran Sunnah hingga diasak sekuat- 
kuatnya ke dalam akal. Akhirnya dia menjadi mereng dan 
gila. Ini melampau. Yang tidak melampau itu ialah 
mereka yang memikirkan kebesaran ALLAH, Al Quran 
dan Sunnah, kemudian dia mendapat ketenangan jiwa. 

Manakala ekstrim di bidang pakaian boleh juga 
berlaku. ALLAH kata wanita-wanita mesti tutup aurat 
manakala mereka pula dedahkan aurat. Mereka inilah 
golongan ekstrim seperti mana yang disebut-sebut orang 
hari ini. Dan ekstrim di bidang membangunkan rumah 
pula ialah apabila seseorang itu membangunkan rumah 
lebih daripada yang perlu hingga jatuh kepada mem- 
bazir. Ini juga satu bentuk ekstrim. 

Kemudian ada pula ekstrim dalam bidang membeli 
kereta misalnya. Kalau dia membeli kereta yang berharga 
$15,000 atau $20,000 sudah memadai serta mencukupi 
keperluan, maka dia beli kereta dengan harga $80,000 
atau $100,000; ini sudah jatuh ekstrim. Dia sudah me- 
lampau. Tentu lebih baik dia gunakan wang yang lebih 
itu untuk membangunkan perkara-perkara lain yang 
lebih bermanfaat. Pendek kata, ekstrim boleh berlaku 
dalam mana-mana bidang pun. 

Dalam hal yang demikian, kita hendaklah berhati-hati 
serta beringat-ingat kerana kalau tidak, kadang-kadang 
apa yang kita pelajari dengan apa yang kita perbuat 
boleh bercanggah. Umpamanya kita sudah belajar 
tentang i kti qad Ahli Sunnah Wal Jamaah dan kita telah 
tahu segala-galanya, tetapi dalam pengalaman kita hari- 
hari, dalam tindak-tanduk serta perbuatan kita, dalam 
perjuangan dan jihad kita, didapati semua ini telah tidak 
sel ari dengan ilmu yang kita pelajari. 

Kadang-kadang apa yang kita lakukan itu sendiri kita 
tidak sedar. Umpamanya cakap-cakap kita, tingkah laku 
kita dan sebagainya, semuanya terjadi dengan tidak kita 
sedari. Rupa-rupanya kita sudah termasuk kepada 
qadariah walaupun kita belajar tauhid Ahli Sunnah Wal 
Jamaah. Inilah akibatnya kalau kita tidak berhati-hati 
dalam mana akan berlakulah perbuatan kita bercanggah 
dengan ilmu yang kita pelajari. 



Qadariah Dalam Kehidupan 

Cuba kita perhatikan beberapa contoh yang berlaku di 
dalam masyarakat kita hari-hari. Umpamanya seseorang 
itu begitu yakin bahawa dengan kelulusan dan kelayakan 
ilmu pengetahuan yang ada padanya, dia akan kaya serta 
mewah dan mendapat kesenangan hidup. Juga dia yakin 

dengan kelulusan itu dia boleh menjadi orang baik. Di 
sini dia telah tercangkuk kepada qadariah padahal dia 
sudah belajar iktiqad Ahli Sunnah Wal Jamaah. Tetapi 
perbuatannya, sikap dan tindak-tanduknya menunjukkan 
dia telah terjebak kepada qadariah. 

Dan begitu jugalah seseorang yang begitu yakin 
dengan pangkatnya hingga mengatakan bahawa pangkat 
lah yang membawa kekayaan dan kemewahan hidup 
kepadanya. Dengan tidak disedari, dia sudah terjebak 
kepada qadariah. Setengah-setengah ny a pula berkata, 
"Kalaulah aku tidak menolong bantu dia dan kalaulah 
aku tidak campurtangan, sudah tentu dia tidak akan 
berjaya!” Orang ini sudah jatuh kepada qadariah. 

Ada sesetengah orang pula berkata, "Kalaulah bukan 
aku yang mentadbirnya, sudah tentu dia tidak akan 
berjaya. Kerana campurtangan akulah, maka projek itu 
berjaya!" Dia sudah terjebak kepada qadariah yang mana 
dia tidak pun mempelajarinya. Dia telah terjebak secara' 
tidak disedarinya. 

Manakala setengah-setengah orang itu pula sentiasa 
memperakui dirinya sendiri dalam setiap percakapannya 
seperti, "Akulah yang menjayakannya...! Akulah yang 
membangunkan masyarakat ini...! Akulah yang membawa 
kesenangan kepada orang ramai...! Akulah itu... dan 
akulah ini . ..!" dan sebagainya. 

Orang-orang ini menunjukkan sikap qadariah. Dia 
sudah lupa kuasa ALLAH yang telah memberi bekas 
kepada segala suatu. Dia hanya ingat yang kuasa dia yang 
telah memberi bekas. 

Jangan pula kita salah faham, oleh kerana kita 
mengatakan bahawa ilmu kita tidak boleh memberi 
bekas, kelulusan kita tidak boleh memberi bekas, pangkat 
kita tidak boleh memberi bekas dan sebagainya, maka 

kita pun tidak mahu belajar, tidak mahu mentadbir, tidak 
mahu berusaha, dan seterusnya. Ini salah. 



Tiada Alasan Menolak Ikhtiar 

Usaha dan ikhtiar mesti kita lakukan kerana itu adalah 
perkara yang disuruh. Semua usaha dan ikhtiar adalah 
yang diperintahkan oieh ALLAH kepada kita cuma 
jangan kita iktiqadkan yang perbuatan kita, usaha kita, 
ilmu kita, perjuangan dan jihad kita dan sebagainya, yang 
memberi bekas. Jadi, jangan kita terkeliru di sini hingga 
kita tidak mahu berbuat apa-apa dengan alasan semua 
itu tidak akan memberi bekas. 

Ini sudah salah kerana semua ikhtiar adalah diperin- 
tahkan kepada kita. Mencari ilmu adalah diperintahkan 
ALLAH kepada kita; berusaha adalah perintah ALLAH; 
membangunkan masyarakat adalah perintah ALLAH; 
berjuang berjihad adalah perintah ALLAH, dan seterus- 
nya. Semua ini mesti kita lakukan, tetapi hendaklah kita 
beriktiqad bahawa yang memberi bekas kepada semua 
perbuatan ialah ALLAH SWT.Jadi, usaha dan ikhtiar itu 
tidak salah tetapi yang salah ialah ketika kita yakinkan 
kebolehan kita atau ilmu kita itulah yang membawa 
kejayaan dan sebagainya. 

Sebagaimana yang telah kita pel ajari dalam bab-bab 
sebelum ini, ALLAH jadikan sesuatu itu ada dengan 
sebab-sebabnya. Umpamanya, hendak pandai mesti 
belajar, hendak berjaya mesti berusaha kuat, hendak 
kesenangan mesti bekerja keras, dan sebagainya. Semua 
itu adalah sebab-sebab yang mesti kita lahirkan. Inilah 
yang dikatakan Sunnatullah. Dan semua sebab yang kita 
lahirkan itu tidak boleh memberi bekas. Yang memberi 
bekas ialah Allah SWT. 

Jadi perkara-perkara yang boleh membawa kita ter- 
jebak kepada iktiqad yang salah seperti inilah yang mesti 
kita jauhi. Hendaklah kita faham benar-benar serta 
hendaklah kita berhati-hati kerana k:alau salah iktiqad 
disebabkan perbuatan kita, cakap-cakap kita dan sebagai- 
nya walaupun ilmu yang kita pelajarl itu tepat kepada 
iktiqad yang sebenar, kita boleh terjebak kepada iktiqad 
qadariah sepertimana yang telah kita huraikan tadi, atau 
kita juga boleh terjebak kepada iktiqad jabariah. 

Bagaimanakah seseorang itu boleh terjebak kepada 
jabariah? Hal ini berlaku apabila seseorang itu tidak 
mahu berusaha berikhtiar tetapi hanya berserah kepada 
ALLAH semata-mata. Umpamanya, kalau ditanya, 
"Mengapa tidak naik hajf?" dia nanti akan menjawab, 
"Belum ada seru!" 

Cakap-cakap seperti ini adalah jabariah yang mana 
seolah-olah dia menunggu wahyu daripada ALLAH SWT 
sedangkan wahyu memerintahkan orang menunaikan 
fardhu haji sudah lama turun. Padahal orang yang ber- 
cakap seperti ini ada kemampuan, ada harta dan wang 
ringgit. Firman ALLAH: 




Terjemahannya: Sempurnakan haji dan umrah 
kerana ALLAH. 

(Al Bagarah: 196) 

Jelas di sini bahawa seru sudah pun disampaikan. 
Tidak perlu kita tunggu-tunggu datang seru lagi untuk 
menunaikan haji. Kalau kita sudah cukup daya upaya 
serta mampu, kalau kita menunggu-nunggu seru, maka 
berertilah bahawa sikap kita membawa kita kepada 
iktiqad jabariah. 

Orang Yang Menyalahkan ALLAH 

Antara cakap-cakap lain yang membawa seseorang itu 
terjebak kepada jabariah adalah seperti apabila ditanya, 
"Mengapa awak tidak pandai?" dia akan menjawab, 
"Sudah taqdir.” Atau kepada setengah-setengah orang 
bila ditanya, "Mengapa awak bercerai?" dia akan 
menjawab, "Sudah kehendak ALLAH!” Inilah sikap 
orang-orang yang beriktiqad jabariah. Dia menyerah 
bulat-bulat kepada ALLAH. 

Orang seperti ini seolah-olah menyalahkan ALLAH 
apabila sesuatu itu menimpa dirinya. Sungguhpun mulut- 
nya tidak berkata, "ALLAH yang bersalah!" tetapi pada 
perbuatan lahirnya, dia menuju ke arah itu. 

Tetapi yang peliknya, orang yang bersikap jabariah ini 
tidak pula menyerah bulat-bulat kepada ALLAH dalam 
semua bidang. Hanya dalam bidang-bidang tertentu saja 
dia menyerah kepada ALLAH seperti dalam bidang 
mendidik anak. Bila kita tanya mengapa anak dia jahat, 
maka dia akan menjawab, “Sudah taqdir!" Seolah-olah dia 
menyalahkan ALLAH SWT yang menyebabkan anaknya 
jahat sedangkan dia tidak pernah mengikut perintah 
Rasulullah supaya menyuruh anak bersembahyang ketika 
berumur 7 tahun dan memukulnya apabila tidak mahu 
bersembahyang setelah berumur 10 tahun. 

Dia berkata demikian kerana dia tidak suka bidang 
itu. Tetapi dalam bidang-bidang lain seperti hendak 
mencari kekayaan, dia banting tulang pagi dan petang 
kerana hendak melahirkan usaha ikhtiar. Dia berusaha 
sungguh-sungguh sampai lupa sembahyang, puasa, 
mengaji, dan sebagai ny a. 

Pendapat Ulama 

Ada dua pendapat ulama tentang hukum orang yang 
beriktiqad qadariah. Sesetengah ulama mengatakan fasiq 
bagi mereka yang beriktiqad demikian manakala se- 
tengah-setengahnya meletakkan hukumnya kafir. Kemu- 
dian ada sesetengah ulama pula menghalusi kedua-dua 
pendapat itu serta mencari hukum yang lebih tepat. 
Mereka berpendapat, hukum fasiq lebih tepat. Walau 
bagaimanapun, hukum fasiq juga tidak disukai ALLAH. 
Ertinya, kalau seseorang itu mati dalam kefasiqan, maka 
dia akan terjun .ke Neraka juga. 

Bagaimanakah i kti q ad mereka yang berfahaman 
qadariah yang dihalusi oleh setengah-setengah ulama 
sebagai terhukum fasiq sahaja itu? Orang yang mengang- 
gap qudrahnya boleh memberi bekas atau membawa 
kejayaan dengan tidak ada hubungan dengan ALLAH 
SWT tetapi qudrahnya itu ALLAH juga yang beri, maka 
orang ini fasiq. Tetapi kalau ada yang menganggap 
bahawa qudrah itu bukan ALLAH yang beri tetapi 
manusia itu yang menciptanya sendiri, maka orang itu 
kafir secara terus. 

Sebab itulah kita perlu berhati-hati benar dalam soal 
tauhid ini kerana sikap dan perbuatan kita boleh mem- 
bawa kita terjebak kepada iktiqad yang salah. Oleh yang 
demikian, kita hendaklah selalu mengaji kerana iktiqad 
adalah amalan hati yang mana amat sukar hendak di- 
selaraskan dengan amal atau perbuatan lahir. 

Berusahalah serta berikhtiarlah kerana itu memang 
sudah diperintahkan oleh ALLAH kepada kita. Tetapi 
jaga-jagalah, jangan sampai hati kita mengi ktiqadkan 
bahawa usaha ikhtiar kita itulah yang memberi bekas. 
Carilah ilmu, sampaikanlah tarbiah, berniagalah serta 
berekonomilah, tetapi jangan sampai kita iktigadkan 

bahawa usaha kita yang membawa kejayaan hingga kita 
lupa kepada kuasa ALLAH. 

Tetapi untuk memisahkan usaha ikhtiar kita sebagai 
usaha ikhtiar yang membawa kejayaan itulah yang amat 
berat. Kita terasa-rasa saja yang usaha ikhtiar kita itulah 
yang sebenarnya membawa kejayaan hingga melompat 
kata-kata dari mulut kita serta kita tunjukkan ia dalam 
sikap dan tingkah laku kita. Beratnya soal ini adalah 
kerana aqidah merupakan soal hati. Sebab itulah kita 
perlu berhati-hati jangan sampai terjebak. 

| ERKATAAN jabariah itu nisbah kepada (ter- 
gagah). Maksudnya barang siapa beriktiqad 
bahawasanya manusia dan makhluk bergantung 
kepada Qada dan Qadar semata-mata, tidak ada baginya 
ikhtiar atau boleh memilih sama sekali maka iktiqadnya 
itu dinamakan iktiqad jabariah. Ertinya perbuatan baik 
dan jahat yang dilakukan di dalam dunia ini bukan ke- 
hendak sendiri, bahkan terpaksa menjalankan dengan 
kehendak dan kuasa Tuhan semata-mata. 



Sesungguhnya iktiqad ini mengiktiqadkan hamba itu 
digagahi ALLAH Taala semata-mata pada segala perbuat- 
an sama ada yang disengajakan atau tidak. Jadilah ma- 
nusia itu sama seperti pucuk ru ditiup oleh angin. Tiada 
baginya kekuasaan dan ikhtiar dan usaha sama sekali. 

Maka iktiqad ini membawa kepada tidak berguna 
Syurga, Neraka, Rasul, Al Quran, kitab-kitab ALLAH Taala 
yang lalu, agama dan segala undang-undang, semuanya 
tidak ada faedah. Yang demikian itu salah dan sesat; tiada 
bersetuju dengan akal, adat dan agama. Hukumnya fasiq 
tetapi tidak ada ulama yang mengatakan kafir kerana 
fahaman itu menidakkan barang yang ada (berkata me- 
reka itu tidak ada usaha pada hamba padahal yang se- 
benarnya hamba itu ada usaha). 




IKTIOAD jabariah adalah suatu pegangan atau mazhab 
atau iktiqad yang agak sudah lama muncul di tengah- 
tengah masyarakat Islam, la menyalahi i kti qad Ahli 
Sunnah Wal Jamaah. Mazhab ini berlawanan dengan Al 
Quran dan Sunnah, dan terkeluar daripada ajaran Islam. 

Iktiqad ini sudah muncul lebih kurang 1000 tahun 
yang lalu, la muncul pada kurun yang kedua atau ketiga 
Hijrah, iaitu lebih kurang pada masa yang sama dengan 
kemunculan i kti qad qadariah yang juga bertentangan 
dengan Al Quran dan Sunnah, dan menyalahi ajaran 
Islam. 

Perlu kita ingat di sini bahawa i kti qad ataupun ke 
yakinan merupakan suatu perkara yang asas di dalam 
ajaran Islam. Di dalam keseluruhan ajaran Islam, iktiqad 
atau keyakinan atau persoalan iman dan aqidah diletak- 
kan di tempat yang paling utama dan ia merupakan satu 
persoalan yang penting sekali. Dan di atas iktiqad atau 
aqidah inilah ditegakkan syariat atau peraturan Islam 
sama ada yang berbentuk fardhu ain ataupun fardhu 
kifayah, yang berbentuk sunat muakkad atau ghairi 
muakkad, ataupun yang berbentuk harus yang mana 
boleh dijadikan ibadah jika mengikut lima syarat yang 
telah kita perkatakan. 

Amalan Tak Bernilai Bila Aqidah Rosak 

Kalau iktiqad atau aqidah atau iman telah rosak, semua 
syariat lahir yang kita dirikan sudah tidak ada harga lagi 
di sisi ALLAH SWT. Segala apa yang dibuat sia-sia belaka. 
ALLAH tidak menilai satu apa pun. Dan kalau seseorang 
itu mati dalam keadaan aqidah yang rosak, maka dia mati 
dalam kekafiran yang mana akan kekal abadi di dalam 
Neraka selama-lamanya. 

Kerana itu, persoalan aqidah ini mesti dijaga betul- 
betul serta dipelajari dan difahami sungguh-sungguh. 
Manakala hati kita pula hendaklah disuluh betul-betul 
supaya aqidah kita adalah aqidah yang tepat dengan 
pegangan Ahli Sunnah Wal Jamaah, iaitu iktiqad yang 
berpegang kepada' Al Quran, Hadis, ijmak ulama, dan 
qias. 

Dalam soal ini jugalah, kita perlu berhati-hati agar 
kita tidak berpegang kepada i kti qad-i kti qad yang rosak 
sepertimana iktiqad yang hendak kita perkatakan ini. 
Cuma perlu diperingat-ingatkan, untuk memperkatakan 
iktiqad yang benar iaitu iktiqad Ahli Sunnah Wal Jamaah 
adalah mudah sekali. Ertinya, mudah kita belajar iktiqad 
ini dan guru yang mengajarnya juga berpegang kepada 
i kti qad ini. Tetapi untuk menyelaraskan perbuatan kita, 
tindakan kita, usaha dan ikhtiar kita dengan i kti qad 
sebenar itu adalah susah sekali. 

Apa yang sel alunya berlaku ialah ketika kita berbuat, 
berusaha dan beriktiar, kita tercangkuk dengan mazhab 
mazhab yang lain. Inilah yang bahaya. Sebab itu kita 
disuruh selalu oleh ALLAH SWT supaya menyuluh hidup 
kita lahir dan batin agar kita dapat mengesan apa yang 
ada di dalam hati kita, fikiran kita serta apa yang dibuat 
oleh tangan dan kaki kita, mata kita, mulut kita, telinga 
kita, dan sebagainya. Kita disuruh menyuluh usaha-usaha 

kita serta perjuangan dan jihad kita. Jadi tidaklah cukup 
dengan hanya mempelajari ilmunya sahaja. 



Kawal Aqidah 

Jadi asas atau tapak di dalam ajaran Islam ini hendaklah 
kita jaga betul-betul. Kalau tidak, umpama kita mendiri- 
kan rumah tetapi tapaknya tidak kuat, maka semakin 
, besar rumah itu, semakin cepat ia tumbang. Atau kalau 
ibarat sebatang pokok yang rimbun, yang akar tunjang- 
nya tidak kuat berpaut di bumi semakin rimbun pokok 
itu semakin cepat ia tumbang. 

Lebih-lebih lagi perlunya kita mengawal aqidah ini 
kerana kita adalah umat pada akhir zaman. Rasulullah 
mengingatkan bahawa akhir zaman adalah zaman fitnah 
kerana, pada akhir zaman ini akan muncul banyak 
mazhab yang masing-masing mengaku berpegang kepada 
Al Ouran dan Hadis. Dan bagi orang yang jahil, dia tidak 
tahu mana satu iktiqad yang betul sehingga amat mudah- 
lah baginya terjebak di dalam mana satu iktiqad yang 
salah itu. 

Rasulullah mengatakan bahawa pada akhir zaman 
nanti umat Islam akan berpecah kepada 73 puak; satu 
puak sahaja yang masuk Syurga sedangkan yang lain-lain- 
nya masuk Neraka. Yang 72 puak itu pula akan berpecah- 
pecah lagi yang mana ada ulama-ulama telah mendapati 
hingga sampai 700 firqah. Yang mula-mula sekali timbul 
ialah khawarij, kemudian syiah dan selepas itu mukta- 
zilah yang selanjutnya berpecah-pecah lagi kepada firqah- 
firqah yang lebih luas yang termasuk mazhab jabariah 
yang hendak kita perkatakan ini. 

Pengertian Jabariah 

Jabariah adalah daripada perkataan bahasa Arab jaba 
yang bermaksud tergagah. Apakah yang dimaksudkan 
dengan fahaman tergagah ini? Fahaman ini membawa 
i kti qad bahawasanya manusia ini dan jug-a segala makhluk 
bergantung kepada qadha dan qadar semata-mata hing- 
ga tidak ada baginya ikhtiar dan pilihan. Inilah pegangan 
iktigad jabariah. 



Keyakinan Jabariah 

Orang yang berpegang kepada i kti qad ini meyakini 
bahawa manusia dan seluruh makhluk ini tidak ada 
usaha ikhtiar tetapi terpaksa tunduk sepenuhnya kepada 
apa yang telah ditentukan oleh ALLAH SWT pada azali 
lagi. Manusia tidak boleh membuat pilihan sama sekali. 

Ertinya, apa sahaja yang dilakukan oleh manusia di 
dunia ini sama ada yang baik mahupun yang buruk atau 
yang jahat, ia bukanlah usaha daripada manusia itu. 
Tetapi semua yang dilakukan oleh manusia itu adalah 
mengikut kehendak ALLAH SWT. Jadi, manusia tidak 
boleh memilih langsung malah terpaksa tunduk kepada 
apa yang ALLAH telah tetapkan. 

Inilah yang dikatakan manusia atau makhluk itu 
tergagah. Dia tidak ada usaha dan ikhtiar tetapi terpaksa 
atau tergagah semata-mata. Apa saja yang dia buat sama 
ada yang disengaja ataupun yang tidak disengajakan, 
semuanya mengikut kuasa ALLAH; semuanya mengikut 
ketentuan qadha dan qadar semata-mata sama ada bagi 
perbuatan yang berhubung dengan kemasyarakatan, 
akhlak, pendidikan dan pelajaran, siasah dan politik serta 
pentadbiran, atau lain-lainnya. 

Kalau demikianlah keyakinan orang yang beriktiqad 
jabariah ini, maka tidak ada gunanya ALLAH mencipta- 
kan Syurga dan Neraka. Dan tidak ada faedahnya ALLAH 
utuskan para rasul bagi membawa peraturan hidup un- 
tuk manusia ini. Malah peraturan hidup itu sendiri tidak 
berguna. Dan tidak ada gunanya ALLAH menyampaikan 
Islam kepada Rasulullah SAW untuk disampaikan kepada 
kita. 



Jabariah, Syurga dan Neraka 

Mengapakah kita berkata demikian? Katakanlah tentang 
Syurga dan Neraka yang ALLAH cipta itu. Kalaulah 
manusia ini tidak boleh membuat pilihan, walaupun dia 
berusaha sungguh-sungguh untuk ke Syurga tetapi oleh 
kerana Allah sudah tentukan dia masuk ke Neraka, maka 
di Nerakalah tempatnya. Maka di sini, tidak ada ertinya 
Syurga yang ALLAH ciptakan itu kerana walaupun sese- 
orang itu berusaha dan berikhtiar untuk mendapat 
Syurga, dia tetap tidak akan memperolehinya kerana 
ALLAH sudah tetapkan dia masuk ke Neraka. Dia ter- 
paksa tunduk di bawah kuasa ALLAH SWT. Apalah erti- 
nya Syurga kalau manusia tidak dapat memilih untuk 
masuk ke sana. 

Dan begitu jugalah dengan Neraka yang ALLAH 
cipta itu. Kalaulah ALLAH sudah tentukan seseorang itu 
masuk ke Syurga, maka walaupun usaha dan perbuatan- 
nya membawa dia ke Neraka, dia tetap tidak masuk ke 
Neraka tetapi akan ke Syurga juga. Jadi tidak ada erti 
pula Neraka itu kerana walaupun perbuatan seseorang 
itu nyata boleh membawa dia ke Neraka, tetapi dia tetap 
tidak akan masuk Neraka kerana dia sudah ditentukan 
oleh ALLAH untuk ke Syurga. 

Jabari ah dan Rasul 

Juga, tidak ada ertinya ALLAH utuskan para rasul ber- 
mula daripada Nabi Adam a.s. hingga kepada Rasulullah 
SAW. Kedatangan rasul-rasul itu adalah untuk mengajak 
manusia menyembah ALLAH, membesarkan ALLAH 
serta mengajak manusia berbuat baik, mengikut syariat 
ALLAH, dan berakhlak. Rasul-rasul juga mengingatkan 
manusia supaya jangan membuat maksiat, jangan ingkar 
dan mungkar kepada ALLAH, dan jangan membuat 
perkara yang tidak disukai oleh ALLAH seperti berzina, 
berlaku zalim, berbohong, mencuri, membunuh, dan 
sebagai nya. 

Dan kalau manusia ini tidak ada pilihan tetapi ter- 
paksa tunduk kepada ketentuan qadha dan qadar se- 
mata-mata, maka apa ada erti rasul-rasul diutuskan. Kata- 
lah rasul-rasul mengingatkan manusia supaya menyem- 
bah ALLAH tetapi kalau ALLAH sudah tentukan yang 
manusia itu tidak mahu menyembah ALLAH, maka 
tentulah manusia itu tidak akan menyembah ALLAH 
walaupun dia diingatkan. Atau kalaulah manusia itu 
sudah ditentukan oleh ALLAH membuat jahat, apa erti- 
nya Rasulullah didatangkan untuk mengajak manusia 
berbuat baik. 

Jadi walau bagaimana diajak supaya berbuat baik pun, 
manusia tidak akan berbuat baik kerana ALLAH sudah 
tentukan manusia itu tidak mahu berbuat baik. Dan bagi 
manusia sudah tidak ada pilihan dan tidak ada usaha 
tetapi terpaksa tunduk di bawah kuasa ALLAH semata- 
mata. Jadi tidak ada ertinya rasul didatangkan. 

Sedangkan rasul-rasul didatangkan untuk menunjuk- 
kan kepada manusia yang baik dan yang jahat, yang baik 
dan yang buruk, dan untuk memberitahu manusia supaya 
berbuat ini dan tinggalkan yang itu, dan sebagainya. Ini 

menunjukkan manusia itu ada pilihan iaitu boleh 
memilih yang baik, dan yang buruk serta boleh berusaha 
dan berikhtiar. Terpulanglah kepada manusia itu sendiri, 
jalan mana dia hendak ikut. 

Kedatangan rasul-rasul adalah untuk menceritakan 
yang mana kehendak ALLAH dan yang mana larangan 
ALLAH. Dan kalaulah setelah itu manusia masih juga 
menempuh jalan yang jahat, maka itu adalah usaha 
ikhtiar manusia itu sendiri. Maka munasabahlah kalau dia 
dibalas dengan kejahatan iaitu Neraka. Barulah ada erti 
rasul didatangkan untuk menunjukkan kepada manusia 
yang dia boleh memilih. Kalau manusia memilih jalan 
yang baik seperti mana yang ditunjukkan oleh rasul, maka 
ALLAH akan membalasnya dengan kebaikan di Akhirat 
kelak. Tetapi kalaulah manusia ini tidak boleh memilih 
yang baik dan yang buruk, maka tidak ada ertinya keda- 
tangan rasul itu. 



J abariah dan K itab-K itab 

Di samping itu, kalau kita berkeyakinan dengan mazhab 
jabariah ini, maka tidak ada erti pula kitabkitab yang 
pernah ALLAH sampaikan kepada rasul-rasul terutama- 
nya Al Quran kitab yang akhir, yang paling besar, sem- 
purna dan lengkap yang telah ALLAH sampaikan kepada 
Rasulullah SAW, nabi yang akhir sekali. Dan kitab ini 
pula paling sesuai dengan semua manusia, semua bangsa 
dan semua zaman. 

Di dalam Al Quran diceritakan tentang yang baik dan 
yang buruk, yang hak dan yang batil, serta yang mana 
disuruh dan yang mana dilarang. Tetapi kalau manusia 
itu sudah ditentukan oleh qadha dan qadar semata-mata 
hingga dia tidak boleh memilih, maka setiap cerita di 
dalam Al Quran itu tidak memberi apa-apa erti. Misal- 

nya, kalau manusia itu sudah ditentukan menjadi jahat, 
cerita-cerita kebaikan di dalam Al Quran itu tidak boleh 
mengubahnya kerana manusia itu sudah tidak boleh 
berikhtiar lag-i. Jadi sesia sahajalah ALLAH datangkan Al 
Ouran itu. 

Sedangkan ALLAH datangkan Al Quran itu sebagai 
menunjukkan manusia ini boleh memilih. Umpamanya, 
Al Quran menunjukkan kepada manusia jalan yang baik 
dan jalan yang buruk, maka terpulanglah kepada manu- 
sia itu untuk memilih. Katalah manusia sudah tahu jalan 
yang baik dan jalan yang jahat itu tetapi manusia masih 
mahu memilih jalan yang jahat, maka ALLAH hanya 
dorongkan diri manusia itu sahaja. Dan ke Nerakalah dia. 
Tetapi kalau manusia itu sudah tahu yang baik dan juga 
yang jahat serta tahu bahawa orang yang baik masuk ke 
Syurga dan yang jahat masuk ke Neraka manakala dia 
pula memilih berbuat yang baik, maka ALLAH hanya 
mendorong sahaja. Kerana ALLAH yang menjayakan nya, 
maka ke Syurgalah dia. 

Inilah ertinya kedatangan Al Qursn kerana manusia 
itu boleh memilih apa yang diceritakan oleh Al Quran. 

Tetapi mereka yang berpegang kepada iktiqad jaba- 
riah membuatkan Syurga dan Neraka itu tidak ada erti- 
nya; tidak ada ertinya juga kedatangan rasul-rasul dan Al 
Quran serta kitabkitab yang pernah ALLAH sampaikan 
kepada rasul-rasul sebelum Rasulullah SAW. Sebab itulah 
pegangan ini merbahaya, dan hendaklah kita jauhi ia 
sungguh-sungguh. Walaupun tidak ada ulama yang 
mengatakan bahawa berpegang kepada iktiqad ini jatuh 
kepada kafir, namun ia boleh membawa kepada fasiq. 
Sedangan fasiq itu membawa ke Neraka juga, dan setiap 
yang membawa ke Neraka kenalah kita elakkan. 

Nisbah Neraka dan Dunia 

Neraka bukan macam Pudu Jail tetapi keadaannya ngeri, 
gerun dan dahsyat sekali. Kalau dilemparkan batu ke 
dalamnya, 70 tahun baharu sampai ke dasar. Kekuatan 
apinya pula 70 kali kekuatan api dunia. Dan kalau se- 
besar habuk apinya itu jatuh ke dunia ini, mati seluruh 
makhluk di bumi. Agaknya, kalau sebesar penumbuk, 
hilang terus makhluk bersama-sama dunianya sekali. 
Sebab itu janganlah kita meringan-ringankan dosa walau- 
pun dosa-dosa kecil yang membawa kepada fasiq. 

Ada sesetengah orang tidak begitu mengindahkan 
dosa-dosa kecil kerana baginya asal jangan jatuh kafir, 
jadilah. Kerana, katanya, orang fasiq tidak kekal di dalam 
Neraka. Walaupun tidak kekal, satu hari di Neraka 
menyamai 1000 tahun di dunia! Ertinya, kalau tidak kekal 
pun, ia seakan-akan kekal juga oleh kerana lamanya. 



Tiga Golongan Yang Ingkar 



Jadi ulama-ulama mengatakan bahawa barang siapa yang 
berpegang kepada iktiqad jabariah, dia terhukum kepada 
fasiq sahaja, dan tidak kafir. Tidak seperti mereka yang 
berpegang kepada qadariah yang mana ada ulama yang 
menghukumkan kafir. Di dalam hukum Islam hanya ada 
tiga sahaja iaitu kafir, zalim atau fasiq. Firman ALLAH: 




Terjemahannya: Barang siapa tidak berhukum de- 
ngan apa yang ALLAH turunkan, mereka adalah 
kafir-. 

(Al Maidah: 44) 

Terjemahannya: Bamng siapa yang tidak berhukum 
dengan apa yang ALLAH turunkan, mereka adaluh 
zalim. 

(Al Maidah: 45) 




Terjemahannya: Barang siapa tidak berhukum de- 
ngan apa yang ALLAH turunkan, mereka adaluh 
fasiq. 

(Al Maidah: 47) 

Ertinya, bidang apa saja yang kita kerjakan, kalau 
tidak sesuai sahaja dengan Al Quran dan Sunnah, maka 
kalau kita tidak jatuh kafir, kita jatuh kepada zalim, dan 
kalau tidak jatuh kepada zalim, kita akan jatuh kepada 
fasiq. Ini termasuklah di bidang pakaian, mengatur 
rumahtangga, mengatur masyarakat, akhlak, di bidang 
pelajaran, pendidikan, ekonomi dan perniagaan, ke 
negaraan, dan dalam bidang apa saja. Mana-mana satu 
yang terhukum pada diri kita, semuanya akan membawa 
ke Neraka. Cuma, kalau kafir kita kekal di dalamnya 
manakala kalau zalim dan fasiq, tidak kekal. Kerana itu, 
ketiga-tiga hukum itu perlu kita elakkan. 



Keburukan lktiqad Jabariah 

Apakah buruknya orang yang berpegang kepada iktiqad 
jabariah ini? Dia telah menuduh ALLAH dengan tidak 
secara langsung. Dengan tidak disedarinya, dia telah 
menuduh ALLAH seolah-olah ALLAH itu jahat dan zalim . 
kepada mereka. Umpamanya, kalau seseorang itu miskin 
dan kemudian dia mengiktiqadkan bahawa manusia ini 
tidak ada usaha dan ikhtiar kerana miskin itu sudah 
ditentukan kepada dirinya oleh qadha dan qadar, dan 
manusia ini terpaksa tunduk saja kepada kuasa ALLAH 

SWT, maka seolah-olah dia telah menuduh bahawa 
ALLAH-lah yang telah memiskinkan dia, atau ALLAH-lah 
yang telah menyusahkan dia. Dia tidak ada usaha dan 
ikhtiar untuk mencari kesenangan. 

Kemudian kalau orang itu sakit dan dia pula meng- 
iktiqadkan bahawa manusia ini tidak ada usaha dan 
ikhtiar untuk menjaga kesihatan badan, maka dia pun 
mengiktiqadkan bahawa sakit itu memang sudah ditentu- 
kan oleh qadha dan qadar; dia terpaksa tunduk di bawah 
kuasa ALLAY semata-mata. Dia pun tidak mahu ber- 
usaha langsung untuk mencari kesihatan badan. Dan 
kalau dia beriktiqad demikian ketika dia sakit itu, maka 
seolah-olah dia menuduh bahawa ALLAH-lah yang me- 
nyusahkan dirinya dengan sakit itu, walaupun mulutnya 
tidak berkata demikian. 

Kemudian kalau orang itu jahil sedangkan dia telah 
mengiktiqadkan bahawa manusia ini tidak ada usaha 
ikhtiar untuk menjadikan dirinya berilmu pengetahuan 
dan , menjadikan dirinya orang alim, maka kerana itu 
langsung dia tidak mahu berusaha dan berikhtiar untuk 
menjadi orang alim kerana jahilnya itu sudah ditentukan 
oleh qadha dan qadar; dia terpaksa tunduk di bawah 
kuasa ALLAH semata-mata. Ketika itu dia seolah-olah 
telah menuduh ALLAH bahawa ALLAH-lah yang men- 
jadikan dia jahil, tidak berilmu dan tidak berpengetahu- 
an. 



Dan kalau orang itu mundur sedangkan dia pula 
telah mengiktiqadkan bahawa manusia ini tidak ada 
usaha ikhtiar untuk memajukan dirinya kerana mundur- 
nya itu sudah ditentukan oleh qadha dan qadar yang 
mana dia terpaksa tunduk di bawah kuasa ALLAH se- 
mata-mata, maka dia tidak mahu berusaha langsung. 
Dengan secara tidak disedarinya, dia telah menuduh 
bahawa ALLAH-lah yang menyebabkan dia mundur dan 
ALLAH-lah yang telah menyusahkannya. 

Jahat Sangka Dengan ALLAH 



Semua ini menunjukkan jahat sangka dengan ALLAH 
SWT. Sedangkan di dalam Al Quran, ALLAH telah 
mengingatkan kepada kita agar jangan jahat sangka 
kerana, sebagaimana fir-man-Nya: 









Terjemahannya: Sesungguhnya sebahagian daripada 
bersangka-sangka itu adalah dosa. 

(Al Hujarat: 12) 



Ayat ini menunjukkan bahawa kita tidak boleh buruk 
sangka atau jahat sangka dengan makhluk ALLAH sekali- 
pun. Betapa lagi dengan ALLAH SWT sendiri. Semua 
jahat sangka itu berdosa. Kalau jahat sangka dengan 
makhluk ALLAH berdosa, maka jahat sangka dengan 
ALLAH lebih besar dosanya. Jadi kalaulah kita meng- 
iktiqadkan ALLAH yang memiskinkan kita, ALLAH yang 
menjadikan kita sakit, ALLAH yang menyusahkan kita 
hingga kita mundur, maka kita telah jahat sangka kepada 
ALLAH SWT. Sedangkan salah satu daripada sifat-sifat 
ALLAH itu ialah ALLAH tidak menganiaya, dan ALLAH 
tidak berlaku zalim. ALLAH berfirman: 







Terjemahannya: ALLAH tidak menzalimi manusia 
sedikit pun tetapi manusia itulah yang menralimi 
dirinya (melalui usaha ikhtiarnya). 

(Yunus: 44) 



Jadi ALLAH itu Maha Adil. Dia tidak menzalimi 
makhlukNya walau sebesar habuk sekalipun. Tetapi kalau 
berlaku juga penzaliman, maka manusia itulah yang 

menzalimi dirinya sendiri kerana usaha ikhtiarnya sen- 
diri. Ertinya, kalau kita berpegang dengan iktiqad jaba- 
riah yang mana dengan secara tidak langsung kita telah 
menuduh ALLAH itu zalim, maka kita telah jahat sangka 
kepada ALLAH. 

Kita Dan Iktiqad Jabariah 

Dalam pengalaman hidup kita sehari-hari, kebanyakan 
manusia ini berpegang kepada iktiqad jabariah, termasuk- 
lah diri kita sendiri. Walaupun dalam hal ini dia tidak 
mahu dan tidak mengaku berpegang kepada i kti qad 
jabariah dan walaupun pengajiannya iktiqad Ahli Sunnah 
Wal Jamaah, tetapi dalam sikapnya, perbuatannya dan 
kata-katanya, dia banyak melencong kepada iktiqad jaba- 
riah. Ini disebabkan manusia ini termasuk diri kita, 
kurang berhati-hati. Apakah bukti bahawa kebanyakan 
manusia ini berpegang kepada iktiqad jabariah dari segi 
sikap, perbuatan dan tutur katanya walaupun pengajian- 
nya dan kitabnya adalah kitab dan pelajaran Ahli Sunnah 
Wal Jamaah? 

Untuk membuktikannya, cuba kita tanya seseorang 
yang ditimpa kemiskinan tentang mengapa dia miskin. 
Nanti dia akan menjawab, "Apa boleh buat, sudah taqdir 
ALLAH!” Ertinya, dia sudah menuduh ALLAH memis- 
kinkan dirinya. 

Atau kalau kita tanya kepada orang yang bercerai, 
mengapa dia bercerai. Nanti dia akan menjawab, "Apa 
nak buat! Sudah taqdir ALLAH.” Dia telah menuduh 
ALLAH yang telah meruntuhkan rumahtangganya. 

Ini yang berlaku dalam pengalaman hidup kita se- 
hari-hari. Semua manusia telah tercangkuk kepada jaba- 
riah. Padahal dia belajar i kti qad Ahli Sunnah Wal 
Jamaah, dan tuk gurunya juga Ahli Sunnah Wal Jamaah. 

Tetapi dari kata-katanya, dia telah menunjukkan seolah- 
olah tidak ada pilihan untuk dirinya. Ertinya, apa saja 
yang telah menimpa dirinya, itulah yang telah ditentu- 
kan oleh ALLAH SWT. Dia terpaksa tunduk saja di 
bawah kekuasaan ALLAH. Dia tidak ada usaha ikhtiar 
untuk mengatasinya. Dia dengan ini telah mengiktiqad- 
kan bahawa ALLAH-lah yang menyusahkan dirinya, dan 
sebagai nya. 



Menyandarkan Keburukan Kepada ALLAH? 

Cuma yang pelik kepada kita ialah, mereka ini hanya 
menyandarkan kepada ALLAH perkara yang buruk-buruk 
sahaja, laitu kalau kejahatan dan keburukan menimpa 
dirinya, kejahatan dan keburukan itulah yang disandar- 
kannya kepada ALLAH. Bahawa kejahatan dan keburu- 
kan yang menimpa itu kerana sudah ditentukan oleh 
ALLAH SWT; tidak ada kuasa manusia untuk berbuat 
sesuatu. Jadi, hanya yang jahat dan buruk itu saja yang 
disandarkannya kepada ALLAH. Manakala yang baik- 
baiknya dia tidak nampak. Kebaikan yang diterimanya 
tidak disandarkannya kepada ALLAH., 

Ertinya, apabila dia menerima kebaikan, ia ter- 
lindung daripada ALLAH . Dia tidak langsung menyebut 
ALLAH dan tidak langsung terasa di dalam hatinya 
bahawa ALLAH-lah yang memberikannya kebaikan itu. 
Umpamanya, kalau dia berjaya, dia tidak langsung 
mengatakan bahawa ALLAH-lah yang telah menjayakan- 
nya. Kalau kita katakan kepadanya, "Awak ni beruntung 
betul, tinggi pelajaran awak hingga mendapat ijazah BA 
dan MA," dia akan menjawab, "Inilah usaha saya. Saya 
rajin belajar dan bersungguh-sungguh. Tidak macam 
orang lain, suka ponteng belajar." 

Ketika itu dia telah lupa kepada ALLAH SWT. Jadi 

setiap yang baik itu dia yakin daripada usahanya sendiri. 
Dan dia yakin bahawa usahanya memberi bekas, kerja- 
kerjanya memberi bekas, jihad dan perjuangannya 
memberi bekas. Ketika itu dia telah beriktiqad qadariah 
pula. Ertinya, bila terjadi perkara yang baik, dia ber- 
iktiqad qadariah, tetapi bila terjadi yang buruk atau jahat, 
dia beriktiqad jabari ah. 

Inilah sikap-sikap manusia yang kita lihat dalam 
pengalaman hidup kita sehari-hari. Bila berlaku perkara 
yang baik-baik, dia mengaku dirinyalah yang membuat- 
nya, dialah yang memajukannya, dialah yang mem- 
bangunkannya, dialah yang menjayakannya, dan sebagai- 
nya. Tidak langsung dia menyandarkannya kepada 
ALLAH. Tetapi bila terjadi yang buruk, tidak mahu pula 
dia mengaku, "Akulah yang bersalah. Aku yang menye- 
babkan jadi begitu. Cuai betul aku ni.” 

Kita dapati, tidak pernah dia menyesal akan dirinya 
tetapi dia telah menyalahkan ALLAH. "Apa boleh buat. 
Memang sudah kehendak ALLAH jadi begitu.” Ertinya, 
ketika itu dia tidak mahu menyalahkan dirinya tetapi dia 
telah menyalahkan ALLAH SWT, seolah-olah ALLAH-lah 
yang menyebabkan dia jadi begitu. Kalau anaknya jahat, 
terlibat dengan dadah, merompak, mencuri dan sebagai- 
nya, maka dia akan berkata, "Apa nak buat. Sudah ke 
hendak ALLAH." Tetapi kalau anaknya berjaya hingga 
dapat BA dan MA, dia akan berkata, "Akulah yang 
mendidik dia hingga dia berjaya. Bukan macam orang 
lain. Mereka membiarkan saja anak-anak. Aku tidak...!" 



Berhati-hati Dengan Sikip Kita 

Mengapakah hal ini boleh berlaku, sedangkan dia belajar 
kitab Ahli Sunnah Wal Jamaah, dan guru yang mengajar- 
nya juga Ahli Sunnah Wal Jamaah. Ini kerana seseorang 

itu kurang berhati-hati. Kerana itu, hendaklah kita jaga 
betul-betul akan sikap kita, kata-kata kita serta perbuat- 
an kita. Semuanya mestilah selaras dengan pelajaran kita, 
iaitu pelajaran Ahli Sunnah Wal Jamaah yang berpegang 
kepada Al Quran dan Hadis serta ijmak ulama dan qias. 



Jadi, mesti selaras ilmu kita dengan amal kita. Jangan 
pula, ilmu kita di satu pihak, dan amal kita di pihak yang 
lain. Umpamanya, ilmu yang kita pelajari tidak seimbang 
dengan kerja kita, atau ilmu yang kita pelajari tidak se- 
laras dengan akhlak kita, dan sebagainya. Kerana itu, 
jangan sampai sikap, perbuatan dan kata-kata kita ber- 
lawanan dengan ilmu yang kita pelajari. Kerana itu juga 
kita disuruh oleh ALLAH supaya selalu mengkaji diri kita 
ini, seperti mana sabda Rasulullah SWT: 



^ O 1 S 3 






Terjemahannya: Hitunglah diri kamu sebelum kamu 
dihitung esoknya. 



Oleh yang demikian, setiap apa yang hendak kita 
lakukan, mestilah kita fikir betul-betul supaya ia selaras 
dengan ilmu yang kita pelajari. Kita mesti berhati-hati 
agar kita tidak terjebak kepada i kti qad yang terkeluar 
daripada iktiqad Ahli Sunnah Wal Jamaah, seperti jaba- 
riah dan qadariah. Kalau kita tidak jatuh kafir pun, 
sekurang-kurangnya fasiq. Namun ia tetap menyebabkan 
kita terjun ke Neraka. 

Jadi hendaklah kita fahamkan benar-benar perkara- 
perkara yang boleh membawa kita terjebak kepada ikti- 
qad jabari ah ini iaitu suatu i kti qad yang meyakinkan 
bahawa manusia ini tidak ada usaha ikhtiar langsung 
tetapi terpaksa tunduk 100 peratus kepada qadha dan 
qadar ALLAH semata-mata. Mudah-mudahan daripada 
pemahaman kita itu, kita mendapat pimpinan serta taufig 

dan hidayah daripada ALLAH SWT agar setiap perbuat- 
an, sikap dan kata-kata kita selaras dengan ilmu yang kita 
pelajari. Dan mudah-mudahan juga kita menjadi orang 
yang selalu berada di atas garis yang benar dari permula- 
an hidup kita hinggalah ke hujung. 



Orang Berilmu Mesti Memohon Taufiq Dan Hidayah 
Daripada ALLAH 

Kalau ALLAH tidak memberi hidayah kepada kita, ada 
ilmu pun, ilmu tidak boleh diselaraskan dengan perbuat- 
an kita, dan ilmu itu tidak dapat memberi manfaat 
kepada kita. Sebab itu di samping ilmu untuk menyuluh 
kehidupan kita, untuk menjadi sebab kita tahu mana 
yang hak dan mana yang batil, dan untuk menjadi sebab 
kita kenal mana yang mesti dibuat dan mana yang mesti 
ditinggalkan, kita juga mestilah memohon taufiq dan 
hidayah daripada ALLAH SWT. 

Tetapi kalau ALLAH tidak memberi kita taufiq dan 
hidayah serta memimpin hidup kita, sebanyak mana pun 
ilmu yang ada pada kita, ilmu itu tidak dapat memberi 
manfaat. Dan sebanyak mana pun ilmu yang kita pelajari 
ia tidak akan kita jadikan amalan. Dan manakala kita 
berbuat sesuatu, perbuatan kita bersalahan juga dengan 
ilmu kita walaupun ilmu yang kita pelajari itu sudah betul 
dan tepat. Ini kerana kita tidak mendapat taufiq dan 
hidayah daripada ALLAH SWT disebabkan ada sesuatu 
sebab yang kita tidak ketahui; mungkin ada sesuatu dosa 
yang kita lakukan secara tidak kita sedari. 

Orang Yang DiSelamatkan Oleh ALLAH 

Sebab itulah kita perlu berhati-hati sentiasa kerana taufiq 
dan hidayah yang ALLAH hendak berikan kepada sese- 
orang itu adalah disebabkan ada suatu perkara yang kita 

lakukan yang mendapat nilaian dan penghargaan besar 
daripada ALLAH SJVT Keran a ada sesuatu perkara yang 
dipandang besar oleh ALLAH SWT itulah maka ketika 
seseorang itu hampir-hampir jatuh kepada kesalahan, dia 
diselamatkan oleh ALLAH. 

Sebaliknya pula, seseorang itu boleh jatuh kepada 
kesalahan walaupun pada mulanya dia baik dan berada 
di atas garis yang betul. Ini kerana ALLAH tidak boleh 
menyelamatkan dirinya disebabkan dia ada membuat 
suatu kesalahan yang dipandangnya ringan tetapi dipan- 
dang besar oleh ALLAH SWT. Kerana itu ALLAH murka 
kepadanya. Oleh yang demikian, janganlah sampai kita 
melakukan dosa yang dipandang besar oleh ALLAH SWT 
hingga mendinding kita daripada mendapat taufiq dan 
hidayah daripada ALLAH SWT. 

Banyak kita terbaca di dalam kitab, kisah-kisah zaman 
dahulu bagaimana seseorang itu pada mulanya terlalu 
jahat tetapi oleh kerana dia membuat suatu perkara yang 
dipandang besar oleh ALLAH, dia mendapat petunjuk. 
Umpamanya, kita perhatikan seseorang itu berkelakuan 
jahat dan banyak melakukan maksiat, tetapi terhadap ibu 
dan ayahnya dia amat taat sekali. Kerana itu, di peng- 
hujung hidupnya dia mendapat petunjuk daripada 
ALLAH. ALLAH memandang besar perbuatannya hing- 
ga menjadikan ALLAH sayang kepadanya. 

Sebaliknya, ada juga kita dapati seseorang yang ba- 
nyak amalnya sembahyangnya kuat serta banyak ber- 
puasa dan berpegang kuat pula dengan Sunnah 
Rasulullah tetapi di penghujung hidupnya dia tersesat 
hingga menyebabkan dia melakukan perbuatan yang 
boleh membawa dia ke Neraka. Dan apabila kita selidik- 
isebabsebab terjadinya demikian, kita dapati orang itu 
telah cuai dengan ibu dan ayahnya, yang merupakan 
dosa yang dipandang berat oleh ALLAH SWT. 

Derhaka kepada ibu bapa adalah dosa yang besar di 
sisi ALLAH SWT. Itulah yang menjadi hijab atau dinding 
pada dirinya daripada mendapat hidayah ALLAH sampai 
ke penghujung hidupnya. Kerana itu walaupun pada awal 
hidupnya dia baik tetapi pada penghujung hidupnya dia 
terseleweng dan terjun ke Neraka. 

Kita ambil satu contoh kisah seorang Sahabat yang 
bernama Alqamah. Apabila kita memperkatakan Sa- 
habat, perlu kita ingat bahawa semua Sahabat itu adalah 
orang soleh belaka, sepertimana sabda Rasulullah SAW: 



pSjJkJAf |>kXj JkXi I ,..:Ui!S" 






Terjemahannya: Sahabat-sahabatku ibarat bintang di 
langit, mana satu yang kamu ikut kamu akan men- 
dapat petunjuk 



Jadi, Rasulullah berkata bahawa kita boleh ikut mana- 
mana satu Sahabat walaupun yang tidak terkenal, dan 
kita akan mendapat petunjuk dan pimpinan daripada 
ALLAH. Sebab itu Sahabat-sahabat adalah orang-orang 
soleh semuanya. Dan Alqamah ini juga tentu sekali 
seorang yang soleh. Tetapi manakala dia hampir 
meninggal dunia dan ketika dia hendak diajar dengan 
kalimah syahadat, didapati Alqamah tidak dapat me- 
nyebutnya. 

Sahabat-sahabat yang lain berasa cemas kerana pada 
saat-saat Alqamah hendak meninggal dunia, dia tidak 
boleh mengucap. Mereka tertanya-tanya, apakah dosa 
yang telah dilakukan oleh Alqamah sedangkan pada 
lahirnya dia tidak berbuat dosa. Kemudian Rasulullah 
bertanya kepada Sahabat-sahabat sama ada Alqamah 
masih ada ayah atau tidak. Sahabat mengatakan bahawa 
dia sudah tidak ada ayah tetapi ada ibu. Rasulullah 
menyuruh Sahabat-sahabat memanggil ibunya itu. 

Apabila ibu Alqamah datang menemui Rasulullah, 
maka Rasulullah pun bertanya kepadanya tentang per- 
gaulan anaknya itu. Mula-mula ibu itu mengatakan 
bahawa anaknya itu seorang yang baik dan tidak pernah 
mencacatkan hatinya. Tetapi apabila ditanya lagi oleh 
Rasulullah, maka dia berkata bahawa kalaupun Alqamah 
ada bersalah kepadanya, kesalahan itu adalah dalam satu 
perkara yang amat kecil. Ibu itu mengatakan bahawa hal 
itu tidak mencadatkan hatinya, iaitu waktu Alqamah 
belum beristeri, dia selalu memberi bantuan wang ringgit 
kepada ibunya tetapi setelah dia beristeri dia jarang- 
jarang memberi bantuan serupa itu, dan kalau ada pun 
bantuan itu tidak sepertimana sebelum dia berkahwin 
dahulu. 

Kemudian Rasulullah berkata bahawa itulah dosa 
yang menjadi hijab bagi Alqamah hingga dia tidak boleh 
mengucap. Kemudian Rasulullah berkata kepada ibu itu 
sama ada dia mahu memaafkan kesalahan itu, kerana 
kalau tidak, Rasulullah berkata mayat Alqamah akan 
dibakar. Mendengar perkataan Rasulullah itu, ibu 
Alqamah menjadi cemas lantas dia memaafkan kesalah- 
an anaknya itu. Setelah dimaafkan saja oleh ibu itu, maka 
Sahabat-sahabat mengajar Alqamah mengucap, dan dia 
fasih mengucapkannya dan akhirnya memejamkan mata- 
nya. 

Jadi daripada cerita ini kita dapat fahamkan bahawa 
dosa kita yang dipandang besar oleh ALLAH SWT boleh 
menjadi hijab untuk kita mendapat taufiq dan hidayah 
daripada ALLAH SWT. Sahabat Alqamah yang soleh itu 
pun boleh d i hijab oleh ALLAH, betapalah kita ini yang 
dosa kepada ibu dan ayah mungkin lebih berat. Alqamah 
mungkin sekadar menghulurkan bantuan yang tidak 
sempurna. Dan kita ini pula bukan saja tidak sempurna, 
mungkin setahun sekali pun tidak menghulurkan ban- 
tuan. 

Oleh itu wajib kita jaga hubungan kita dengan ayah 
dan ibu dengan member-i bantuan kepada mereka se- 
bagai tanda syukur 'kita kerana menyebabkan kita lahir 
ke dunia. Mudah-mudahan dengan perbuatan kita yang 
dipandang mulia di sisi ALLAH itu, kita sentiasa men- 
dapat taufiq dan hidayah dari awal perjalanan hidup kita 
hinggalah ke penghujung hidup kita. 

Seseorang yang hendak mendapat petunjuk daripada 
ALLAH itu ada sebabsebabnya, dan seseorang yang tidak 
boleh mendapat petunjuk daripada ALLAH itu juga ada 
sebab-sebabnya. 

IKTIOAD AH LI 

I-X'X*X'X'Xv. i -!\\TvTv!\%ViSv7\*XvXvAv. <-7777777TX" , XvX‘X\‘.'.v, v .v.;.*. 

SUNNAH ML JAMAAH 





‘MWTKH: 



ERKATAAN Ahli Sunnah Wal Jamaah itu ertinya 
V-' orang yang mengikut perjalanan Nabi dan per- 
> — S jalanan orang ramai iaitu orang yang beriktiqad 

bahawa hamba itu tidak digagahi semata-mata dan tidak 
memberi bekas segala perbuatan yang sengajanya, tetapi 
ada perbuatan yang disengaja pada zahir itulah yang 
dikatakan usaha dan ikhtiar yang tiada memberi bekas 
padahal hakikatnya sengaja hamba itu pun daripada 
ALLAH Taala. 



Walhasil sekalian makhluk itulah tempat pada zahir dan 
tergagah pada batin maka ikhtiar dan usaha hamba itu- 
lah tempat pergantungan taklif (hukum) ke atasnya 
dengan suruh dan tegah dan itulah sebab bagi pahala dan 
seksa. 



Maka nyatalah iktiqad Ahli Sunnah Wal Jamaah itu iktiqad 
pertengahan atau kepercayaan yang sederhana kerana 
iktiqad jabariah dan qadariah semuanya melebih-lebih 
sangat. Maka dihukumkan iktiqad Ahli Sunnah Wal 
Jamaah dengan sebenar-benar dan pertengahan kerana ia 
mengadakan perkara yang ada dan mentiadakan yang 
tiada (berkata Ahli Sunnah, pada hamba itu ada usaha 
kerana sebenarnya ada usaha pada hamba, dan mereka itu 
menidakkan hamba itu tergagah semata-mata kerana 
sebenarnya jua hamba itu tidak tergagah semata-mata) 
dan sebab dihukumkan iktiqad Ahli Sunnah Wal Jamaah 
itu pertengahan kerana ia tidak sangat kendur berjela-jela 
seperti jabariah dan tidak tegang berdenting-denting 
seperti qadariah maka yang sebaik-baik perkara itu ialah 
yang pertengahan. Bagaimana tersebut di dalam Hadis 
(&Ljl JJi\ j~*-) sebaik-b ai“kperkara itu yang pertengah- 
an sahaja. 

Maka fikiran-fikiran orang Islam di dalam perkara yang 
tersebut telah didapati kebanyakan mereka itu mengikut 
fahaman jabariah sekalipun mereka tidak mengaku pada 
zahirnya tetapi gerakan dan tutur kata menunjukkan 
demikian itu. Dalil bagi menguatkan kenyataan ini ialah 




diambil daripada percakapan orang-orang Islam tatkala 
ditanya seorang, kenapa tak naik haji? Dijawabnya sudah 
nasib dan sudah bahagiannya maka percakapan itu de- 
ngan terang bersetuju dengan pegangan jabariah. 

Maka perkataan yang seperti ini terlalu bahaya kerana ia 
telah mengumpat ALLAH Taala dan telah berani menya- 
lahkan Tuhan. Ia menyangka seolah-olahnya Tuhanlah 
yang menyebabkan dia jadi sengsara. Yang demikian 
sangatlah salah kerana fir-man Tuhan: 



/ \ \ s' \ < s.' ' ^ J ^ « r'/ 



Ertinya: Apa yang mengenai engkau daripada 
kebajikan maka iaitu daripada ALLAH dan apa 
yang mengenai engkau daripada kejahatan maka 
iaitu daripada engkau sendiri. 



(AnNisa 79) 




SEBELUM ini, kita telah pun mengkaji secara dasarnya 
sahaja tentang dua jenis iktiqad iaitu iktiqad jabariah dan 
iktiqad qadariah. Dengan pengetahuan yang secara asas 
itu, sedikit sebanyak kita dapat membuat perbezaan 
antara iktiqad-iktiqad itu dengan pegangan iktiqad Ahli 
Sunnah Wal Jamaah. 

Iktiqad Ahli Sunnah Wal Jamaah adalah pegangan 
yang sebenar dan tepat yang mesti menjadi pegangan 
kita semua. Inilah pegangan Rasulullah dan pegangan 
Sahabat-sahabat baginda. 



Pengertian Iktiqad Ahli Sunnah Wal Jamaah 

Erti "Ahli Sunnah” ialah penganut Sunnah atau 
perjalanan Nabi Muhammad SAW. Manakala erti 
'jamaah” ialah penganut iktiqad sebagaimana iktiqad 
jemaah Sahabat-sahabat ridhuanullah alaihim. Jadi 
"Jamaah" yang dimaksudkan di sini bukan jemaah orang 
awam tetapi jemaah para Sahabat Rasulullah SAW. Oleh 
yang demikian, i kti qad Ahli Sunnah Wal Jamaah adalah 
iktiqad yang dianuti oleh kaum Muslimin sebagaimana 
i kti qad Nabi Muhammad SAW dan Sahabat-sahabat Nabi. 
Inilah yang dikatakan pegangan atau mazhab Ahli 
Sunnah Wal Jamaah. 

Perlu kita faham di sini bahawa pegangan atau ke 

yakinan ini sudah terdapat dalam Al Quran dan H adis 
Rasulullah SAW, cuma kedudukannya di dalam Al Qursn 
dan Hadis itu tidak tersusun dan teratur, la bersepah- 
scpah di sana sini. Kadang-kadang pegangan itu terdapat 
dalam satu juzuk di dalam Al Qursn dan kadang-kadang 
di dalam satu surah di dalam juzuk yang lain. Jadi ke- 
dudukan pegangan ini pada zaman Rasulullah SAW dan 
zaman para Sahabat masih belum tersusun dan teratur. 

Ertinya, pegangan atau iktiqad ini belum tersusun 
menjadi seperti mana yang dapat kita pel ajari pada zaman 
ini. Ketika itu ia masih bertabur di dalam Al Qursn dan 
Hadis-hadis. Hal ini tidak menyusahkan para Sahabat 
kerana mereka bukan macam kita pada zaman ini yang 
perlu mempelajari satu-satu pengajian itu dalam bentuk 
yang disusun dan dikhususkan di dalam satu buku dan 
sebagainya. Para Sahabat dapat belajar terus daripada 
Rasulullah SAW. Kerana itu, bagi mereka perlunya 
pegangan ini disusun dan diatur tidak timbul. 



Sejarah Pembukuan Iktiqad Ahli Sunnah Wal Jamaah 

Pegangan atau keyakinan ini mula dibukukan oleh 
seorang ulama besar yang ahli dalam bidang ilmu 
usuluddin iaitu Syeikh Abu Hassan Al Asyaari. Beliau 
lahir di Basrah pada tahun 260 Hijrah, dan wafat di 
Basrah juga pada tahun 324 Hijrah ketika berusia 64 
tahun. 

Sezaman dengan Syeikh Abu Hassan ini terdapat 
seorang ulama besar yang juga ahli dalam bidang 
usuluddin yang bernama Abu Mansur Al Maturidi. Beliau 
wafat di sebuah daerah di Asia Timur bernama Maturidi 
dalam wilayah Samarkhan di Rusia, dalam tahun 333 
Hijrah, terkemudian sedikit daripada wafatnya Syeikh 
Abu Hassan Al Asyaari. 

Jadi dalam kurun ketiga Hijrah, iktiqad atau pegang- 
an Ahli Sunnah Wal Jamaah ini mula disusun dan diatur 
oleh dua orang ulama besar ini. Mereka telah menyusun 
iktiqad ini berpandukan ayat-ayat yang bersepah di dalam 
Al Quran itu serta memetiknya daripada Hadis-hadis 
Rasulullah SAW, lengkap dengan dalil-dalil dan bukti 
yang kemudiannya mereka karang menjadi buku. 
Dengan itu mudahlah pegangan ini dibahas dan 
dipelajari. 



M azhab 

Sudah menjadi kebiasaan dalam dunia Islam, setiap 
hukum yang digali oleh ulama-ulama bertaraf mujtahid 
daripada Al Quran dan daripada Sunnah Rasulullah 
SAW, dinamakan mazhab. Manakala mazhab-mazhab 
daripada hukum-hukum yang digali daripada Al Quran 
dan Hadis Rasulullah SAW itu pula disandarkan kepada 
imam atau ulama-ulama mujtahid yang menggali hukum- 
hukum itu. 

Umpamanya hukum yang dikeluarkan oleh Imam 
Syafi'i daripada Al Quran dan Hadis, dikatakan Mazhab 
Syafi'i. Kerana dialah yang mengusahakan dan mengum- 
pulkan ayat-ayat Al Olibo yang bersepah-sepah di dalam 
Al Quran dan juga di dalam Hadis yang kemudiannya 
dibahaskan dan dihuraikan olehnya hingga satu-satu 
hukum itu menjadi tersusun di dalam sebuah buku. Ini 
memudahkan kita untuk mengkaji dan mentelaahnya, 
sesuai dengan taraf kita ini yang bukan seperti taraf 
Sahabat-sahabat ketika Rasulullah masih ada. 

Manakala hukum-hukum yang dikeluarkan oleh 
Imam Malik dikatakan Mazhab Maliki, hukum-hukum 
yang dikeluarkan oleh Imam H anafi dikatakan Mazhab 
Hanafi, dan hukum-hukum yang dikeluarkan oleh Imarn 

Hambali daripada Al Quran dan Hadis dinamakan 
Mazhab Hambali. 

Dan begitulah juga dengan hukum-hukum dalam 
bidang aqidah yang dikeluarkan oleh Imam Abu Hassan 
Asyaari; ia dinamakan Mazhab Abu Hassan Asyaari atau 
setengah-setengah kitab menyebut Mazhab Al Asyaariah. 
Dan hukum-hakam dalam bidang aqidah yang dikeluar- 
kan daripada Al Qurandan Hadis oleh Abu Mansur Al 
Maturidi, dipanggil Mazhab Maturidi atau Mazhab 
Maturidiah. 

Dan begitulah seterusnya dengan ulama-ulama lain 
yang bertaraf mujtahid yang dapat mengeluarkan hukum 
daripada Al Quran dan Hadis hasil ijtihad masing-ma- 
sing. Hukum-hukum itu kemudian disusun, dan mazhab- 
mazhab itu disandarkan kepadanya. Kalau ulama itu 
Auza’i maka ia digelar Mazhab Auza'i; kalau ulama Sauri 
maka dinamakan Mazhab As Sauri; atau kalau ulama 
Daud Zahiri, maka ia dinamakan Mazhab Daud Zahiri; 
dan seterusnya bagi lain-lain ulama besar bertaraf 
mujtahid. Mereka ini tidak terkenal pada hari ini kerana 
buku-buku mereka sudah tidak ada lag-i, manakala ulama- 
ulama yang mempertahankan pegangan dan aqidah 
mereka juga sudah tidak ada lagi. 



Empat Ulama Besar 

Tetapi bagi ulama-ulama empat yang besar hari ini, buku- 
buku mereka masih ada, dan ulama-ulama yang 
memperjuang dan mengajar pegangan mereka masih ada 
hingga ke hari ini. Sebab itu ulama yang empat ini ter- 
kenal dengan mazhab masing-masing dalam bidang 
feqah. Manakala Abu Hassan Al Asyaari dan Abu Mansur 
Al Maturidi terkenal dengan mazhab masing-masing 
dalam bidang usuluddin atau agidah. Dan mereka inilah 

yang menggali daripada Al Quran dan Hadis tentang 
pegangan Ahli Sunnah Wal Jamaah. 

Perlu juga kita ingat di sini bahawa iktiqad Ahli 
Sunnah Wal Jamaah ini, kadang-kadang disebut oleh 
orang Mazhab Sunni. Di Malaysia jarang kita dengar 
orang menyebut demikian tetapi di negara Pakistan dan 
di negara-negara Arab, perkataaan Sunni biasa didengar. 
Jadi kalau kita dengar orang menyebut Mazhab Sunni, 
ertinya Ahli Sunnah Wal Jamaah. 

Sehubungan dengan itu, kadang-kadang kita dengar 
juga orang menyebut Mazhab Asyaariah atau Mazhab 
Maturidiah. Ini juga sama kerana kedua-dua ulama itu- 
lah yang menyusun hukum-hukum mengenai i kti qad Ahli 
Sunnah Wal Jamaah. Kerana itu mazhab ini disandarkan 
kepada mereka iaitu Imam Abu Hassan Al Asyaari dan 
Imam Abu Mansur Al Maturidi. 

Merekalah yang bertanggungjawab menyusun ayat- 
ayat Al Quran dan Hadis yang bertaburan hingga 
menjadi satu buku. Kalau tidak, sudah tentulah susah 
bagi kita pada akhir zaman ini. Terpaksalah kita mencari 
di dalam Al Quran dan Hadis, sedangkan ulama yang 
tahu seluruh isi Al Quran dan Hadis iaitu mereka yang 
boleh berijtihad sendiri, sudah tidak ada lagi. Kerana itu 
amat besar sekali jasa Abu Hassan Al Asyaari dan Abu 
Mansur Al Maturidi. 

Dengan tersusunnya buku Ahli Sunnah Wal Jamaah 
ini bererti munculnya Mazhab Ahli Sunnah Wal Jamaah. 
Ini berlaku dalam kurun ke-3 Hijrah. Dan mengapakah 
buku yang membentangkan aqidah ini tersusun ketika 
itu? Ini kerana, di dalam kurun itulah lahirnya ber- 
macam-macam pendapat dan khilafiah mengenai aqidah 
di dalam masyarakat Islam hingga ada sesetengah 
pendapat itu yang terkeluar daripada ajaran Al Quran 
dan .Sunnah. 

Setengah-setengahnya sudah membawa kepada 
murtad manakala yang lain-lain setidak-tidaknya sudah 
membawa kepada fasiq. Semua ini telah mengecohkan 
iktiqad orangramai, seolah-olah mereka tidak tahu yang 
mana satu hendak mereka pegang. Hal yang semacam 
ini tidak berlaku sebelumnya. Waktu itu merupakan 
kemuncak fitnah bilamana pandangan terhadap ALLAH 
dan Rasul, serta keyakinan tentang Syurga dan Neraka 
dan sebagai nya, sudah tidak sama lagi. 

Dan perlu diingat di sini bahawa yang menimbulkan 
bermacam-macam pendapat dan pandangan ini adalah 
mereka yang bertaraf ulama, bukan macam taraf kita 
pada zaman ini. Mereka ada pengaruh dan ada pengikut. 
Kalau taraf macam kita ini, walau macam mana hebatnya 
fatwa yang kita keluarkan, tidak ada orang yang mahu 
ikut. 

Jadi dalam keadaan yang kacau-bilau inilah keduadua 
ulama Abu Hassan Asyaari dan Abu Mansur Al Maturidi 
mula memikirkan yang perkara itu tidak boleh dibiarkan 
kerana ia boleh merosakkan masyarakat Islam 
terutamanya orang awam. Fahaman yang kacau-bilau dan 
karut-marut ini boleh menyelewengkan aqidah umat 
daripada aqidah Ahli Sunnah Wal Jamaah. Hal ini dirasa- 
kan begitu merbahaya. 



Umat Islam Berpecah Kepada 73 Firqah 

Telah dikatakan bahawa di dalam abad yang ke-3 Hijrah 
itu, firqah-firqah dan fahaman-fahaman yang karut-marut 
itu telah memuncak. Jadi kedua-dua ulama Ahli Sunnah 
Wal Jamaah itu menyusun buku mereka untuk menjadi 
benteng kepada umat Islam agar dapat menolak fahaman 
yang karut itu. 

Kedua-dua ulama ini merasa begitu bertanggung- 

jawab untuk menyelamatkan umat. Sedangkan kalau 
mengikut sejarahnya, Imam Abu Hassan Asyaari itu pada 
mulanya berpegang kepada fahaman kaum muktazilah 
7 kerana gurunya seorang ulama muktazilah yang terkenal, 
dan ulama itu juga ayah tirinya sendiri. 

Tetapi setelah Imam Abu Hassan dewasa, dia mampu 
mengkaji sendiri dan mendapati bahawa pegangan ayah 
tirinya itu terkeluar daripada pegangan Ahli Sunnah Wal 
Jamaah. Lantas, dia mengisytiharkan dirinya keluar dari- 
pada pegangan muktazilah dan kembali berpegang 
kepada iktiqad Ahli Sunnah Wal Jamaah. Lantaran itu, 
dia menceritakan tentang menyelewengnya pegangan- 
pegangan yang salah itu, dan tentang pegangan yang 
sebenar iaitu iktiqad Ahli Sunnah Wal Jamaah. 

Firqah-firqah yang membawa berbagai-bagai fahaman 
itu berpecah pula kepada beberapa aliran. Umpamanya, 
kaum syiah sahaja telah berpecah kepada 22 aliran, 
manakala kaum khawarij mempunyai 20 aliran, kaum 
muktazilah mempunyai 20 aliran, kaum murjiah mem- 
punyai lima aliran, kaum najariah mempunyai tiga alir- 
an, kaum jabariah satu aliran, dan kaum musyabihah satu 
aliran. Golongan qadariah adalah termasuk di dalam 
mazhab muktazilah. 

Dan kalau kita campurkan semuanya, ia berjumlah 72 
puak. Kerana itu memang sesuai sekali dengan sabda 
Rasulullah SAW yang mengatakan (maksudnya) bahawa 
akan berpecah umat Islam ini kepada 73 puak, 72 dari- 
padanya masuk Neraka manakala satu puak sahaja masuk 
Syurga iaitu yang berpegang kepada Ahli Sunnah Wal 
Jamaah. 

Fahaman Lain Secara Ringkas 

Cuba kita perhatikan secara ringkas di antara pegangan- 

pegangan mazhab yang tersebut itu. Kaum yang ber- 
fahaman syiah misalnya, terlalu mendewa-dewakan. 
Sayidina Ali bin ,Abi Thalib hingga berlebih-lebihan. 
Kaum ini hingga berpendapat bahawa jawatan khalifah 
yang pertama itu adalah hak Sayidina Ali dan bukannya 
hak Sayidina Abu Bakar. Bukan juga hak Sayidina Umar 
ataupun Sayidina Usman. Mereka berpendapat bahawa 
Sayidina Abu Bakar telah merampas hak khalifah itu 
daripada Sayidina Ali. 



Syiah 

Jadi kaum syiah ini seolah-olah telah menolak ke khalifah 
an Sayidina Abu Bakar membawa kepada Sayidina Umar 
dan Sayidina Usman. Inilah salah satu daripada fahaman 
kaum itu yang mana boleh juga dianggap sederhand 
kerana daripada 22 aliran mazhab syiah ini, ada terdapat 
fahaman-fahaman yang lebih karut. 

Umpamanya ada yang menganggap Sayidina Ali itu 
rasul. Seolah-olah pada mereka, Jibril telah tersalah 
menyampaikan wahyu. Menurut mereka, ALLAH mahu 
wahyu disampaikan kepada Sayidina Ali tetapi Jibril telah 
tersilap menyampaikannya kepada Rasulullah. Fahaman 
ini adalah yang paling teruk di kalangan aliran syiah itu. 
Bahkan yang bertambah karut lagi, ada juga yang ber- 
tuhankan Sayidina Ali. 



Khawarij 

Kemudian, kaum khawarij pula membawa pegangan yang 
berlainan. Kaum ini begitu membenci Sayidina All 
hingga ada di antara mereka yang mengkafirkan Sayidina 
Ah. Dan ada golongan yang lain pula mengkafirkan 
setengah-setengah Sahabat yang lain. Ini tentulah berat 



87 




AQ IDAH MUKMIN (II) 



sekali kerana bertentangan dengan sabda Rasulullah yang 
bermaksud: 




- < • > * . 0 - - - 



Terjemahannya: Sahabat-sahabatku umpama bintang- 
bintang di langit. Yang mana satu kamu ikut, kamu 
akan mendapat petunjuk. 



Ertinya, semua Sahabat Rasulullah baik-baik belaka, 
tidak kira yang mana satu. Semuanya boleh diikut untuk 
mendapat petunjuk. Tiba-tiba ada golongan yang meng- 
kafirkan sesetengah Sahabat. Sedangkan orang yang fasiq 
sekalipun, kalau ia belum bertaraf kafir, kalau kita tuduh 
dia kafir, kafir itu kembali kepada orang yang menuduh. 
Maknanya, seseorang yang belum tentu kafirnya itu, tidak 
boleh kita tuduh kafir. Sebab itu kalau kita hendak 
menuduh kafir kepada seseorang itu, kita perlu berhati- 
hati. Takut-takut penyakit kafir itu berpindah balik 
kepada kita 

Selain itu, di antara pegangan khawarij juga ialah, 
orang yang membawa dosa besar adalah terhukum kafir. 
Inilah di antara pegangan kaum khawarij. Ada banyak 
lagi pegangan mereka yang tidak dapat kita catatkan di 
sini. Tetapi cukuplah kita sebut secara ringkas untuk 
menjadi kefahaman kita. 



M uktazilah 

Kemudian, di antara fahaman-fahaman muktazilah yang 
begitu banyak ialah bahawa orang yang membawa dosa 
besar, dia itu mukmin pun tidak, kafir pun tidak. Orang 
itu tidak boleh masuk Syurga dan tidak juga masuk 
Neraka. Kedudukannya di Akhirat kelak adalah di antara 
Syurga dan Neraka. Inilah pegangan mereka, dan se- 

memangnya golongan muktazilah ini lebih berpegang 
pada akal. 

Dan di antara fahaman muktazilah juga ialah bahawa 
nikmat yang diterima oleh orang mukmin di dalam 
Syurga nanti hanyalah nikmat rohani sahaja, bukannya 
nikmat rohani dan jasmani. Dan mereka juga berkeyakin- 
an bahawa orang mukmin di dalam Syurga tidak dapat 
melihat ALLAH dengan mata kepalanya. Sedangkan 
keyakinan Ahli Sunnah Wal Jamaah ialah, orang mukmin 
.di dalam Syurga dapat melihat ALLAH dengan mata 
kepalanya, cuma iktiqad kita adalah bahawa ALLAH tidak 
bertempat, dan jangan pula kita mengiktiqadkan ALLAH 
di dalam Syurga. 

Telah kita katakan tadi bahawa kaum murjiah telah 
berpecah kepada lima aliran. Di antara fahaman mereka 
ialah bahawa perbuatan maksiat, keingkaran dan ke- 
mungkaran kepada ALLAH SWT, semuanya tidak 
memberi mudarat kepada seseorang kalau dia beriman. 
Begitu jugalah dengan kebajikan yang mana ia tidak 
boleh memberi manfaat kepada seseorang itu kalau ia 
kafir. Ertinya, kalau seseorang itu beriman, maksiat yang 
dilakukannya atau kederhakaannya kepada ALLAH tidak 
akan memudaratkan dirinya. Dan orang yang kafir, 
kebajikan yang dilakukannya tidak boleh memberi 
manfaat kepada dirinya. 

N ajariah 

Selanjutnya, di antara pegangan kaum najariah pula 
ialah bahawa ALLAH itu tidak mempunyai sifat. Ertinya, 
sesiapa yang belajar sifat 20 bagi ALLAH Taala dianggap 
bid'ah. Dan kemudian, di antara fahaman jabariah pula 
sepertimana yang telah kita pelajari ialah bahawa manu- 
sia ini tidak ada usaha ikhtiar; semata-mata tunduk 
kepada qadha dan qadar ALLAH SWT. 

Musy abbihah 

Manakala kaum musyabbihah pula membawa pegang- 
an dengan menyerupakan ALLAH SWT dengan 
makhluk,' seperti ALLAH itu bertangan, ALLAH itu 
bermuka, dan sebagainya. Kata mereka, ALLAH itu turun 
dan ALLAH itu naik. Di dalam Al Quran, kita bertemu 
dengan ayat yang membawa maksud "muka ALLAH". 
Kaum musyabihah tidak mahu mentakwilkan langsung 
ayat itu. Ertinya, kalau ayat itu menyebut "muka ALLAH”, 
maka bagi mereka, ALLAH bermuka. Kita dapati mereka 
telah menyerupakan ALLAH dengan makhluk-Nya. 

Inilah beberapa fahaman yang dibawa oleh sebaha- 
gian daripada firqah-firqah yang disebutkan sebanyak 72 
itu. Ada pula sesetengah kitab yang telah dapat 
menyelidik beberapa pecahan lagi daripada 72 firqah itu. 
Sehingga hari itu dikatakan bahawa pecahan itu telah 
berjumlah hingga 700. Kita pun tidak dapat mengetahui 
apa pegangan mereka itu. 



Pembukuan Iktiqad Ahli Surniah Wal Jamaah Membantu 
Orangamai 

Jadi, di dalam kurun yang ke-3 Hijrah, 'kesemua ajaran 
ini telah mengembangkan pengaruh mereka ke tengah- 
tengah masyarakat Islam. Umpamanya, semasa Kerajaan 
Abbasiyah, ada tiga pemerintah yang menyokong mazhab 
muktazilah, iaitu Khalifah Makmun, Al Muktasim dan Al 
Wasiq. Ini menunjukkan betapa kuatnya pengaruh 
fahaman ini ketika itu. Jadi untuk membantu orang 
ramai menolak pegangan yang karut-marut ini, maka 
buku iktiqad Ahli Sunnah Wal Jamaah disusun oleh dua 
orang ulama yang kita sebutkan tadi. 

Kemunculan firqah-firqah atau mazhabmazhab yang 

membawa berbagai-bagai pegangan karut ini, rupa- 
rupanya sudah pun disebutkan oleh Rasulullah S.4W di 
dalam Hadisnya. Sedangkan pada ketika Rasulullah SAW 
bersabda, perkara itu belum berlaku lagi. Di antara 
Hadis-hadis Rasulullah itu ialah yang bermaksud: 



>u&j\ 

Terjemahannya: Maka bahawasanya, siapa yang 
hidup di kalangan kamu seiepasku, maka dia akan 
melihat banyak perselisihan. Maka wajiblah kamu 
berpegang dengan perjalananku dan dengan 
perjalanan khulafa yang boleh memberi petunjuk dan 
yang rasyidin (cerdik dan bijaksana Hendaklah kamu 
berpegang dengannya dan gigitlah ianya sekuat- 
kuatnya dengan geraham. 

(Riwayat Abu Daud) 



p*— W L4J JA 




Terjemahannya: Ada dua golongan umatku tidak 
ada sangkut-paut dengan Islam iaitulah al murjiah 
dan qadariah. 

(Riwayat At Tarmizi) 

Terjemahannya: Bahawa Rasulullah SAW bersabda: 
“Telah berpecah- bel a h orang yahudi itu kepada 71 
f i rqa h dan orang nasrani juga seumpama itu, dan 
akan berpecah umatku kepada 73 firqah. 

(Riwayat At Tarmizi) 

Terjemahannya: Sesungguhnya pada Bani Israil telah 
berpecah kepada 72 fahaman (marhab) dan akan 
berpecah umatku kepada 73 fahaman pula; sekalian 
mereka itu di dalam Neraka melainkan satu sahaja. 
Maka Sahabat-sahabat bertanya: Siapakah mereka itu, 
wahai Rasulullah? Jawab Rasulullah: 

"Kumpulan yang menjadikan peganganku dan 
Sahabat-sahabatku sebagai pegangannya. " 

(Riwayat At Tarmizi) 

Terjemahannya: Demi Tuhan yang diriku di dalam 
kekuasaan-Nya, akan berpecahlah umatku kepada 73 
firqah. Maka satu di dalam Syurga dan 72 lain di 
dalam Neraka. 

Lalu Rasulullah ditanya: Siapakah mereka itu, hai 

Rasulullah? Rasulullah pun menjawab: 

( ‘Iaitulah Ahli Sunnah Wal Jamaah. ” 

( Riwayat At Tabrani ) 

Nampaknya, semua Hadis yang disabdakan oleh 
Rasulullah ini telah berlaku setelah wafatnya Rasulullah 
SAW. Benar-benar umatnya telah berpecah kepada 73 
puak yang kemudiannya ada ulama yang menyelidik 
hingga kepada 700 pecahan. Waktu Rasulullah ada, ia 
belum berlaku tetapi ia berlaku kemudian setelah ke 
wafatan baginda. Dan yang mula sekali muncul ialah 
puak syiah yang diikuti dengan mazhab khawarij, 
muktazilah dan lain-lainnya. 

Semua mazhab ini telah muncul di dalam masyarakat 
Islam. Cuma mazhab yang terdapat di dalam masyarakat 
kita (di Malaysia) hari ini sedikit sangat. Tetapi kalau kita 
pergi ke negeri-negeri lain seperti Pakistan misalnya, kita 
akan mendapati mazhab yang karut-karut itu begitu 
menonjol sekali. Di antaranya ialah mazhab ismailiah dan 
juga qadyani. 

Begitu kuatnya pengaruh mazhab ini hinggakan 
kaum peniaga dan masyarakat yang kaya-raya di sana 
adalah daripada golongan mazhab ismailiah dan qadyani 
ini. Sedangkan Ahli Sunnah Wal Jamaah miskin-miskin 
belaka. Cuma kalau kita pergi ke sana, mungkin pada 
pandangan kasar kita tidak kenal kerana semuanya sama 
sahaja dari segi pakaian, seperti yang perempuan ber- 
purdah belaka. 

Tetapi kalau kita selidik dan siasat, kita akan kenal 
kaum-kaum yang berpegang kepada ismailiah, dan me- 
reka inilah yang mengawal ekonomi negara itu. Mereka 
begitu kuat dan berpadu sehinggakan kerajaan sendiri 
mendapati sukar mengatur ekonominya. Ahli Sunnah 
Wal Jamaah, bilangannya ramai tetapi tidak kuat dan 
tidak berpadu. Dan begitulah juga halnya kalau kita me- 

ngunjungi negara-negara lain di dunia ini di mana kita 
dapat perhatikan banyak mazhab yang muncul di kalang- 
an umat Islam. 



Ahli Sunnah Wal Jamaah dan Qudrat 

Kembali kita memperkatakan tentang iktiqad Ahli 
Sunnah Wal Jamaah, tentunya kita tidak dapat memper- 
katakan tentang iktiqadnya mengenai ALLAH, rasul, 
malaikat, Syurga dan N eraka kerana perbahasannya tidak 
mungkin dibuat dalam satu bab. Pengajiannya sahaja 
memakan masa dua atau tiga tahun. Namun demikian, 
tentu ada di antara kita yang telah mempelajarinya. Jadi, 
di sini kita akan memperkatakan i kti qad Ahli Sunnah Wal 
Jamaah tentang qudrat 

Di antara yang menjadi pegangan Rasulullah dan 
para Sahabat dan yang mesti menjadi pegangan kita, 
ialah bahawa hamba itu tidak digagahi semata-mata. Pada 
hamba itu ada usaha dan ada ikhtiar tetapi usaha dan 
ikhtiar itu tidak boleh memberi bekas. Malahan usaha 
dan ikhtiar pada hamba itu pun, ALLAH yang 
menjadikannya. Jadi pada zahirnya, setiap hamba ini ada 
usaha dan ikhtiar tetapi pada batinnya atau pada 
hakikatnya usaha dan ikhtiar hamba itu tergagah, laitu 
usaha dan ikhtiar hamba itu tidak boleh memberi bekas. 
Yang memberi bekas hanyalah ALLAH yang bersifat 
Qudrah. 

Adanya usaha dan ikhtiar pada seorang hamba itulah 
terletaknya hukum perintah buat dan hukum larang ke 
atas dirinya. Pada usaha dan ikhtiar itulah letaknya taklif, 
dan di sinilah dianggap hamba itu mukallaf, iaitu seorang 
yang wajib diperintahkan kepadanya segala suruhan 
ALLAH dan wajiblah dia menjauhi segala larangan 
ALLAH. Kerana, pada seorang hamba itu ada usaha dan 

ikhtiar yang dengannya dia boleh memilih di antara yang 
baik dengan yang buruk. Dengan demikian, seorang 
hamba itu ada pilihan pada dirinya, dan kerana itu dia 
dikenakan hukum yang berupa perintah suruh yang 
mesti dilaksanakan dan perintah larang yang mesti 
dijauhinya. 



Iktiqad Pertengahan 

Inilah yang menjadi pegangan Ahli Sunnah Wal Jamaah. 
Iktiqad ini dikatakan i kti qad pertengahan, la tidak terlalu 
kendur macam i kti qad jabariah dan tidak pula terlalu 
tegang berdenting macam iktiqad qadariah. Misalnya, 
jabariah beriktiqad bahawa manusia ini langsung tidak 
ada usaha dan ikhtiar; seolah-olah seperti daun lalang 
yang ditiup angin. Ertinya, manusia ini langsung tidak 
boleh memilih, terpaksa tunduk sahaja kepada Qudrah 
dan Iradah ALLAH SWT. Seolah-olah manusia ini 
menyerah diri sahaja kepada apa sahaja yang telah 
dijanjikan oleh ALLAH SWT. Ini yang dikatakan i kti qad 
yang kendur berjela-jela. 

Manakala qadariah terlalu tegang hingga meng- 
iktiqadkan bahawa hamba ini ada kuasa padanya, dan 
kuasa yang ada pada seorang hamba itulah yang 
bertindak dalam melaksanakan sesuatu sama ada yang 
baik mahupun yang buruk. Bererti kuasa yang ada pada 
seseorang itulah yang membawa kejayaan, bukan kuasa 
ALLAH lagi. Iktiqad qadariah memutuskan langsung 
pergantungan manusia kepada Qudrah ALLAH SWT. 
Inilah yang dikatakan i kti qad tegang berdenting-denting. 

Kerana itulah dikatakan bahawa pegangan Ahli 
Sunnah Wal Jamaah adalah pegangan pertengahan. 
Secara pertengahan inilah yang dikehendaki oleh syariat 
yang mana Rasulullah sendiri pernah bersabda: 

Terjemahannya: Sebaik-baik pekerjaan itu adalah 

yang pertengahan. 

Apa saja yang hendak kita lakukan dan dalam bidang 
apa sekalipun, sebaik-baiknya hendaklah secara per- 
tengahan. Misalnya dalam bidang aqidah ini, 
pertengahan diibaratkan tidak kendur macam jabariah 
dan tidak tegang macam qadariah. Dan begitulah 
seterusnya dalam bidang yang lain seperti sembahyang, 
puasa, bersedekah, dan sebagai nya; segala yang hendak 
kita laksanakan itu sebaiknya pertengahan. 

Tetapi perlu kita ingat di sini bahawa pertengahan 
yang dimaksudkan bukanlah seperti pertengahan pada 
ukuran kayu pembaris iaitu enam inci atau pertengahan 
pada dacing iaitu 1/2 kati. Ukuran pertengahan yang 
disebutkan oleh Rasulullah ini bukan sepertimana yang 
kita faham. 

Ukuran pertengahan yang sebenarnya ialah per- 
tengahan yang dilakukan oleh Rasulullah. Rasulullah 
menyuruh umat supaya menjalankan pekerjaan atau 
syariat secara pertengahan seperti sembahyang, berjuang 
dan berjihad, menyusun rumahtangga, menyusun 
masyarakat dan lain-lainnya, kerana apa yang Rasulullah 
sendiri lakukan adalah pertengahan. Ertinya, 
sembahyang Rasulullah itu adalah sembahyang 
pertengahan, puasa Rasulullah itu puasa pertengahan, 
jihad Rasulullah itu adalah jihad pertengahan. 

Pendek kata apa saja syariat yang Rasulullah tegakkan 
itu adalah yang pertengahan. Bermakna kalau ada orang 
yang menegakkan syariat itu melebihi daripada apa yang 
Rasulullah tegakkan, maka perbuatan orang itu bukan 
lagi pertengahan. Atau kalau ada orang yang menegak- 

kan syariat kurang daripada apa yang Rasulullah tegak- 
kan bererti juga perbuatan orang itu bukan lagi perbuat- 
an pertengahan. Ertinya kalau lebih adalah melampau 
dan kalau kurang adalah lemah. Inilah ukuran per- 
tengahan yang dimaksudkan oleh Rasulullah SAW. 
Bukan macam ukuran pertengahan yang kita faham pada 
hari ini. 



Sahabat-sahabat telah berbuat seperti mana yang di- 
buat oleh Rasulullah. Jadi dikatakan bahawa Sahabat- 
sahabat telah membuat pekerjaan secara pertengahan. 
Kerana, ukuran pertengahan setiap perbuatan itu ada 
pada Rasulullah,' dan sebab itu kita disuruh mengikut apa 
yang ada pada Rasulullah SAW. Firman ALLAH; 




Terjemahannya: Sesungguhnya pada Rasulullah itu 
adalah ikutan kamu yang amat baik. 



(Al Ahzab: 21) 



Kemudian Rasulullah bersabda: 

Terjemahannya: Sahabat-sahabatku ibarat bintang di 
langit. Mana satu yang kamu ikut, kamu akan 
mendapat petunjuk. 






Rasulullah bersabda lagi: 

Terjemahannya: Sebaik-baik kurun ialah kurunku, 
kemudian kurun yang mengiringi kurunku (ramai 

Sahabat), dan kemudian yang mengiring kurun itu r 

pula. 

( Riwayat Al Bukhari) 

ALLAH memerintahkan kita supaya mengikut apa 
yang Rasulullah buat, dan kemudian Rasulullah me- 
merintahkan kita mengikut perbuatan para Sahabat serta 
mengikut contoh umat dalam lingkungan tiga kurun. 
Ertinya, apa saja yang mereka buat, hendaklah kita 
contohi; sembahyang mereka, puasa mereka, akhlak 
mereka, susunan masyarakat mereka, perjuangan dan 
jihad mereka, dan apa saja. Jadi apa saja yang mereka 
buat secara umumnya dapat kita lakukan; maka itulah 
yang dikatakan perbuatan pertengahan. 

Kalau demikian, adakah kita ini telah berbuat secara 
pertengahan? Cuba kita perhatikan perbuatan Sahabat. 
Dalam bidang jihad dan pengorbanan, Sayidina Usman 
umpamanya telah mengorbankan lebih separuh hartanya. 
Kalau diibaratkan gaji $200.00 sebulan, lebih daripada 
$100.00 dikorbankan. Inilah pertengahan dari segi jihad 
dan pengorbanannya. 

Dalam bidang sembahyang umpamanya, hitung 
panjang sembahyang yang dilakukan oleh salafussoleh 
(orang soleh zaman dahulu) ialah antara 300 hingga 600 
rakaat sehari semalam. Ada yang berbuat sampai 1000 
rakaat tetapi tidak ada yang kurang daripada 100 rakaat. 
Kalau kita dapat berbuat 100 rakaat, itu pun sudah di- 
katakan pertengahan. 

Apakah kita telah berbuat demikian? Mungkin orang 
yang paling kuat sembahyang sunat satu hari pun tidak 
sampai 100 rakaat, manalah yang dihebohkan oleh orang 
ramai sebagai ekstrim atau pelampau itu. Sedangkan 
dalam bidang sembahyang pun tidak mencapai 100 
rakaat, bagaimana dapat digelar ekstrim. 

Demikianlah yang dikatakan bahawa pegangan 
iktiqad Ahli Sunnah Wal Jamaah adalah pegangan yang 
pertengahan; ia ti'dak terlalu kendur dan tidak pula 
terlalu tegang. H uraian yang dapat kita beri dalam buku 
ini adalah secara ringkas mengenai sebahagian kecil dari- 
pada pegangan dalam i kti qad Ahli Sunnah Wal Jamaah. 
Mudah-mudahan ia serba sedikit dapat membimbing kita 
supaya senti asa dalam kebenaran. 

r-^/7 L IRADAH ertinya menghendaki yakni menentu- 
■/Tyy kan sekalian mungkin tentang adanya atau 
— A Y tiadanya. Hakikatnya ialah sifat yang qadim lagi 
azali sabit berdiri pada zat Tuhan, dengan Dia 
menentukan segala perkara yang harus atau setengah yang 
harus atas mungkin Ialah jua yang memperbuat apa yang 
dikehendaki-Nya pada, tiaptiap suatu maka tiada boleh 
nyata suatu perbuatan yang tiada daripada pilihan dan 
kehendak ALLAH Taala. 

Maka kepercayaan orang Islam atas sifat Al Iradah itu nyata 
beriktiqad dan percaya yang putus segala hal yang telah 
berlaku dan yang akan berlaku ialah dengan mendapat 
ketentuan daripada Tuhan pada tentang rezeki, umur, 
baik, jahat, kaya, miskin dan sebagainya serta wajib pula 
kita beriktiqad manusia ada mempunyai nasib (bahagian) 
di dalam dunia ini bagaimana firman Tuhan: 

Ld -tl ^ Vj 

Ertinya: Janganlah kamu lupakan nasib kamu 
( bahagian kamu di dalam dunia. 

(Al Qasas: 77) 



Tetapi nasib itu tidak akan dapat semata-mata kita pulang- 
kan kepada ketentuan taqdir daripada Tuhan jua, jika kita 
tidak berusaha dan berikhtiar dengan sebaik-baik usaha 
dan ikhtiar. 

Maka hendaklah difaham baik-baik di dalam masalah ini, 
adalah manusia itu telah disuruh berikhtiar mencari, 
bekerja, berusaha, membuat baik, beramal soleh. Demikian 
juga dilarang sebaliknya. Maka wajiblah manusia taat dan 
menyempurnakan segala titah perintah ini serta berhenti 
dari mengerjakan segala larangan. 

Pendekata umat Islam yang bersungguh-sungguh meng- 
harapkan kemajuan di dalam dunia dan Akhirat, maka 
hendaklah berjalan atas kaedah, menjunjung titah perintah 




Tuhan dan menjauhi segala tegahan, kemudian baharu 
bermohon dan berserah kepada Tuhan. Maka sangat- 
sangat dilarang lagi terlalu keji di sisi agama Islam 
manusia hidup di dalam dunia ini semata-mata berserah 
bermohon atas ketentuan taqdir Tuhan sahaja dengan 
tidak berusaha dan berikhtiar. 



AL IRADAH bererti “mengkehendaki” atau "mahu" atau 
“berkemahuan”. Maksud ALLAH SWT bersifat Al Iradah 
itu ialah bahawa ALLAH SWT menentukan segala yang 
mumkin, sama ada yang mumkin itu ada atau tiada. 
Sama ada untuk mengadakan ataupun mentiadakan. 
Dalam lain-lain perkataan, kita katakan ALLAH SWT 
yang bersifat Al Iradah itulah yang menentukan segala 
yang mumkin iaitu sama ada mengadakan yang mumkin 
itu ataupun mentiadakannya. 

Apabila kita sebut segala yang mumkin, ertinya ialah 
segala makhluk atau segala yang baharu yakni perkara- 
perkara yang selain ALLAH SWT. la juga kita sebut 
sebagai sekalian alam. 

Sehubungan dengan ini, ALLAH yang bersifat Al 
Iradah itulah yang menentukan perkara yang mumkin itu 
sama ada hendak mengadakannya ataupun mentiadakan- 
nya. Ertinya, adanya perkara yang mumkin itu, ALLAH 
yang menentukan. Dan tiadanya perkara yang mumkin 
itu, juga ALLAH yang menentukan. Tiada siapa pun 
selain ALLAH boleh menentukannya. 



Berbagai Jenis Alam 

Kemudian, bila kita sebut sekalian alam, ertinya ia 
meliputi bermacam-macam alam seperti yang disebut di 

dalam kitab. Di antaranya ialah Alam Syahadah, Alam 
Barzakh, Alam Akhirat, alam manusia, alam jin, alam 
haiwan, dan alam jamadat seperti kayu, batu, tanah dan 
sebagainya. Selain itu, ada juga yang dikatakan Alam 
Mal akut dan juga Alam Jabarut. 

Alam Malakut termasuklah Alam Malaikat, alam roh- 
roh suci dan juga alam jin. Manakala Alam Jabarut ialah 
suatu tempat perpisahan atau sempadan di antara Alam 
Syahadah dengan Alam Malakut. Perlu kita ingat di sini 
bahawa, di peringkat Alam Malakut inilah selalunya se 
seorang yang rajin beramal tetapi tidak mendapat pim- 
pinan yang secukupnya di dalam syariat yang 
menyebabkan dia beramal ikut sekehendak hatinya, 
boleh tertipu. Orang seperti itu boleh tertipu di dalam 
kerohanian. Mungkin nanti, dia akan bertemu dengan 
jin yang akan menipunya. 



Penipuan Alam Kerohanian 

Di dalam kerohaniannya, dia menyangka dia telah 
bertemu dengan roh-roh suci atau bertemu dengan 
malaikat. Padahal dia telah dikelabukan oleh jin. Penipu- 
an dalam kerohanian seperti ini amat ditakuti oleh 
orang-orang suci zaman dahulu. Mereka itu kuat beramal 
tetapi kalau mereka tidak mendapat pimpinan yang betul 
daripada guru yang mursyid atau kalau tidak cukup ilmu 
syariat, mereka amat mudah ditipu dalam kerohanian. 

Ini amat merbahaya kerana orang tidak nampak dia 
sesat. Dia kuat bertahajud, berwirid, berzikir dan seba- 
gainya. Tentulah dia dipandang baik kerana dia mem- 
bangunkan Al Quran dan Sunnah. Tetapi itu adalah 
pandangan zahir sedangkan di dalamnya, dia rosak. 
Rosaknya adalah kerana hasil daripada ibadahnya yang 
kuat itu dia dapat melihat berbagai-bagai perkara di alam 

kerohanian sedangkan apa yang dilihatnya itu adalah, 
tipuan daripada jin dan syaitan. Kemudian dia mengaku 
mendapat berbagai-bagai pengalaman ghaib dan kebatini 
an. 



Hal ini biasa kita dengar daripada ahli-ahli ibadah 
yang menceritakan kepada kita perkara-perkara yang 
pelik-pelik. Kita khuatir, apa yang dilihatnya serta apa 
yang dialaminya di dalam kerohaniannya itu adalah 
penipuan dari pada jin. Inilah yang perlu kita awasi benar- 



Kerosakan semacam ini amat merbahaya kerana ia 
tidak dapat dibetulkan. Tetapi kalau kerosakan dari segi 
syariat seperti sembahyang tidak betul, atau salah menga 
ambil wudhuk dan sebagainya, orang lain nanti akan 
nampak, dan ketika itu kesalahan itu boleh dibetulkan.' 
Manakala kalau rosak di alam kerohanian, orang lain 
tidak nampak. 

Sebab itulah kalau kita hendak meningkatkan ibadah 
terutama sekali kalau kita hendak meningkatkan jiwa dan 
roh kita serta peringkat nafsu kita, kita perlu mendapat 
pimpinan yang betul. Pimpinan yang terpenting ialah 
ilmu. Ilmu yang ada pada kita mesti jelas betul-betul. Kita 
mesti telah benar-benar faham tentang syariat sama ada 
yang lahir mahupun yang batin. 

Di sini saya bentangkan sebuah cerita tentang bagai- 
mana seorang murid kepada Syeikh Junaid Al Baghdadi 
tertipu di dalam alam kerohanian. Syeikh Junaid Al 
Baghdadi ini seorang ulama besar dan terkenal kerana 
dia menjadi tempat rujuk setiap ahli sufi yang hendak 
mengarang kitab ketika itu. 

Dia mempunyai seorang murid kanan yang meng: 
alami dirinya diangkat ke suatu tempat yang indah pada 
setiap malam. Tempat itu amat luas serta amat cantik; 

ada taman bunga yang indah serta ada air yang mengalir. 
Ada pula bidadari yang cantik-cantik yang melayaninya. 
Dan pengalaman ini bukan suatu mimpi tetapi benar dan 
nyata hingga menyebabkan dia terpesona. Dia merasa 
lazat dan seronok, dan menyangka bahawa inilah alam 
kerohanian yang ditempuhnya hasil daripada amal 
ibadahnya yang kuat. 

Hal ini berterusan hingga berbulan-bulan lamanya. 
Suatu hari dia pun memberitahu tuk gurunya Syeikh 
Junaid tentang pengalamannya di dalam alam kerohani- 
an itu. Syeikh Junaid seorang yang arif, kenal ALLAH 
benar-benar, kenal syariat lahir dan batin, dan tahu soal- 
soal kerohanian. Kerana begitu arifnya dia, sudah berkali- 
kali syaitan cuba hendak menipunya dengan menyamar 
sebagai manusia tetapi tidak berjaya. Tidak seperti kita, 
dihembus syaitan sahaja kita dapat digoda, walaupun kita 
bercakap pasal Islam hingga berapi-api. 

Jadi, bila murid itu datang mengadukan hal kepada 
Syeikh Junaid, Syeikh Junaid hanya berkata, "Kalau kamu 
mengalami lagi perkara yang telah sudah-sudah itu, cuba 
kamu baca La khaula wala quwwata illa billahil ‘aliyul 
'arim. n 

Murid itu pun balik dan berpegang sungguh-sungguh 
kepada pesanan gurunya. Pada malam itu, dia mengalami 
semula hal dirinya diangkat ke suatu tempat yang indah 
dengan taman bunga serta dilayani oleh bidadari yang 
cantik-cantik. Ketika itu dia teringat pesanan gurunya 
lantas menyebut kalimah itu. Serta-merta 'bidadari- 
bidadari' itu memekik melolong dan lari lintang-pukang 
manakala murid itu terjatuh di dalam tong tahi. Rupa- 
rupanya, dia telah ditipu oleh jin di alam kerohanian 
sedangkan ibadahnya kuat sekali. Inilah yang amat kita 
takuti . 

Demikianlah suatu kisah yang menggambarkan ten- 

tang Alam Malakut. Berbalik kepada huraian kita me- 
ngenai pengertian sekalian alam, sifat Al Iradah bagi 
ALLAH SWT itulah yang menentukan perkara yang 
mumkin itu sama ada hendak mengadakannya ataupun 
hendak mentiadakannya. Tidak ada kuasa yang lain yang 
menentukannya. 



ALLAH Menentukan Terjadiiya Perkara Mumkin 

Oleh itu terjadinya perkara yang mumkin itu, 
ALLAH-lah yang menentukannya. Dengan lain-lain 
perkataan, perkara mumkin yang terjadi ataupun perkara 
mumkin yang tidak terjadi, semuanya ALLAH yang 
menentukan. Katalah mumkin yang tidak terjadi pada 
ketika ini ialah tidak hujan di tempat kita. Tidak 
terjadinya hujan itu, ALLAH SWT yang menentukan, dan 
hal ini telah ALLAH tentukan sejak azali lagi. Begitu juga 
dengan tidak berlakunya angin ribut pada satu-satu ketika 
itu, juga telah ditentukan oleh ALLAH SWT dan 
bukannya kehendak angin ribut itu. Jadi, segala yang 
mumkin itu, sama ada yang mumkin itu ada ataupun 
tiada, ia ketentuan daripada ALLAH SWT. 

Bilakah ALLAH menentukan perkara yang mumkin 
ini iaitu sama ada hendak mengadakannya ataupun 
hendak mentiadakannya? ALLAH telah menentukannya 
pada azali lagi. Azali itu, sebagaimana yang telah kita 
bahaskan, adalah tiada permulaannya. Untuk memudah- 
kan fahaman kita, kita buat perbandingan begini. Ibarat 
sebuah bangunan itu hendak didirikan, sama ada 20 
tingkat atau 30 tingkat, sama ada hendak dibangunkan 
10 bilik atau 30 bilik, sama ada hendak dibangunkan 
tangganya dan lain-lain yang berkaitan dengan bangun- 
an itu, seseorang arkitek itu akan menentukan pelannya 
terlebih dahulu. Kemudian bangunan itu didirikan 
mengikut pelan yang telah disediakan. 

Begitulah dengan perkara yang mumkin yang diten- 
tukan oleh ALLAH SWT. ALLAH telah pelankan perkara 
yang mumkin itu sama ada hendak menjadikannya atau- 
pun tidak menjadikannya, pada azali lagi. Ertinya, 
ALLAH telah merancangkan perkara yang mumkin pada 
azali lagi. Manakala azali itu pula tidak ada permulaan- 
nya. 

Tetapi perancangan atau pelan yang dibuat oleh 
arkitek tadi ada permulaannya, iaitu boleh jadi dia 
memulakan pada hari Isnin atau hari Selasa, dan boleh 
jadi dia memulakan pelannya itu pada pukul 10.00 pagi 
atau pukul9.00 malam, dan sebagainya. Sedangkan pelan 
atau rancangan yang ALLAH buat untuk menentukan 
sesuatu yang mumkin itu, sama ada hendak menjadikan- 
nya ataupun tidak hendak menjadikannya, tidak ada 
permulaannya. 

Perbahasan ini agak berat untuk kita fahami kerana 
sememangnya perbahasan tauhid adalah berat-berat 
belaka. Kerana itu, saya mengingatkan agar jangan terlalu 
diasakkan perbahasan ini ke dalam pemikiran kita kerana 
takut-takut nanti jadi salah faham. Ini lagi merbahaya 
kerana salah faham dalam bidang tauhid boleh mem- 
bawa kepada kufur dan syirik. Kalau kita salah faham 
dalam bidang feqah, ia hanya membawa kita kepada fasiq 
sahaja. Jadi, kalau kita berat hendak menangkap kefa- 
haman ini, biarkan saja demikian kerana lama-kelamaan 
nanti, ia akan dapat juga kita fahami. 



H akikat Sifat Al I radah 

Kemudian, apakah hakikat sifat Al Iradah bagi ALLAH 
SWT ini? Hakikat sifat Al Iradah ialah suatu sifat yang 
qadim lagi azali. Maksudnya, sifat Al Iradah ALLAH SWT 
itu tidak ada bermula yang mana adalah tetap berdiri di 

atas zat ALLAH SJVT Dulu kita telah bahaskan betapa 
zat ALLAH Taala itu tidak ada permulaannya kerana 
ALLAH Taala tidak ada siapa yang menjadi kan-N ya. 
Ertinya, zat ALLAH Taala itu qadim lagi azali. 

Oleh kerana sifat ALLAH Taala berdiri atas zat-Nya, 
maka sifat ALLAH Taala tentulah juga qadim lagi azali 
iaitu tidak ada permulaannya. Dan begitu juga bagi sifat 
Al Irad ah ALLAH SWT ini. Sifat inilah yang menentukan 
segala yang ada iaitu sekalian alam ini atau sekalian 
makhluk ini iaitu hendak menentukan sama ada segala 
yang ada itu hendak dijadikan, ataupun hendak me- 
nentukan segala yang ada itu hendak ditiadakan. Jadi, 
apa saja yang ada mahupun yang tiada, segalanya telah 
ditentukan oleh ALLAH SWT yang bersifat Al Iradah. 
Ertinya, kalau ada pun segala yang ada itu, ALLAH yang 
menentukannya, dan kalau tiada pun, ALLAH juga yang 
menentukannya. 

Sehubungan dengan ini, perlu kita ingat di sini 
bahawa ALLAH menentukan sama ada yang mumkin itu 
hendak diadakan ataupun hendak ditiadakan, keduduk- 
annya adalah harus sahaja. Ertinya, adalah harus sahaja 
bagi ALLAH SWT sama ada hendak menjadikan perkara 
yang mumkin itu ataupun hendak tidak menjadikannya. 

Tidak wajib bagi ALLAH SWT untuk mengadakan 
segala yang mumkin itu ataupun untuk mentiadakannya. 
Kalau kedudukannya wajib, maka ALLAH sudah terpaksa 
melakukannya atau tidak melakukannya. Dan kalaulah 
ALLAH Taala terpaksa melakukannya atau terpaksa tidak 
melakukannya, berertilah bahawa ada yang memaksa 
ALLAH Taala demikian. Dan bererti jugalah ALLAH 
lemah kerana terpaksa tunduk kepada paksaan yang lain. 
Maka kalau ALLAH itu bersifat lemah, maka tentulah 
bukan Tuhan lagi. Kerana Tuhan itu Maha Gagah dan 
tidak lemah. 

Mengadakan dan Mentiadakan Hams Bagi ALLAH 

Oleh kerana itu, adalah harus sahaja bagi ALLAH Taala 
untuk mengadakan langit dan bumi ini, atau untuk 
menjadikan segala makhluk ini. Dan adalah harus saja 
bag-i ALLAH Taala untuk mentiadakannya. ALLAH tidak 
terpaksa untuk mengadakannya ataupun untuk tidak 
mengadakannya. Misalnya, untuk menjadikan diri kita 
ini, ALLAH tidak terpaksa berbuat demikian. Ataupun 
untuk mengadakan hujan atau untuk tidak mengadakan 
hujan pada ketika ini. ALLAH juga tidak terpaksa 
berbuat demikian. Kedudukannya adalah harus sahaja 
bagi ALLAH. 

Kalau kita katakan ALLAH wajib menjadikan bumi 
dan langit ini serta wajib pula menjadikan segala 
makhluk serta diri kita, maka kita telah melakukan satu; 
kesalahan besar. Bererti kita telah meletakkan ALLAH 
sebagai lemah dan tidak gagah kerana seolah-olah ada' 
yang lain yang lebih kuat yang boleh membuat paksaan, 
ke atas ALLAH. 

Oleh itu hendaklah kita ingat bahawa adalah harus 
sahaja bagi ALLAH SWT untuk mengadakan segala, 
perkara yang mumkin itu ataupun untuk mentiadakan- 
nya. Maka harus sahajalah bagi ALLAH untuk menjadi- 
kan sekalian yang baharu ini. Pilihan itu adalah pada 
ALLAH sendiri, tidak ada sesiapa yang memaksa-N ya.; 
Dalam ertikata yang lain, tidak jatuh wajib bagi ALLAH' 
untuk menjadikan segala yang baharu ini. 

Dalam hal ini, bagaimanakah kepercayaan orang, 
Islam terhadap sifat Al Iradah bagi ALLAH SWT ini? Ke- 
percayaan orang Islam terhadap sifat Al Iradah ALLAH 
SWT ini ialah dengan beriktiqad dengan kepercayaan 
yang teguh bahawa segala hal yang berlaku dan yang: 
akan berlaku, adalah dengan mendapat ketentuan,, 
daripada ALLAH SWT. 

Jadi keyakinan orang Islam yang sepatutnya, sewajar- 
nya atau semestinya terhadap sifat Iradah ini ialah de- 
ngan mengiktiqadkan betul-betul, percaya sungguh-sung- 
guh serta padu dan teguh yang tidak dicelah oleh syak 
atau zan ataupun waham bahawa segala yang berlaku itu 
sama ada yang sudah mahupun yang akan berlaku, 
semuanya sudah ditentukan oleh ALLAH SWT. 



Ketentuan ALLAH 

la semuanya kehendak dan kemahuan ALLAH Taala 
sendiri, sama ada ketentuan dalam hal rezeki manusia itu 
ataupun dalam hal umur manusia itu seperti 50 tahun 
ataupun 60 tahun dan sebagainya, atau dalam hal kebaik- 
an yang berlaku pada manusia ataupun kejahatan yang 
berlaku kepada manusia, ataupun kekayaan yang berlaku 
pada manusia ataupun kemiskinan yang berlaku kepada 
manusia, dan sebagainya. Semua ini sudah ditentukan 
oleh ALLAH pada azali lagi. 

Jadi setiap apa yang berlaku sama ada yang sudah- 
sudah mahupun yang akan berlaku, sama ada yang baik 
mahupun yang jahat, semuanya sudah ditentukan oleh 
ALLAH SWT. Cuma sebagai kita beradab kepada ALLAH 
SWT, segala yang baik yang berlaku kepada kita, kita 
sandarkan kepada ALLAH SWT. Manakala segala yang 
jahat itu, jangan kita sandarkan kepada ALLAH. 

Umpamanya, kalau kita bodoh, janganlah kita ber- 
kata, "Apa boleh buat, dah ALLAH nak bodohkan kita...” 
Atau umpamanya, kalau seseorang itu menjadi pencuri, 
jangan sekali-kali kita berkata, "Dah ALLAH nak dorong 
begitu..." Sebagai tanda beradabnya kita kepada ALLAH 
SWT, kita sandarkan setiap kejahatan itu atas kesalahan 
kita sendiri walaupun pada hakikatnya adalah daripada 
kehendak dan ketentuan ALLAH SWT. 

Kemudian wajib kita beriktiqad bahawa manusia ada 
mempunyai nasib, laitu sebagai orang Islam, wajiblah kita 
beriktiqad bahawa selagi manusia ini hidup, dia ada 
mempunyai bahagiannya di dunia ini. Itulah nasib 
manusia itu yang mana telah ditentukan oleh ALLAH 
SWT pada azali lag-i. Hal ini telah ALLAH firmankan di 
dalam Al Quran: 






Terjemahannya: Janganlah kamu lupakan nasib 
kamu ( bahagian kamu ) di dunia. 

(Qisas: 77) 



Jelas ayat ini menunjukkan bahawa manusia ini ada 
nasibnya di dunia ini sama ada nasibnya di bidang ilmu 
pengetahuan, di bidang rezeki, makan minumnya, pakai- 
annya, rumahnya, anak isterinya, dan lain-lain lagi. 
Semuanya sudah ditentukan oleh ALLAH SWT pada azali 
lagi. Tetapi perlulah kita ingat bahawa nasib ini pula 
tidak boleh kita sand arkan semata-mata kepada 
ketentuan ALLAH SWT. Sebaliknya, kita perlu berusaha 
dan berikhtiar dengan sebaik-baiknya, bekerja sungguh- 
sungguh, serta berjuang ke arah mencapainya. 

Di sini kita dapati pandangan Ahli Sunnah Wal 
Jamaah berlainan sekali dengan pandangan muktazilah 
yang beriktiqad bahawa nasib manusia ini tidak ada di- 
tentukan oleh ALLAH pada azali lagi. Seolah-olah 
ALLAH tidak mengetahui apa yang manusia hendak 
lakukan. Dalam lain-lain perkataan, sebelum manusia itu 
melakukan sesuatu perkara, ALLAH tidak akan 
mengetahuinya. ALLAH hanya mengetahuinya setelah 
manusia itu melakukannya. Jadi seolah-olah, hakikat 
sesuatu yang berlaku itu adalah daripada manusia itu 
sendiri, bukan, mengikut ketentuan ALLAH SWT. 

Pendapat muktazilah ini bersalahan sama sekali. 
Kalau kita mengikut pendapat mereka, bererti kita meng- 
anggap ALLAH itu lemah kerana tidak tahu perkara yang 
belum terjadi. Kalau kita ini sebagai makhluk tidak 
mengetahui apa yang akan berlaku sebelum perkara itu 
terjadi, memanglah patut kerana memang makhluk 
bersifat lemah. 



Ketentuan Yang Wajib Kita Usahakan 

Ketentuan daripada ALLAH SWT yang diberikan-Nya 
kepada kita, wajib kita usahakan, kerjakan dan jayakan. 
Ketentuan seperti berbuat baik, beramal soleh dan se- 
bagai nya itu wajib kita kerjakan serta kita usahakan ke- 
rana itu adalah perintah daripada ALLAH SWT. Ertinya, 
walaupun ALLAH telah tentukan semua bahagian ma- 
nusia di dunia ini pada azali lagi, manusia mesti berusaha 
ke arah mencapainya. Seperti mana fir-man ALLAH yang 
mengingatkan kita supaya jangan melupakan bahagian 
kita di dunia. Maka wajib bagi kita untuk memikirkan- 
nya serta berjuang dan berjihad untuk mencapainya. 

Semua usaha itu perlu kita atur dengan sebaik-baik- 
nya serta dengan strategi yang baik pula, dan tidak boleh 
kita hanya berserah sahaja sambil berkata, umpamanya, 
"Tak payahlah kita usahs sangat. Buat lebih kurang saja 
jadilah. Semuanya ALLAH dah tentukan pada azali lagi. 
Jadi, kalau ALLAH tentukan dapat, maka dapatiah. Apa 
nak susah-susahkan!" 

Kita wajib berusaha sungguh-sungguh serta mengatur 
strategi yang baik untuk menjayakan nasib kita di dunia 
ini. Dan begitu jugaiah, wajib bagi kita berusaha men- 
jauhi apa saja larangan daripada ALLAH WT. Ertinya, 
manusia wajib berusaha untuk mengelakkan dirinya 
daripada berbuat kejahatan. Kita tidak boleh berkata, 

"Kalau ALLAH dah tentukan yang kita tidak akan buat 
jahat pada azali lagi, tentulah kita tidak buat jahat...!” 

Kerana itu, kalau ada maksiat di depan mata kita 
pun, kita biarkan sahaja. Atau kita ikut sama dalam 
perbuatan maksiat itu kerana memikirkan bahawa kalau 
ALLAH sudah tentukan yang kita tidak- akan buat jahat, 
tentulah kita tidak akan berbuat jahat. Kita juga tidak 
boleh berkata demikian. Kita wajib berusaha mengelak- 
kan diri daripada perbuatan jahat. 

Inilah yang dikatakan Sunnatullah atau peraturan 
ALLAH kepada manusia untuk menjamin manusia 
mencapai kejaya'an di dunia dan juga di Akhirat, iaitu 
perintah berusaha dan berikhtiar. Melalui usaha dan 
ikhtiar inilah manusia akan dapat mencapai kejayaan dan 
nasibnya di dunia dan juga di Akhirat. Inilah kaedah 
yang manusia perlu ikut kerana ia adalah jalan yang telah 
ALLAH buat untuk manusia. 

Walaupun pada pegangan Ahli Sunnah Wal Jamaah, 
usaha dan ikhtiar ini tidak memberi bekas tetapi kita 
mesti lakukan juga usaha dan ikhtiar itu kerana ia adalah 
perintah ALLAH. Jadi, kita berusaha dan berikhtiar 
untuk mencapai kejayaan nasib kita di dunia dan juga 
di Akhirat bukan atas dasar kita yakin usaha dan ikhtiar 
kita itu boleh memberi bekas. Tetapi atas dasar bahawa 
usaha dan ikhtiar itu adalah perintah ALLAH. Yang 
memberi bekas kepada usaha, dan ikhtiar itu adalah 
ALLAH SWT. 



“Mendengar dan Patuh” Setelah Berusaha 

Oleh kerana usaha dan ikhtiar yang kita laksanakan itu 
perintah ALLAH, maka kita hanya bersikap "mendengar 
dan patuh”. ALLAH saja yang menentukan kejayaan 
usaha dan ikhtiar itu; kita hanya menerimanya sahaja. 

Kita tidak boleh mengiktiqadkan yang usaha dan ikhtiar 
kita itu pasti akan membawa kejayaan kerana kita telah 
berusaha sungguh-sungguh, kita telah atur strategi baik- 
baik, dan sebagai nya. Kalau kita beriktiqad demikian, kita 
telah jatuh kepada syirik. Seolah-olah kita menganggap 
ada yang lain yang boleh memberi bekas padahal yang 
boleh memberi bekas hanyalah ALLAH SWT. 

Dan kita juga tidak boleh berserah diri bulat-bulat 
dan berdoa sahaja kepada ALLAH tanpa usaha dan 
ikhtiar. Janganlah kita berkata, "Kalau ALLAH dah ten- 
tukan dapat, dapatlah nanti tapi kalau tidak, tidaklah. 
Usaha macam mana pun tak akan dapat...." 

Apakah kita tahu nasib kita yang telah ALLAH ran- 
cangkan pada azali lagi? Apakah kita tahu apa yang akan 
berlaku kepada diri kita mengikut ketentuan ALLAH 
pada azali? Masakan kita tahu! Jadi kalau kita tidak tahu, 
terpaksalah kita berusaha dan berikhtiar, semoga usaha 
dan ikhtiar kita itu sesuai dengan ketentuan ALLAH 
pada azali lagi. Seperti kalau ALLAH sudah tentukan 
rezeki kita begian-begian atau ilmu kita begian-begian 
atau anak isteri kita begian-begian, atau harta dan 
kekayaan kita begian-begian, maka kenalah kita berusaha 
ke arahnya. Kita kena berusaha dan berikhtiar kerana 
kita tidak tahu apa yang telah ALLAH tentukan untuk 
nasib kita. 



Hamba ALLAH Yang Mukasyafah 

Lainlah halnya bagi orang-orang yang telah ALLAH 
mukasyafahkan. Orang ini telah ALLAH bukakan hijab 
atau tirai pandangannya, dan tidak ada yang terselindung 
hingga sampai Arasy pun dia nampak. Apa yang tertulis 
tentang nasibnya, dia sudah nampak di Luh Mahfuz. 
Barangkali, orang yang seperti ini kalau dia tidak ber- 

usaha dan berikhtiar tentulah tidak mengapa kerana dia 
tahu. Orang ini dimukasyafahkan oleh ALLAH kerana 
jiwanya terlalu bersih. 

Tetapi bagi kita, kita mesti menempuh syariat. Kita 
tidak boleh ikut seperti orang yang ada mukasyafah. Kita 
tidak tahu apa rahsia dia dengan ALLAH. Memang ada 
wali-wali ALLAH seperti itu. Umpamanya, Imam Ghazali 
yang mana ALLAH buka baginya hijab serta tirai-tirai 
yang menghalang hingga Arasy pun dia nampak. Tirai 
yang menghalang baginya sudah tidak ada kerana nafsu- 
nya sudah bersih. ALLAH telah membuka hijab baginya 
hingga dia boleh nampak Luh Mahfuz. 

Sebab itu hingga ada ulama-ulama ditanya orang, 
"Mengapa Imam Ghazali rahimahullah taala, seorang 
ulama besar serta ahli sufi yang ulung, dikenali oleh 
dunia Islam dan bukan Islam serta dihormati oleh kawan 
dan lawan, apabila dia memasukkan Hadis-hadis tetapi 
manakala dinilai H adis-hadisnya itu, ia adalah daif.” 
Soalan ini ditujukan kepada buku yang dikarang oleh 
Imam Ghazali iaitu Ihya Ulumiddin yang mana menurut 
kajian ahli-ahli Wadis secara lahir, Hadis-hadis yang 
terdapat di dalamnya adalah daif. Inilah pertanyaan yang 
di kemukakan kepada sesetengah ulama. 

Kemudian ada ulama menjawab, Imam Ghazali bu- 
kan sahaja mempunyai kekuatan ijtihad tetapi juga mem- 
punyai kekuatan mukasyafah. Orang yang mempunyai 
kekuatan mukasyafah, selepas dia berijtihad, dia berpe- 
gang pula dengan kekuatan mukasyafahnya. Ketika itu 
ALLAH perlihatkan kepadanya hakikat sesuatu. 

Manakala ulama yang hanya bertaraf ijtihad, dia 
menilai sesuatu Hadis itu berdasarkan kekuatan ijtihad- 
nya dan berdasarkan ilmu pengetahuannya serta kekuat- 
an akalnya. Oleh itu dia hanya nampak apa yang zahir 
sahaja. Apa yang tersirat dia tidak tahu. Jadi dengan 

berdasarkan ilmu pengetahuan dan kekuatan akal saja- 
lah dia menilai sesuatu Hadis itu sebagai daif. 

Tetapi bagi Imam Ghazali, ALLAH telah bukakan 
hijab baginya. ALLAH telah perlihatkan baginya Arasy 
dan Luh Mahfuz. Jadi apa yang orang kata daif, baginya 
tidak daif kerana dia dapat melihat hakikat apa yang 
tertulis di Luh Mahfuz. Apa yang berlaku, dia nampak 
di Luh Mahfuz. Itulah yang ditulisnya. 

Jadi bagi orang-orang yang tidak tahu tentang muka- 
syafah serta menolak mukasyafah, mereka akan menilai 
Hadis yang diturunkan oleh Imam Ghazali itu daif, dan 
mereka menyalahkan apa yang ditulis oleh Imam 
Ghazali. Mereka menafikan mukasyafah kerana mereka 
belum mendapat mukasyafah disebabkan jiwa mereka 
tidak suci dan tidak bersih. Mereka mengatakan, kalau 
Imam Ghazali ada mukasyafah tentu mereka juga akan 
mendapat mukasyafah kerana mereka yang menyalahkan 
ini juga ulama' Sepatutnya mereka ini sedar yang Imam 
Ghazali itu siapa sedangkan mereka itu siapa! Di sinilah 
si lapnya mereka. 

Jadi kepada pertanyaan-pertanyaan orang seperti itu, 
ada ulama yang menteri jawapan yang mana Hadis-hadis 
yang mereka- katakan daif adalah tidak daif bagi Imam 
Ghazali kerana dia ada mukasyafah. Kadang-kadang 
Hadis yang ditulisnya disahkan dan dibenarkan oleh 
Rasulullah SAW sendiri di dalam mimpinya. Inilah 
kelebihan Imam Ghazali. Dia bukan macam ulama 
sebarangan. 

Jadi walaupun nasib manusia itu telah ditentukan 
oleh ALLAH SWT pada azali lagi, namun ALLAH telah 
mensunnahkan kepada manusia supaya berusaha dan 
berikhtiar untuk mencapainya. Walaupun kita mengang 
gap usaha dan ikhtiar itu tidak boleh memberi bekas, 
tetapi kita lakukan juga atas dasar itu perintah ALLAH. 

Kita tidak boleh berdoa sahaja kepada ALLAH SWT 
tanpa usaha dan ikhtiar. 

Kalau kita hanya berdoa serta menyerah bulat kepa- 
da taqdir ALLAH SWT tanpa mengeluarkan usaha dan 
ikhtiar, tanpa berjuang dan berjihad dan sebagainya, 
maka kita telah jatuh kepada iktiqad jabariah. Manakala 
kalau kita terlalu menekankan kepada usaha dan ikhtiar 
hingga meyakini bahawa usaha ikhtiar itulah yang 
memberi bekas, maka kita akan terjebak pula kepada 
iktiqad qadariah. Sebab itu kita hendaklah berhati-hati 
dalam mengiktiqadkan usaha dan ikhtiar kita, iaitu ia 
dilakukan atas dasar perintah ALLAH. 

Inilah pegangan Ahli Sunnah Wal Jamaah. Kita ber- 
usaha dan berikhtiar tetapi kita beriktiqad bahawa usaha 
dan ikhtiar kita itu tidak boleh memberi bekas. Yang 
memberi bekas hanyalah ALLAH SWI'. Ertinya, kita tidak 
bersandar kepada usaha dan ikhtiar kita tetapi kita ber- 
sandar kepada ALLAH SWT. 

Kita berjuang dan berjihad, tetapi ,la tidak bersan- 
dar kepada perjuangan dan jihad yang kita lakukan, se- 
baliknya kita bersandar kepada ALLAH SWT. Semua itu 
mesti kita lakukan kerana ia perintah ALLAH SWT. Atas 
dasar perintah ALLAH-lah kita lakukan semua usaha dan 
ikhtiar; berjuang dan berjihad, berekonomi, berniaga, 
bertani dan lain-lainnya. Semoga dengan usaha itu kita 
akan mendapat kejayaan di dunia dan di Akhirat. 



Landasan Iktiqad Ahli Sunnah Wal Jamaah 

Janganlah kita buat semua itu atas dasar usaha dan 
ikhtiar kita itu memberi bekas. Kerana yang demikian 
kita akan tercangkuk kepada iktiqad qadariah. Dan ja- 
ngan pula kita menyerah bulat-bulat akan nasib kita 
kepada ALLAH hingga kita tidak mahu berusaha dan 

berikhtiar. Yang demikian kita telah tercangkuk kepada 
iktiqad jabari ah. Iktiqad kita adalah iktiqad pertengahan 
iaitu iktiqad Ahli Sunnah Wal Jamaah, dan di atas landas- 
an inilah kita mesti senti asa berada. 

Selain itu, ALLAH telah tentukan nasib manusia pada 
azali lagi dan manakala kita berbuat dan mengusahakan- 
nya serta berjuang dan berjihad ke arah mencapai ke- 
tentuan ALLAH .SWT itu, ia mestilah atas dasar untuk 
menunaikan perintah ALLAH SWT serta atas dasar untuk 
menjauhi larangan ALLAH. Kerana yang demikian, se- 
tiap usaha dan ikhtiar kita itu sex-m setiap perjuangan dan 
jihad kita termasuk apa saja yang kita kerjakan sama ada 
mencari rezeki, menuntut ilmu, berniaga dan beriktisad, 
mentadbir dan sebagainya, semuanya itu mesti 
dilaksanakan atas landasan syariat. 

Dengan demikian, apa saja yang kita lakukan itu akan 
menjadi ibadah kita kepada ALLAH SWT. Kerana itu, 
syariatlah yang menjadi jalan untuk kita tempuh. Syariat- 
lah yang menjadi petunjuk kepada kita, bukannya hawa 
nafsu yang menjadi petunjuk dan bukan juga akal yang 
menjadi petunjuk. Walaupun niat kita itu betul untuk 
mengikut perintah ALLAH tetapi kalau jalan yang kita 
lalui bukan jalan syariat yang telah direntang oleh 
ALLAH tetapi adalah jalan yang mengikut akal kita atau 
nafsu kita, maka usaha kita itu tidak akan sampai kepada 
matlamatnya untuk mendapat keredhaan ALLAH serta 
menjadi ibadah kepada-Nya. 

Dengan sebab itu, nyatalah bagi kita bahawa setiap 
usaha dan ikhtiar kita dalam menjayakan nasib kita di 
dunia dan juga di Akhirat, ia mesti menjadi ibadah kita 
kepada ALLAH SWT. Dalam hal ini, niat serta jalan yang 
kita tempuh itu mestilah betul iaitu ia diredhai oleh 
ALLAH SWT. Selain itu, perkara yang hendak kita usaha 
dan ikhtiarkan itu mesti juga betul dan sah di sisi ALLAH 

SWT Kemudian natijah atau hasil daripada usaha dan 
ikhtiar kita itu mesti betul. Dan akhirnya, semasa kita 
berusaha dan berikhtiar itu, kita tidak meninggalkan 
ibadah-ibadah yang asas seperti sembahyang, berpuasa 
dan sebagai ny a. 

Inilah 5 syarat yang mesti kita tempuh agar usaha dan 
ikhtiar kita dalam aspek apa sekalipun, menjadi amal 
bakti kita kepada ALLAH SWT. Jangan kita menjadi 
orang yang mengatakan, asal niat kita betul dan hati kita 
baik, maka sahlah usaha ikhtiar kita itu. Masakan boleh 
jadi sah kalau niat kita saja yang betul sedangkan per- 
laksanaannya melencong. 

Katalah seorang itu berniat hendak pergi ke Singa- 
pura tetapi kakinya menghala ke Bangkok. Apakah dia 
boleh sampai ke matlamatnya itu? Oleh sebab itu, niat 
dan perlaksanaan dalam usaha dan ikhtiar kita itu mesti- 
lah selaras dan sesuai. 

L ILMU ertinya mengetahui iaitu dengan makna 
nyata dan terang meliputi tiaptiap sesuatu sama 
ada yang maujud atau yang ma’dum. Nyata tiap 



tiap sesuatu pada ilmu ALLAH Taala bagaimanapun 



keadaan. 



Maka hakikatnya ialah satu sifat yang tetap ada 
(sabit) qadim lagi azali berdiri pada zat ALLAH Taala 
dengan dia terang dan nyata pada yang wajib yakni zat 
dan sifatnya. Dan pada yang mustahil yakni syarikulbari 
dan sebagainya dan pada segala yang harus yang belum 
wujudnya dengan iktibar lagi akan wujud di dalam suatu 
masa. Atas jalan yang mebputi kenyataan tiaptiap suatu 
sehingga tiada kesudahan bagaimana pun keadaannya 
seperti nikmat Syurga, azab Neraka yang tiada berkesu- 
dahan maka ALLAH Taala mengetahui akan dia atas 
jalan tafsil kerana Ia menjadikan dia. Kerana takluk ilmu 
Tuhan pada azali itu mengikut bagi segala maklumat 
(yang diketahui). Dengan makna bersetuju dan muafa- 
kat ilmu dengan maklum kerana yang harus yang lagi 
akan diadakan itu sabit di dalam ilmu Tuhan hanya 
belum diadakan lagi sebagaimana firman Tuhan: 



> i,/ t t x y 





Terjemahannya: Demi Tuhan yang amat me- 
ngetahui akan segala yang ghaih, tidak terlin- 
dung daripada ilmu-Nya sekedl-kedl barang 
yang sebesar zarah pun yang ada di langit, dan 




demikian juga , tidak terlindung segala perkara 
yang ada di bumi, dan tidak ada yang lebih kecil 
daripada zarah itu dan tiduk ada yang lebih besar 
daripadanya melainkan iaitu ada nyata tersebut 
di dalam Luh Mahfuz. 

(Saba': 3) 

Yang demikian nyatalah kepada manusia bahawa 
Tuhan mengetahui tiaptiap sesuatu sama ada perkara itu 
terang atau tersembunyi. Sehingga barang yang di dalam 
hati dan angan-angan manusia itu pun Tuhan menge- 
tahui, dan segala turun naik nafsu Tuhan mengetahui. 
Yang demikian bangkitlah perasaan manusia takut dan 
gentar daripada melakukan kesalahan kerana segala per- 
kara itu terang dan nyata pada ilmu Tuhan pada bila-bila 
masa dan bagaimana jua keadaannya. Apabila manusia 
sampai ke darjat ini baharu dinamakan sebenar-benar 
mengenal dan mengetahui serta percaya ilmu Tuhan. 




Pengertian Sifat Ilmu 



ILMU ertinya “mengetahui”. Yang dimaksudkan dengan 
ilmu di sini ialah nyata dan terang meliputi tiap-tiap 
suatu, sama ada yang maujud (yang ada) ataupun yang 
ma’dum (yang tiada). Walau bagaimana hal keadaan 
sesuatu itu, sama ada pada perkara yang ada seperti alam 
ini, bumi dan langit, diri kita ini dan sebagai nya mahu- 
pun pada perkara-perkara yang tiada, ia tetap nyata dan 
terang pada ilmu pengetahuan ALLAH Taala. 

Apakah yang dimaksudkan dengan perkara yang ti- 
ada? Katalah pada ketika ini hujan tidak ada. Itulah 
perkara yang tiada, dan ia tetap dalam pengetahuan 
ALLAH SWT. Ertinya, ALLAH tahu bahawa pada ketika 
ini di tempat kita tidak ada hujan seperti mana ALLAH 
tahu akan perkara-perkara yang ada seperti diri kita ini. 
Jadi bukanlah sekadar pada perkara-perkara yang ada 
sahaja ALLAH mengetahui tetapi pada perkara-perkara 
yang tidak ada pun ALLAH mengetahui juga. 

Kemudian, nyata dan terang pada pengetahuan 
ALLAH SWT pada tiap suatu perkara itu pula tidak 
mengira walau bagaimanapun bentuk sesuatu itu, dan 
dalam apa keadaan dan cara sekalipun. Yang besar 
ALLAH tahu, yang kecil juga ALLAH mengetahuinya. 
Yang jauh ALLAH tahu dan yang dekat pun ALLAH tahu 
juga. Setiap perkara yang tersembunyi ALLAH tahu, dan 
setiap yang tidak tersembunyi pun ALLAH tahu juga. 

Kemudian, sama ada di dalam gelap mahupun di dalam 
terang, Allah tetap mengetahuinya. 

Inilah sifat mengetahui pada ALLAH SWT itu, yang 
berbeza dengan sifat mengetahui pada makhluk seperti 
kita ini. Sifat mengetahui yang ada pada kita ini terbatas. 
Umpamanya, kalau sesuatu itu terlalu jauh, kita tidak lagi 
dapat mengetahuinya. Kalaupun kita dapat mengetahui- 
nya, pengetahuan kita adalah secara rangkuman atau 
secara ringkas-ringkas. Ataupun kalau sesuatu perkara itu 
sudah tersembunyi, kita tidak dapat mengetahuinya. 

Sesuatu perkara di sebalik tabir misalnya, kita sudah 
tidak mengetahuinya. Mungkin kita hanya dapat menge- 
tahui bahawa di sebalik tabir itu ada kaum perempuan. 
Lebih daripada itu kita tidak tahu. Umpamanya, apa yang 
mereka buat atau apa yang mereka bualkan, tentulah kita 
tidak dapat mengetahuinya. Tetapi ALLAH tahu semua- 
nya. Kita tidak tahu kerana pengetahuan kita terbatas. 
Pengetahuan ALLAH SWT tidak terbatas. Dan penge- 
tahuan ALLAH SWT juga adalah terperinci mengenai 
setiap suatu itu. 

Seterusnya, bagaimanakah yang dikatakan hakikat 
ilmu pengetahuan ALLAH Taala? Hakikat ilmu penge- 
tahuan ALLAH Taala ialah bahawa ilmu itu merupakan 
satu sifat yang tetap ada. Atau dengan kata-kata yang lain, 
sifat ilmu ALLAH Taala itu sabit ada, dan tidak boleh 
tidak mesti ada. Manakala keadaan ilmu ALLAH SWT itu 
pula adalah qadim lagi azali. 



Ilmu ALLAH Tiada Permulaan 

Kita telah katakan bahawa qadim lagi azali itu adalah 
sesuatu yang tidak ada permulaan, jadi sifat Ilmu ALLAH 
SWT ini tidak ada permulaan iaitu tidak didahului oleh 
tiada. Dan sifat ini berdiri pada zat ALLAH SWT, sedang 

zat ALLAH TAALA jugaqadim lagi azali kerana tidak ada 
siapa yang mencipta zat-Nya. Kerana itulah sifat ALLAH 
TAALA juga tidak ada permulaannya oleh sebab sifat itu 
berdiri pada zat. Jadi Ilmu ALLAH SWT tidak ada per- 
mulaannya. la sudah sedia ada. 

Dengan sifat Ilmu bagi ALLAH TM LA ini, maka 
terang nyata bagi yang wajib. Ertinya, ALLAH menge- 
tahui tentang yang wajib. Dan yang wajib itu ialah zat 
ALLAH SWT. Adanya zat ALLAH TM LA itu adalah 
wajib. Jadi, ALLAH yang bersifat Ilmu, mengetahui 
tentang zat-Nya. Bagaimana keadaannya? ALLAH sahaja 
yang mengetahui. Inilah yang dimaksudkan dengan 
terang dan nyata bag-i yang wajib, iaitu ALLAH SWT tahu 
benar-benar tentang zat-Nya, tentang d i r i - N ya, dan 
tentang sifat-sifat yang ada pada diri-Nya. 



Ilmu ALLAH Tiada Batasan 

Kemudian sifat Ilmu ALLAH SWT ini juga adalah terang 
dan nyata pada yang mustahil. Mustahil ertinya sesuatu 
perkara yang tidak boleh diterima oleh akal akan ber- 
lakunya atau adanya, tetapi akal boleh menerima akan 
tiadanya. Umpamanya, tidak akan terjadi anak lebih tua 
daripada ayah, atau anak lebih dahulu daripada ayah. 
Kalau ada orang berkata, "Anak lebih tua daripada ayah,” 
maka hukumnya adalah mustahil. Dan mustahilnya pula 
adalah mustahil pada akal. Walau macam mana pun 
hujah yang dikemukakan, namun akal tetap tidak mahu 
meneri manya. 

Jadi, ALLAH yang bersifat Ilmu itu, mengetahui juga, 
terang dan nyata pada perkara yang mustahil. Apakah 
perkara yang mustahil itu? laitulah syarikul bari yang 
menyengutu atau menyerupai ALLAH TAALA. Hal ini 
suatu perkara yang mustahil. Tidak ada sesuatu pun yang 

boleh menyerupai ALLAH TAALA sama ada manusia 
atau sebarang makhluk yang lain. Perkara yang 
menyerupai ALLAH Taala ini tidak akan berlaku, dan 
perkara yang mustahil ini ada dalam pengetahuan 
ALLAH TAALA. ALLAH tahu bahawa sememangnya 
tidak ada zat seperti mana zat-Nya, dan sememangnya 
tidak ada sifat sepertimana sifat-Nya. Inilah yang 
dimaksudkan dengan ALLAH yang bersifat Ilmu, nyata 
dan terang juga pada perkara yang mustahil. 

Selain itu, ALLAH yang bersifat Ilmu itu, mengetahui 
perkara-perkara yang harus, sama ada perkara yang harus 
itu sudah wujud ataupun belum wujud yang bakal di- 
wujudkan oleh-Nya. Perlu diingat, apabila kita mengata- 
kan perkara-perkara yang harus telah ada, ia adalah se- 
lain ALLAH. Wujud bagi ALLAH sahaja yang wajib iaitu 
wajib ALLAH itu wujud atau ada. 

Tetapi selain daripada A LLA H seperti bumi dan 
langit, manusia, haiwan, kayu-kayan, sungai dan lautan, 
bukit-bukau dan seterusnya seluruh alam yang telah 
wujud ini, wujudnya adalah harus sahaja. Ertinya, ia boleh 
jadi ada dan boleh jadi tiada. Terpulanglah bagi ALLAH 
untuk mengadakannya. Kalau ALLAH hendak menjadi- 
kannya, maka jadilah ia, tetapi kalau ALLAH tidak mahu 
menjadikannya, maka tidak adalah ia. Apa yang ALLAH 
hendak jadikan sebelum perkara-perkara itu terjadi, ter- 
serahlah kepada pilihan ALLAH. Barang mana yang 
ALLAH kehendaki, seperti memang sudah ALLAH 
kehendaki yang alam ini dijadikan, maka terjadilah alam 
ini. 

Jadi, sama ada perkara yang harus itu telah ada 
seperti alam ini, ataupun perkara yang harus itu belum 
wujud dan bakal hendak dijadikan oleh ALLAH SWT, 
semuanya dalam pengetahuan ALLAH. Perkara yang 
harus yang belum wujud ialah seperti sesuatu masa yang 
akan datang. Itu pun sudah ada dalam pengetahuan 

ALLAH TAALA. Sebabnya, sesuatu apa yang belum 
wujud itu ALLAH juga yang menjadikannya. Maka 
perkara harus yang belum wujud itu sudah ada dalam 
rancangan ALLAH SWT pada azali lagi yang mana sudah 
tertulis di dalam Luh Mahfuz. Kerana itu, tidak mungkin' 
ALLAH tidak mengetahuinya. 

Ilmu ALLAH Adalah Secara Terperinci Bukan Secara 
Rangkuman 

Pengetahuan ALLAH SWT mengenai setiap perkara itu 
adalah secara terperinci dan menyeluruh, bukan secara 
rangkuman. Sehinggakan perkara yang tiada kesudahan 
pun ALLAH mengetahuinya satu-persatu. Perkara yang 
tiada kesudahan ini adalah seperti nikmat Syurga yang 
mana adalah berpanjangan tiada putus-putus serta kekal 
abadi selama-lamanya. Syurga itu sendiri kekal abadi, dan 
orang yang di dalam Syurga juga kekal abadi, dan 
Akhirat juga ALLAH jadikan kekal abadi. Semua perkara 
yang kekal abadi adalah di dalam pengetahuan ALLAH. 
SWT. Masakan ALLAH tidak tahu semuanya sedangkan, 
perkara itu juga ALLAH yang jadikan dan sudah ALLAH 
rancang pada azali lagi. 

Dan begitu juga dengan azab Neraka yang tiada 
kesudahan itu. ALLAH juga mengetahuinya. Azab Neraka 
itu kekal abadi kerana ada orang yang kekal abadi di 
dalamnya seperti orang kafir, orang murtad dan orang 
syirik. Azab Neraka yang tiada kesudahan ini adalah 
dalam pengetahuan ALLAH secara detail (terperinci) . 
Bukan sahaja ALLAH mengetahui akan adanya azabi 
Neraka yang tiada kesudahan itu, tetapi ALLAH juga 
tahu satu-persatu mengenainya. 

Kita katakan bahawa pengetahuan ALLAH mengenai 
setiap sesuatu itu secara detail kerana ALLAH mengetahui 
seluruhnya sama ada perkara kecil atau besar, panjang' 

atau pendek, tebal atau nipis, yang nampak atau yang 
tidak nampak, dan seterusnya. Katalah di hadapan mata 
kita ini ada sebatang tiang batu. Kita nampak yang tiang 
itu tinggi dan besar. Tetapi adakah kita tahu berapa 
tingginya serta berapa besarnya? Kita tidak dapat menge- 
tahuinya, padahal tiang itu nyata berada di depan mata 
kita. Kemudian apakah kita tahu apa yang ada di dalam 
tiang itu? Seperti berapa banyak pasir yang ada, berapa 
ketul batu, apa yang ada di dalam batu itu, dan sebagai- 
nya. Pengetahuan kita tidak sampai menjangkau semua 
itu. 



Jelaslah bahawa pengetahuan kita hanya secara rang- 
kuman. Tetapi ALLAH mengetahui semuanya secara 
satu-persatu termasuk umpamanya, berapa lama tiang itu 
tahan serta banyaknya juzuk padanya, bila tiang itu di- 
jadikan, dan sebagainya. Sedangkan kalau kita bertanya 
kepada tukang yang membuat rumah itu pun, dia tidak 
akan mengetahui semuanya. Dia sendiri tidak tahu be- 
rapa lama tiang itu tahan. 

Cuba kita perhatikan pengetahuan ALLAH secara 
detail tentang bandar Kaherah. Bagi kita, yang kita tahu 
hanyalah secara rangkuman iaitu Kaherah sebuah ban- 
dar di Mesir, penduduknya ramai yang kebanyakannya 
orang Arab, di situ ada Universiti Al Azhar, dan bebe- 
rapa perkara kasar yang lain. Ini sahaja yang kita tahu 
Apakah kita tahu berapa banyak semut di bandar itu? 
Atau berapa banyak pasirnya atau berapa banyak habuk- 
nya, dan seterusnya. Hal-hal itu kita tidak tahu, tetapi 
ALLAH tahu. ALLAH, tahu misalnya, berapa banyak 
habuk yang ada di Kaherah. Sampai begitu terperincinya 
pengetahuan ALLAH. 

Dikatakan bahawa pengetahuan ALLAH SWT begitu 
terperinci bagi sesuatu perkara adalah kerana takluk ilmu 
Tuhan pada azali itu mengikut segala yang maklumat. 
Ertinya, segala yang ada dan segala yang diketahui ada- 

lah di dalam liputan pengetahuan ALLAH SWT. Ini ber- 
makna bahawa ilmu ALLAH Taala itu bersetuju dengan 
apa yang diketahui-Nya, sama ada perkara yang diketahui 
itu ada ataupun tiada. Semuanya di dalam pengetahuan 
ALLAH SWT. 



Seperti mana yang telah kita katakan bahawa perkara 
yang berada dalam liputan ALLAH Taala itu sama ada 
yang ada ataupun yang tiada tetapi bakal diadakan oleh 
ALLAH SWT, semuanya itu adalah perkara-perkara 
harus. Perkara-perkara harus yang belum wujud tetapi 
bakal diwujudkan oleh ALLAH SWT, itu semua di dalam 
pengetahuan ALLAH SWT. Ini adalah kerana perkara 
itu, pada azali lag-i sudah ditentukan oleh ALLAH SWT. 
Cuma perkara itu belum ada dan belum dicipta lagi 
tetapi akan dicipta pada satu masa akan datang, mung- 
kin 1000 tahun lagi atau 2000 tahun lag-i, dan sebagainya. 
ALLAH SWT berfirman: 



> / * y y )• S' "'*** * *' * 

(j IjjjLi aup "■* W, 





Terjemahannya: Demi Tuhan yang mengetahui segala 
yang ghaib, tidak terlindung daripada pengetahuan 
ALLAH Taala walaupun sebesar zurah atau sebesar 
habuk, sama ada yang ada di tujuh petala langit 
mahupun yang ada di tujuh pdtala bumi, dan tidak 
ada yang lebih kecil daripada zarah itu dan tidak ada 
yang lebih besar daripadanya melainkan semuanya ada 
ditulis di dalam Luh Mahfuz. 



(Saba: 3) 

Inilah sifat mengetahui pada ALLAH Taala. Dia me- 
ngetahui segala yang ghaib, dan tidak terlindung dari- 
pada pengetahuan-Nya walau satu apa pun, walaupun 

sebesar zarah sama ada yang ada di langit mahupun yang 
berada di bumi. 

Mengenai takluk ilmu ALLAH TMLA, kita akan 
menghuraikannya dengan mendalam dalam bab yang 
lain. Tetapi sekadar pengertian kasar, cukup saya katakan 
di sini bahawa sifat bertakluk bag-i ALLAH TAALA adalah 
melampaui pada satu benda yang lain. Atau dengan lain- 
lain perkataan, sifat bertakluk ini menghendaki satu 
benda yang lain. 

Daripada 20 sifat ALLAH TMLA, ada 6 sifat yang 
bertakluk iaitu sifat Qudrah, Iradah, Ilmu, Samak, Basar 
dan Qalam. Sifat ini melampaui pada benda yang lain 
selepas dia berdiri pada zat-Nya. Manakala sifat ALLAH 
TAALA yang lain tidak menghendaki pada benda yang 
lain. Umpamanya, kita ambil satu sifat yang bertakluk 
iaitu Samak, iaitu sifat mendengar bagi ALLAH SWT. 
Pada sifat mendengar ini, ada perkara yang kena dengar. 
Maka dikatakan sifat mendengar itu bertakluk. 

Sehubungan dengan ini, sifat Ilmu ALLAH TAALA 
itu, takluknya pada azali lagi adalah pada segala yang 
maklumat, sama ada pada segala yang wajib seperti zat 
dan sifat ALLAH TAALA ataupun pada yang mustahil 
seperti syariku bari dan juga pada perkara yang harus 
iaitu selain daripada ALLAH SWT. Oleh kerana itulah, 
maka ilmu pengetahuan ALLAH SWT itu terperinci. 

Apakah keyakinan dan pegangan kita terhadap sifat 
Ilmu bagi ALLAH SWT ini? Sepertimana yang telah kita 
bahaskan tadi betapa ilmu dan pengetahuan ALLAH 
TAALA itu adalah nyata dan terang pada setiap perkara 
tidak kira yang kecil mahupun yang besar, di dalam 
terang mahupun di dalam gelap, yang tersembunyi 
mahupun yang tidak tersembunyi. Di sini timbullah 
keyakinan kita bahawa walau bagaimana sekalipun keada- 
an sesuatu itu, namun ia tetap dapat diketahui oleh 

ALLAH SWT. Inilah hendaknya keyakinan kita yang 
mana tidak boleh dicelahi oleh syak atau ragu. Keyakin- 
an kita ini adalah wajib. 

Kalau keyakinan kita tidak demikian, maka iktiqad 
kita sudah rosak. Kalau keyakinan kita itu dicelahi oleh 
syak sedikit sahaja, maka iktiqad kita sudah lari, iaitu 
terkeluar dari iktiqad yang sebenar. Sekurang-kurangnya 
kalau kita cacat di bidang feqah, kita hanya jatuh fasiq 
tetapi kalau di bidang tauhid, walau cacat itu sebesar 
‘habuk saja, kalau mati ketika itu, kita mati dalam keada- 
an sesat. Maka, kekal abadi selama-lamanya di dalam 
N eraka. 



Hikmah Yakin Dengan Ilmu ALLAH 

Kerana itu hendaklah kita yakin benar-benar bahawa 
ALLAH TAALA yang bersifat Ilmu itu, dapat mengetahui 
apa saja dan dalam keadaan apa sekalipun dan walau di 
mana sekalipun. Kesan daripada keyakinan ini, maka 
akan bangkit rasa takut bagi kita untuk melakukan se- 
barang kesalahan. Mengapa? Sebabnya, ALLAH SWT 
mengetahui segala suatu itu secara detail, walau dalam 
keadaan apa sekalipun. Yang sehalus-halusnya pun 
ALLAH tahu, bahkan yang halus yang tersembunyi pun 
ALLAH tahu. Dan ini termasuklah yang ada di dalam diri 
kita ini iaitu gerak hati kita, yang mana walaupun ia 
tersembunyi tetapi tetap diketahui oleh ALLAH SA/T. 

Turun naiknya nafas kita, angan-angan kita serta apa 
yang kita fikir di dalam otak kita, semuanya diketahui 
oleh ALLAH SWT. Ini adalah kerana, perkara itu sudah 
ditentukan oleh ALLAH SWT pada azali lagi yakni sudah 
ditulis di dalam Luh Mahfuz. 

Kalau begitu keyakinan kita, maka akan bangkit rasa 

takut kita untuk melakukan kesalahan kepada ALLAH 
SWT. Melakukan kesalahan itu adalah dengan perbuat- 
an yang nyata yang mana tentu mudah diketahui oleh 
ALLAH SWT. Kerana yang berupa gerak hati atau angan- 
angan hati atau niat hati sahaja pun ALLAH dapat 
mengetahuinya, inikan pula dalam bentuk yang nyata. 
Rasa takut kepada ALLAH untuk melakukan sebarang 
kesalahan inilah yang dikatakan rasa bertauhid. 

Inilah guna ilmu tauhid yang kita pelajari yang mana 
kalau benar-benar kita faham dan kemudian kita yakini 
serta kita hayati hingga dapat dirasa oleh hati kita, bukan 
hanya diterima oleh akal, ia akan mendorong kita me- 
laksanakan perintah ALLAH sungguh-sungguh. Jadi 
tauhid boleh mendorong seseorang itu benar-benar me- 
laksanakan perintah ALLAH dan mendorongnya me- 
ninggalkan maksiat. Dengan jiwa tauhid, kita dapat 
merasakan bahawa setiap apa yang kita lakukan sama ada 
baik atau buruk, semuanya di dalam pengetahuan 
ALLAH SWT. 

Dengan rasa tauhid, seseorang itu semakin kenal 
dengan ALLAH. Dan dengan semakin kenalnya sese- 
orang itu dengan ALLAH, semakin kuatlah dia beramal. 
Semakin seseorang itu kenal dengan ALLAH, semakin 
jauh dia meninggalkan maksiat. Jangankan dia hendak 
melakukan maksiat, berangan-angan melakukan maksiat 
pun dia tidak berani. Kerana dia sedar ALLAH menge- 
tahui setiap sesuatu. Hal ini boleh lahir kalau sekiranya 
tauhid itu dapat menghayati jiwa dan roh kita, bukan 
sekadar diketahui oleh akal sahaja. 

Bila tauhid dapat menghayati jiwa kita hingga kita 
dapat menghayati peringkat iman ayan, ketika itu baru- 
lah ada kekuatan pada jiwa kita untuk melaksanakan 
perintah ALLAH dengan sungguh-sungguh. Ketika itu 
juga barulah ada kekuatan pada jiwa kita untuk me- 

ninggalkan maksiat sungguh-sungguh. Sekurang-kurang- 
nya mujahadah kita sudah kuat. 

Sebaliknya, kalau tauhid kita itu baru hanya pada 
peringkat akal sahaja yakni akal kita sahaja yang menge- 
tahui ALLAH itu bersifat Qudrah, Iradah, Samak, Ilmu 
dan sebagai nya, sedangkan hati tidak dapat merasai nya, 
tidak ada kekuatan pada diri kita. 

Soal rasa hati ini ada kaitannya dengan persoalan 
iman yang mana iman itu terbahagi kepada 5 peringkat 
iaitu: 

1. Iman Taqlid 
2 . Iman Ilmu 

3. Iman Ayan 

4. Iman Haq 

5 . Iman Hakikat 

Apa yang kita bahasakan ketika ini adalah iman pada 
peringkat ilmu, atau bahasan pada peringkat akal. Ilmu 
peringkat awal adalah pada akal. Setelah peringkat akal 
ini, kita mesti serapkan ilmu itu ke dalam hati, hingga 
dapat dirasai oleh hati. Ketika itu barulah ilmu tauhid 
kita sampai ke peringkat jiwa. Setelah tauhid itu dapat 
meresapi jiwa kita, barulah datang rasa takut, gentar dan 
gerun melakukan kesalahan. 



IMAN ILMU Tidak Memberi Kekuatan 

Kalau ilmu tauhid kita hanya berhenti di peringkat akal, 
sedangkan akal tidak boleh ingat selalu, hanya apabila 
berfikir atau apabila ditanya orang sahaja akal boleh 
ingat, seseorang itu akan lalai selalu. Akalnya tidak boleh 
ingat selalu bahawa ALLAH itu bersifat mengetahui 

segala gerak hati dan perbuatannya. Akal hanya ingat 
waktu ditanya atau waktu dia berfikir, kalau sesuatu itu 
ada di dalam pengetahuannya. Kalau dia tidak berfikir 
atau tidak ada orang yang bertanya, dia akan lupa ba- 
hawa ALLAH itu mengetahui akan dirinya. Dalam keada- 
an itu dia akan lalai dengan perintah ALLAH dan juga 
larangan ALLAH. Inilah yang kita katakan iman pada 
peringkat ilmu sahaja, la tidak memberi kekuatan. 

Sekadar mengesahkan iman kita, itulah yang kita 
lakukan dengan belajar yang mana ilmu itu hanya sing- 
gah pada akal semata-mata. Ilmu yang telah singgah di 
akal kita itu hendaklah kita usahakan agar ia sampai ke 
hati pula. Ini memerlukan usaha yang lain. 

Pada mulanya kita telah usahakan untuk mencari 
ilmu pengetahuan yang mana stesennya adalah akal. 
Untuk membawa ilmu itu ke hati, kita kena lakukan 
usaha seperti banyak beramal akan ilmu yang kita per- 
olehi, beribadah, berfikir, banyak membaca Al Quran, 
berwirid, berzikir, dan lain-lainnya. Dengan demikian, 
kita dapat sedar dan faham serta dapat merasakan di 
dalam hati kita bahawa ALLAH itu sentiasa mengetahui 
tentang diri kita. Pada masa itu, bila berada seorang diri 
pun kita tidak berani melakukan maksiat. Bagaimana kita 
hendak membuat maksiat sedangkan hati kita sentiasa 
tahu yang ALLAH mengetahui tentang diri kita. 

Jadi, ilmu yang sudah sampai menghayati hati mem- 
buat seseorang itu tidak lalai kepada perintah dan larang- 
an ALLAH kerana hatinya tahu sentiasa. 

Jadi, mengenal yang benar-benar memberi kesan 
ialah manakala ilmu pengetahuan telah sampai kepada 
peringkat hati atau jiwa. Mengetahui hanya dengan akal 
tetapi mengenal adalah dengan hati. Ertinya, kalau kita 
hendak mengetahui, cukup sekadar dengan akal sahaja 
tetapi kalau kita hendak mengenal benar-benar, mestilah 

dengan hati. Inilah sebenar-benarnya mengenal dan 
makrifah kepada ALLAH SWT. 

Manakala seseorang itu telah mengenal Wujud 
ALLAH, QidamALLAH, Baqa'ALLAH dan semua sifat 
ALLAH yang lain hingga ke peringkat hati, barulah 
timbul rasa takut, gerun dan gentar untuk melakukan 
kesalahan. Hatinya merasakan ALLAH mengetahui, 
mendengar, melihat dan lain-lainnya ke atas dirinya. 
Bagaimana dia berani hendak membuat kesalahan ketika 
itu? 



Hal ini memang susah bagi kita hendak memperkata- 
kannya. Tambahan lagi kita tidak dapat merasakannya. 
Cuma boleh kita tamsilkan begini. Katalah kita berada 
di dalam satu majlis yang di dalamnya ada orang besar 
sedang memerhatikan kita. Masa itu, kita jaga betul-betul 
tatatertib, kita perbetulkan pakaian kita kalau-kalau ada 
butang baju yang tidak terpasang, kita jaga tutur kata 
kita, dan sebagai nya. Takut benar kita hendak melaku- 
kan kesalahan kerana hati kita merasa yang orang besar 
itu senti asa memerhati kita, senti asa tahu hal diri kita. 
Inilah yang dikatakan hati sudah benar-benar mengenal 
ALLAH serta makrifah kepada ALLAH SWT. 

Untuk ini, ilmu yang sudah bertumpu di akal mesti 
diusahakan untuk dibawa ke peringkat hati. Dan untuk 
ini perlunya kita bermujahadatunnafsi, banyak ber- 
ibadah, banyak membaca Al Quran, banyak berwirid, 
zikir dan sebagai nya. 

Kemudian amal mestilah kita faham benar-benar 
seperti kalau kita sembahyang, terasa di hati kita seperti 
kita bercakap dengan ALLAH; kalau kita berdoa pula kita 
faham apa yang kita minta kalau kita wirid, kita faham 
apa yang kita wiridkan. Dengan demikian, lama-kelama- 
an amal ibadah kita itu berbekas pada hati kita hingga 
akhirnya ia berkuasa pada hati kita. Di waktu itu baru- 

lah kita dapat merasa takut, gerun dan hebat kepada 
ALLAH SWT sehingga kita rasa ALLAH tahu saja tentang 
diri kita. Masa itu kita rasa begitu malu hendak melaku- 
kan kesalahan kepada ALLAH. Kalaupun kita bersalah, 
lekas-lekas kita minta ampun kepada ALLAH, tidak 
menunggu selepas sembahyang. 

Jadi, sebenar-benar makrifah kepada ALLAH ialah 
apabila ilmu menghayati hati. Kalau sekadar kita tahu 
dengan akal sahaja, belum ada rasa takut kepada ALLAH 
SWT walaupun kita alim sampai peringkat mana sekali- 
pun seperti alim menghafaz Al Quran, menghafaz Hadis, 
hebat ilmu pengetahuan, hebat ilmu tauhid, hebat ilmu 
feqah, namun kita akan tetap lalai kepada ALLAH SWT. 
Kita tidak takut kepada ALLAH hingga gamak juga kita 
melanggar perintah ALLAH. 

Sebab itulah, selepas kita tahu ALLAH pada pering- 
kat ilmu, hendaklah kita bawa ke hati kita hingga kita 
dapat benar-benar mengenal ALLAH SWT. Dengan 
demikian, hatilah yang mengingat ALLAH sentiasa, 
supaya segala perbuatan dan tindak-tanduk kita ini ber- 
fungsi pada hati. Barulah kita ada kekuatan. Apabila hati 
ada kekuatan, ia akan mendorong setiap anggota kita 
membuat kebaikan seperti mendorong tangan berbuat 
baik, mendorong kaki berbuat baik, mendorong mata 
berbuat baik dan lain-lainnya. Kemudian, hati yang ada 
kekuatan itu pula menghalang tangan berbuat jahat, 
menghalang kaki berbuat jahat, menghalang mata ber- 
buat jahat dan seterusnya. 

/7 L HAYAT ertinya hidup tiada dengan nyawa dan 
nafas dan tidak dengan kejadian yang empat 
✓ X anasir dan tiada hidupnya dengan makan 
minum. Maka hakikatnya ialah satu sifat yang tetap ada 
qadim lagi azali berdiri pada zat ALLAH Taala. Ia 
mengesahkan segala sifat yang ada berdiri pada zat 
daripada sifat idrak (pendapat) iaitu Qudrah, Iradah, 
Samak, Basar dan Kalam. Dan sifat Hayat itu menjadi 
syarat pada hukum aqli bagi segala sifat maani (lazim 
daripada tiada Hayat maka melazimkan tiada sifat maani 
dan lazim daripada ada Hayat ada segala sifat maani). 




Pengertian Al Hayat 



AL HAYAT ertinya “hidup”. Apabila dikatakan ALLAH 
Taala bersifat Hayat atau hidup, hidupnya ALLAH SWT 
itu tidak dengan nyawa. Hidupnya ALLAH SWT juga 
tidak dengan bernafas. Dan juga ALLAH SWT itu hidup 
tanpa empat unsur iaitu tanah, air, api dan angin. 
Dengan perkataan lain, zat ALLAH Taala bukannya 
terdiri daripada unsur-unsur itu. Zat ALLAH SWT itu 
juga tidak hidup dengan makan dan minum. 

Hidup yang ada bernyawa serta hidup yang memerlu 
kepada bernafas dan hidup yang terdiri daripada unsur 
tanah, air, api dan angin, serta kemudiannya berkehen- 
dak kepada makan dan minum, adalah hidup makhluk. 
Iaitu hidup benda-benda yang dijadikan; benda-benda 
yang baharu. 

Manakala ALLAH SWT tidak demikian. Sebabnya 
ialah nyawa, nafas' unsur yang empat itu, makan dan juga 
minum, semuanya ALLAH yang menjadikannya. Kerana 
itu ALLAH tidak memerlukan benda-benda itu. Firman 
ALLAH SWT: 

/ j? -'i 

\ O*. 

* S’ s s -v 

Terjemahannya: Sesungguhnya ALLAH itu terkaya 

daripada sekalian alam. 

(Al Ankabut: 6) 

Semua benda yang ALLAH jadikan adalah yang 

baharu atau dikatakan alam. Benda-benda seperti nafas, 
nyawa, makan dan minum serta tanah, air, api dan angin 
yang kita sebut tadi adalah termasuk alam yang ALLAH 
jadikan. Dan kerana ALLAH itu terkaya daripada sekali- 
an alam iaitu ALLAH tidak memerlukan alam seperti- 
mana yang ALLAH firmankan di atas, maka ALLAH 
tidak memerlukan benda-benda itu. Tegasnya, ALLAH 
tidak berhajat kepada sekalian alam walau macam mana 
bentuknya sekalipun. 

Sekiranya ALLAH SWT itu memerlukan kepada 
makan, minum, nafas, nyawa serta empat unsur tadi, 
maka dengan sendirinya ALLAH telah menyerupai segala 
yang baharu. Kalaulah ALLAH itu serupa dengan segala 
yang baharu, tentulah lojiknya ALLAH itu juga bersifat 
baharu. Sedangkan tiap-tiap yang baharu pula ada 
sesuatu yang menjadikannya. Kerana itu, berertilah 
ALLAH itu ada yang menjadikan. Kalaulah ALLAH itu 
ada yang menjadikan, tentulah bukan ALLAH namanya. 

Jadi, kalau ada orang yang mengatakan bahawa 
ALLAH SWT itu memerlu kepada makan dan minum, 
memerlu kepada nafas dan nyawa, memerlukan tanah, 
air, api dan angin, ertinya ALLAH sudah menyerupai 
segala yang baharu. Dan kalau demikianlah, maka ternafi 
pula sifat M ukholafatuhu Taala Lilhawadisi bagi ALLAH 
TAALA. Iaitu sifat yang menunjukkan kepada kita 
bahawa ALLAH SWT itu berlawanan serta berlainan' 
(tidak serupa) dengan segala makhluk atau segala yang, 
baharu. 

Oleh sebab itulah hidup ALLAH Taala tidak bernya- 
wa, tidak memerlukan nafas, tidak memerlukan makan 
dan minum, dan tidak memerlukan tanah, air, api dan 
angin. Malah hidup ALLAH SWT itu tidak serupa se- 
perti mana hidup makhluk seperti manusia umpamanya. 
Kalau kita perhatikan, manusia ini hidupnya bermula 

dari kanak-kanak, kemudian remaja dan selepas itu 
dewasa, dan akhirnya tua. Tetapi hidup ALLAH SWT 
tidak sepertimana tingkat-tingkat hidup yang disebutkan 
itu. ALLAH tidak menempuh hidup zaman kanak-kanak, 
zaman remaja, zaman dewasa, dan zaman tua. 

Hidup makhluk memang ALLAH sunnahkan demi- 
kian. Kerana ALLAH yang menetapkan peraturan hidup 
makhluk ini terutamanya manusia, maka terjadilah se- 
bagaimana yang ALLAH sunnahkan. Tetapi sebaliknya, 
ALLAH itu tidak ada siapa yang menjadikan, dan sebab 
itu ALLAH tidak hidup melalui proses tadi. Dan ALLAH 
tidak mati kerana tidak ada siapa yang hendak memati- 
kan ALLAH, kerana ALLAH tidak ada yang menjadikan. 
Matinya makhluk seperti manusia ini adalah disebabkan 
ada yang menjadikan dan kerana itu ada yang memati- 
kan iaitulah ALLAH SWT. 



Hakikat Sifat Al Hayat 

Kemudian, apakah hakikat sifat Hayat bagi ALLAH SWT? 
Hakikat sifat Hayat bagi ALLAH SWT ialah suatu sifat 
yang qadim lagi azali dan yang berdiri pada zat ALLAH 
SWT. Dengan sifat Hayat inilah mengesahkan segala sifat 
i d rak atau "pendapat". 

Apabila kita mengatakan bahawa sifat Hayat ALLAH 
SWT itu qadim lagi azali, ertinya sifat Hayat ALLAH SWT 
itu tiada permulaan. Atau boleh juga kita katakan bahawa 
sifat ini tidak bermula atau tidak didahului oleh tiada. 
Sebab, sifat Hayat ALLAH SWT ini berdiri di atas zat 
ALLAH SWT. Kalau zat ALLAH SWT itu tidak ada yang 
menjadikan yang bererti zat ALLAH SWT itu tidak 
bermula, maka tentulah sifat ALLAH SWT juga ti.dak ber- 
mula. 

Bahasan Antara Sifat dan Zat 

Untuk membahaskan antara sifat dengan zat, kita boleh 
bahaskan sifat dan zat pada makhluk. Kita ambil sekeping 
kertas sebagai contohnya. Kertas adalah sejenis makhluk. 
Yang kita dapat lihat pada kertas itu ialah sifatnya. 
Ertinya, dengan kita melihat sahaja pada benda itu, 
berdasarkan sifat yang ada padanya, lantas kita mengata- 
kan yang ia adalah kertas. 

Kemudian, cuba kita pegang kertas itu agar dapat kita 
rasa. Yang dapat kita rasa itulah yang dikatakan zat bagi 
kertas itu. Dengan itu, apakah dapat kita pisahkan sifat 
kertas itu dari zatnya? Tentu tidak. Inilah yang dikatakan, 
sifat berdiri di atas zat. Perbahasan kita ini hanya kepada 
sifat dan zat makhluk. Sifat dan zat ALLAH SWT tidak 
boleh kita bahaskan demikian kerana sifat dan zat 
ALLAH SWT tidak serupa dengan makhluk. Cuma, sifat 
ALLAH SWT juga berdiri di atas zat-Nya. 

Kemudian, dengan sifat Hayat bagi ALLAH SWT 
inilah yang mengesahkan segala sifat idrak pada ALLAH 
SWT. Sifat idrak pada ALLAH SWT ialah seperti sifat 
Qudrah, sifat Iradah, sifat Ilmu, sifat Samak, sifat Basar, 
dan sifat Kalam. Mengapakah ia dikatakan sifat idrak? Ini 
adalah kerana sifat-sifat ini bertakluk atau mengenai pada 
satu benda lain. Atau dengan kata lain, ada perkara yang 
diperolehi hasil dari sifat ini. 

Sebagai contoh, kita ambil sifat Ilmu bagi ALLAH 
SWT yang bererti "mengetahui". Hasil dari sifat menge- 
tahui ini ialah ada benda yang diketahui. Begitu pulalah 
dengan sifat Basar atau melihat; hasil dari sifat melihat, 
kita dapati ada benda yang kena lihat. Seterusnya sifat 
Kalam atau sifat berkata-kata yang mana hasil darinya ada 
benda yang dikatakan. Inilah yang dikatakan sifat idrak 
atau sifat pendapat atau sifat bertakluk. laitu sifat yang 
melampaui pada benda yang lain. 

Empat Bahagian Sifat 20 

Manakala sifat-sifat yang lain bagi ALLAH SWT tidak 
melampaui atau tidak mengenai benda yang lain. Con- 
tohnya seperti sifat Qidam iaitu sifat sedia ada. Sifat ini 
tidak kena kepada benda yang lain, atau tidak melam- 
paui benda yang lain. Atau sifat Baqa' iaitu kekal; sifat 
ini tidak kena pada yang lain dan kerana itu ia bukannya 
sifat i d rak atau sifat pendapat. Sifat ini tidak ada takluk. 

Seterusnya, sifat Hayat bagi ALLAH SWT ini adalah 
menjadi syarat pada hukum akal bagi segala sifat maani. 
Adapun sifat 20 , ALLAH Taala yang kita pelajari ini boleh 
dibahagi kepada empat bahagian. Setakat ini kita belum 
lagi hendak membahaskan bahagian-bahagian ini kerana 
ada 10 sifat bagi ALLAH SWT yang belum kita pelajari. 
Setelah kita mempelajari kesemuanya, baharulah kita 
akan bahaskan keempat-empat bahagian itu. Empat 
bahagian itu ialah: 

1. Sifat Nafsiah 

2. Sifat Salbiah 

3. Sifat Maani 

4. Sifat Maanawiyah 

Sebagai keterangan ringkas, sifat nafsiah ialah sifat 
yang dibangsakan kepada diri atau zat. Sifat ini hanya 
satu iaitu sifat Wujud bagi ALLAH SWT. 

Manakala sifat salbiah termasuklah sifat Qidam, 
Baqa', Mukholafatuhu Taala Lilhawadisi, Qiamuhu Taala 
Binafsihi, dan Wahdaniah. 

Sifat maani pula ialah yang kita katakan sebagai sifat 
idrak, iaitulah Oudrah, Iradah, Ilmu, Hayat, Samak, Basar 
dan Qalam. 

Dan yang selain dari sifat-sifat tadi adalah termasuk 
sifat maanawiyah, iaitulah Kaunuhu Qadiran, Kaunuhu 
Muridan, Kaunuhu 'Aliman, Kaunuhu Hayan, Kaunuhu 
Sami'an, Kaunuhu Basiran dan Kaunuhu Mutakalliman. 

Demikian empat bahagian sifat 20 yang akan kita 
bahaskan kelak. 

Jadi, sifat Hayat bagi ALLAH SWT ini adalah menjadi 
syarat pada hukum aqli atau akal bagi segala sifat maani. 
Ertinya, lazim daripada tiadanya sifat Hayat bagi ALLAH 
SWT ini maka melazimkan tiadanya segala sifat maani. 
Manakala dengan adanya sifat Hayat bagi ALLAH SWT 
ini, maka melazimkan adanya segala sifat maani. Meng- 
apakah di kata demikian? Ini adalah kerana, sekiranya 
ALLAH Taala itu tidak bersifat Hayat atau hidup, tentu- 
lah tidak adanya sifat Qudrah bagi ALLAH Taala dan 
seterusnya tentulah tidak adanya sifat Iradah bagi ALLAH 
SWT. Tentulah juga tidak adanya sifat Samak, Basar, Ilmu 
dan juga Qalam. 

Cuba kita bahaskan pernyataan ini secara makhluk. 
Katakanlah seseorang itu sudah mati iaitu tidak lagi 
hidup. Apakah sesudah itu ada penglihatan atau 
pandangan padanya? Dengan ertikata yang lain, apakah 
seseorang yang sudah mati itu boleh melihat dengan 
mata kasarnya atau boleh mendengar dengan telinga 
kasarnya? Kalau masa hidupnya, dia boleh berbuat 
demikian tetapi setelah dia mati, dia tidak lagi boleh 
melihat dan mendengar. Dan sesudah dia mati, 
kekuatannya juga tamat. Begitu jugalah dengan ilmunya, 
pengetahuannya yang walaupun masa hidupnya dia 
profesor yang banyak membentangkan kertas kerja, tetapi 
apabila dia mati, ilmunya pun habis. 

Itulah taraf makhluk seperti kita ini. Segala penglihat- 
an kita pendengaran kita kekuatan kita ilmu kita kata- 
kata kita dan kehendak-kehendak kita semuanya akan 

habis atau tidak berguna lagi apabila nyawa kita berpisah 
dari jasad. Sebab, semuanya itu bergantung kepada nyawa 
kita. Bila nyawa sudah tidak ada, kita tidak boleh cakap 
besar lagi. Kalau kita sedar semua ini, nescaya kita tidak 
akan cakap besar. Tetapi, kita masih mahu cakap besar 
lagi. Sedangkan cakap-cakap kita itu pun tamat apabila 
kita sudah mati, walaupun masa hidup dulu, cakapcakap 
kita itu berapi-api hingga terpegun orang mendengarnya. 
Jadi, lemah sangatlah makhluk ini. 

Daripada huraian di atas, kita dapat menyimpulkan 
pengertian bahawa sifat Hayat bagi ALLAH SWT itu 
adalah mengesahkan segala sifat maani. Atau dalam kata- 
kata yang lain, lazim daripada sifat Hayat inilah maka 
adanya segala sifat maani. Kalau tidak ada sifat Hayat bagi 
ALLAH SWT ini, maka tentulah tidak ada sifat maani. 
Bererti, pergantungan sifat maani itu adalah kepada sifat 
Hayat. Sepertimana yang kita contohkan kepada makhluk 
di atas tadi yang mana apabila mati saja seseorang itu, 
maka penglihatannya, pendengarannya, kekuatannya, 
kehendaknya serta kata-katanya dan ilmunya, semuanya 
akan tamat. Jadi sifat Hayat bagi ALLAH SWT ini juga 
menjadi syarat menurut hukum akal tentang adanya sifat 
maani. 



ALLAH Hidup Buat Selama-lamanya 

Jadi kalau adalah orang yang mengatakan ALLAH itu 
mati, maka tidak adalah sifat maani kerana dengan tiada- 
nya sifat Hayat, tidak adalah sifat maani yakni tidak 
adanya sifat Oudrah, sifat Iradah, sifat Samak, sifat Basar, 
sifat Ilmu dan sifat Qalam. Tetapi Maha Suci ALLAH itu 
daripada mati. ALLAH hidup buat selama-lamanya, dan 
hidup ALLAH SWT itu tidak seperti hidupnya makhluk; 
hidup ALLAH tidak bernyawa, tidak bernafas, tidak 
memerlu kepada anasir-anasir tanah, api, air dan angin 

dan tidak juga memerlu kepada makan dan minum. 
Hidupnya ALLAH juga tidak melalui proses zaman 
kanak-kanak, zaman muda remaja, zaman dewasa dan 
juga zaman tua yang akhirnya mati. 

Jadi hidup ALLAH Taala itu adalah hidup tersendiri 
yang tidak sama dengan hidup makhluk. Dalam hal ini 
perlulah kita fahamkan benar-benar di sini bahawa sifat 
idrak itulah yang dikatakan sifat maani. Janganlah kita 
terkeliru di sini. Dan sifat-sifat yang termasuk di dalam 
sifat ini ialah Qudrah; Iradah, Ilmu, Samak, Basar dan 
Qalam. Kemudian sifat idrak ini, ada benda yang kena 
atau ada benda yang dilampaui atau ada kesan daripada 
sifat ini. Dengan kata lain, sifat ini bertakluk. 

Dan maani pula adalah pecahan daripada perkataan 
maana yang bermaksud "erti" atau "tujuan". Cuba kita 
ambil salah satu daripada sifat maani iaitu sifat men- 
dengar. Mendengar ialah maana atau erti ataupun tuju- 
an yang terbit daripada telinga. Dan ini kepada makhluk. 
Dikatakan sifat mendengar itu sifat muanu juga iaitu sifat 
mendengar dengan tiada telinga, kerana ALLAH Taala 
mendengar dengan tiada telinga. Jadi, kalau kepada 
makhluk, dikatakan sifat mendengar itu sebagai sifat 
maana dengan erti kata tujuan atau erti mendengar itu 
daripada telinga. Tetapi ALLAH Taala tidak demikian 
kerana seperti mana yang kita bahaskan mengenai sifat 
Mukholafatuhu Taala Lilhawadisi bagi ALLAH Taala, 
iaitu Maha Suci ALLAH SWT itu daripada menyerupai 
segala yang baharu. 

Sehubungan dengan ini, maka jadilah tujuan sifat 
maani itu ialah sifat yang ada yang berdiri pada zat 
ALLAH SWT. Kerana itu, apabila kita katakan ALLAH 
itu Qudrah atau kuasa, ALLAH itu bersifat Iradah dan 
lain-lain, maka perkataan ini menunjukkan adanya sifat- 
sifat bersendirian yang berdiri pada zat ALLAH SWT. 

ANG kesebelas - As Samak. Ertinya mendengar 
dengan tiada telinga, hakikatnya ialah sifat yang 
tetap ada, yang qadim lagi azali berdiri pada zat 
ALLAH Taala. Dengar Dia terang dan nyata pada tiap- 
tiap yang maujud. Sama ada yang maujud itu pada qadim 
seperti Ia mendengar akan Kalam-Nya atau yang ada itu 
harus, sama ada yang harus telah ada, atau yang lagi akan 
diadakan. Dan tidak ada sesuatu perkara yang ada tiada 
didengar-Nya. Dan tiada terdinding dengar-Nya itu, de- 
ngan sebab jauh atau bising, dan sama ada bersuara atau 
tiada bersuara maka yang tiada suara seperti ia men- 
dengar diri-Nya sendiri berkata-kata. 



Yang demikian nyatalah dengan terangnya Tuhan itu 
yang wajib bagi-Nya bersifat mendengar sama ada ber- 
suara atau tiada, jauh atau dekat, zahir atau tersembunyi, 
perlahan atau kuat, apabila diketahui oleh seseorang dan 
ada kepercayaan terhadap sama Tuhan bagaimana yang 
tersebut itu tetaplah kepercayaannya itu membangkitkan 
semangat dan perasaan melakukan tutur kata mengikut 
kepercayaannya, maka terjauhlah manusia itu daripada 
memperlakukan atau menggunakan mulutnya daripada 
perkara yang menyalahi undang-undang syar’i. Seperti 
berbetulan amalannya dengan kepercayaan yang dinama- 
kan sebenar-benar iman. 




Pengertian As Samak 



AS SAMAK ertinya "mendengar". Seperti sifat-sifat ALLAH 
yang lain, sifat ini juga wajib bagi kita mempelajarinya, 
memahaminya dan seterusnya meyakininya. Lantaran itu 
wajib pula bagi kita melakukan sebarang perbuatan se- 
laras dengan keyakinan kita itu. 

Maksud mendengar bagi ALLAH Taala di sini ialah 
bahawa ALLAH SWT itu mendengar tidak bertelinga. 
Selain dari ALLAH Taala iaitu makhluk termasuklah kita, 
semuanya mendengar dengan adanya telinga; adanya 
lubang telinga dan adanya cuping telinga. ALLAH SWT 
tidak demikian. Sebab ALLAH SWT itu tidak bertelinga. 
Sepertimana yang telah kita bahaskan, ALLAH tidak 
menyerupai segala sifat yang baharu. 

ALLAH SWT juga mendengar tidak melalui per- 
antaraan suara. Tidak seperti kita, yang mendengar ter- 
paksa melalui perantaraan suara. Kalau sesuatu itu tidak 
ada suara, kita tidak boleh mendengarnya. Tetapi ALLAH 
SWT tidak demikian. Sepertimana ALLAH tidak men- 
dengar dengan telinga, maka ALLAH juga tidak memerlu- 
kan adanya suara untuk mendengar. 

Sifat mendengar ALLAH SWT juga tidak dibatasi oleh 
jauh dan dekat. Ertinya sama ada jauh mahupun dekat, 
semuanya dapat didengar oleh ALLAH SWT. Bahkan 
mendengarnya ALLAH bagi yang jauh dan yang dekat 
itu tidak ada perbezaannya. 

Bagi kita, ada juga kalanya kita boleh mendengar yang 
jauh tetapi mendengar kita bagi yang jauh itu sudah tidak 
sama seperti mendengar bagi yang dekat. Ertinya yang 
dekat kita dengar agak kuat tetapi yang jauh sudah tidak 
begitu kuat lagi. Tetapi ALLAH SWT tidak demikian. 
ALLAH bukan sahaja boleh mendengar yang jauh 
mahupun yang dekat tetapi ALLAH juga boleh mende- 
ngar yang jauh dengan yang dekat itu sama sahaja. 
Tidaklah pada ALLAH itu, yang jauh itu sayup-sayup 
sahaja atau yang dekat itu terlalu lantang. Bag-i ALLAH 
dekat dan jauh sama saja. 

Kalaulah ada orang mengatakan bahawa ALLAH itu 
mendengar dengan menggunakan telinga serta dengan 
adanya lubang telinga dan cuping telinga dan kemudian 
ALLAH pula mendengar dengan perantaraan suara, maka 
mengikut hukum akal, tentulah ALLAH sama dengan 
segala yang baharu atau makhluk. Dan kalaulah ALLAH 
serupa dengan segala yang baharu, maka mengikut 
hukum akal juga, tentulah ALLAH itu ada permulaan. 
Dan bererti pulalah bahawa ALLAH itu ada yang men- 
jadikan. Kalau ALLAH itu ada yang menjadikan, maka 
ALLAH itu bukanlah Tuhan lagi namanya. Maka dengan 
demikian ternafi pulalah sifat Mukholufutuhu Taala 
Lilhawudisi, iaitu bersalahan ALLAH Taala itu dengan 
segala yang baharu. 



Hakikat As Samak 

Hakikat As Samak ialah suatu sifat yang tetap ada dan 
mesti ada iaitu yang qadim lagi azali. Qadim ialah yang 
tidak didahului oleh tiada, atau tidak ada permulaan. 
Jadi sifat As Samak ALLAH SWT ini tidak ada permula- 
an. Mengapakah demikian? Kerana, sepertimana yang 
pernah kita bahaskan, sifat ALLAH SWT itu berdiri atas 
zat-Nya. Dan zat ALLAH SWT sepertimana yang kita 

ketahui juga, adalah qadim lagi azali iaitu tidak ada siapa 
yang menjadikannya. Dan oleh kerana zat ALLAH Taala 
itu qadim lagi azali; maka tentulah akal kita mengatakan 
bahawa sifat ALLAH SWT itu juga qadim lagi azali. Dan 
oleh kerana As Samak ini adalah salah satu sifat yang 
wajib bagi ALLAH SWT. tentulah sifat ini juga qadim lagi 
azali. 

Dengan demikian, As Samak bagi ALLAH SWT ini 
tetap ada dan wajib ada. Dan dengan sifat As Samak, 
ALLAH SWT mendengar segala yang ada. Apakah yang 
dimaksudkan dengan segala yang ada? Segala yang ada 
ini kadang-kadang adalah yang wajib seperti ALLAH SWT 
mendengar Kalam-Nya sendiri. Dan Kalamullah ini juga 
adalah sifat wajib bagi ALLAH SWT yang ianya adalah 
qadim lagi azali. Oleh itu di antara yang wajib yang 
didengar oleh ALLAH SWT ialah Kalam-Nya sendiri. 

Kemudian segala yang ada pada yang baharu, sama 
ada yang sudah ada mahupun yang belum ada semua- 
nya didengar oleh ALLAH SWT. Apakah yang dikatakan 
segala yang ada pada yang baharu yang sudah ada itu? 
Contohnya adalah seperti kita yang telah ada pada masa 
ini. Kita telah dijadikan oleh ALLAH SWI dan telah pun 
ada Maka kita yang sudah ada ini didengar oleh ALLAH 
SWT. 

Begitu juga, bagi segala yang baharu yang belum ada 
tetapi bakal dijadikan oleh ALLAH SWT, itu pun dide- 
ngar oleh-Nya. Ertinya, segala yang baharu yang hendak 
dijadikan oleh ALLAH SWT pada masa akan datang, 
semuanya didengar oleh ALLAH SWT. 

Demikianlah pengertian kita bahawa ALLAH SWT 
yang bersifat As Samak mendengar segala yang ada sama 
ada yang ada itu yang wajib seperti ALLAH mendengar 
Kalam-Nya sendiri ataupun yang ada itu harus; sama ada 
yang harus itu sudah ada seperti kita yang telah dijadikan 

ALLAH pada masa ini ataupun yang harus itu tiada te- 
tapi bakal diadakan oleh ALLAH SWT. 



ALLAH Mendengar Yang Tidak Bersuara 

Kemudian ALLAH SWT yang bersifat As Samak itu, 
pendengaran-Nya tidak terdinding oleh keadaan jauh dan 
dekat. Pendengaran ALLAH juga tidak terbatas pada yang 
bersuara ataupun yang tidak bersuara. Yang bersuara 
ALLAH dengar dan yang tidak bersuara pun ALLAH 
dengar. Yang bersuara adalah seperti kata-kata atau 
ucapan makhluk atau segala yang baharu seperti manu- 
sia. Kita kalau bercakap ada suara dan itu didengar oleh 
ALLAH SWT. Yang tidak bersuara adalah seperti 
Kalamullah. Maknanya, ALLAH SWT mendengar kata- 
kata-Nya sendiri. Dan ALLAH SWT berkata-kata tidak 
seperti makhluk; ALLAH berkata-kata tidak bersuara, tidak 
berlafaz, tidak berperkataan, tidak ada dulu dan tidak 
ada kemudian. Kalamullah adalah tersendiri. 

Seterusnya, ALLAH juga mendengar sama ada yang 
tersembunyi mahupun yang tidak tersembunyi. ALLAH 
juga boleh mendengar sama ada yang perlahan mahu- 
pun yang kuat. Begitu juga ALLAH mendengar sama ada 
yang tebal mahupun yang tipis, sama ada yang panjang 
atau yang lebar. 



Kesan Daripada Keyakinan Terhadap As Samak ALLAH 

Begitulah kedudukan sifat mendengar ALLAH SWT. 
Kalaulah kita sudah faham sifat mendengar ALLAH SWT 
itu dan kita yakini sungguh-sungguh, ia akan member-i 
kesan pada diri kita, la akan membangkitkan perasaan 
dan semangat kita untuk bertutur dan bercakap selaras 
dengan keyakinan kita itu. Kita akan berkata-kata selaras 

dengan apa yang kita fahamkan daripada sifat As Samak 
bagi ALLAH SWT. Inilah kesan yang didorong oleh 
kefahaman dan keyakinan kita terhadap As Samak ALLAH 
SWT itu. 

Dari itu, kita tidak akan bercakap atau berkata-kata 
dengan kata-kata yang tidak selaras dengan kehendak 
ALLAH atau dengan kehendak Al Quran dan Sunnah 
Rasulullah SAW. Dengan kata-kata lain, kita tidak akan 
bercakap dengan kata-kata yang tidak selaras dengan 
syariat ALLAH SWT. Inilah faedahnya ilmu tauhid yang 
kita pelajari. Guna dan faedah ilmu tauhid ini bukan 
untuk dibahas-bahaskan seperti yang dilakukan oleh 
sesetengah orang. Mereka akan membahaskan Wujud, 
Qidam, Baqa' dan lain-lainnya dengan dalil-dalil aqli dan 
naqlinya. Mereka akan bahaskan pula secara tafsili dan 
secara ijmali sifat-sifat ini. Kemudian mereka bahaskan 
secara mantik dan secara falsafahnya. Tetapi sekadar 
di bahaskan, tidak lebih dari itu. 

Jadi hendaklah kita faham bahawa ilmu tauhid, kalau 
dapat kita faham dan yakin benar-benar, akan men- 
dorong kita bertutur sesuai dengan kehendak syariat. Kita 
tidak akan bercakap perkara-perkara yang tidak selaras 
dengan syariat, kerana kita tahu ALLAH itu Maha 
Mendengar; mendengar sama ada yang bersuara atau- 
pun yang tidak bersuara sehinggakan bisikan hati pun 
ALLAH dengar. Kita juga tahu ALLAH mendengar sama 
ada yang jauh mahupun yang dekat, sama ada yang kuat 
mahupun yang sayup-sayup, sama ada yang tebal mahu- 
pun yang tipis. 



Mengawasi Lidah dan Gerak Hati 

Kerana itu, bagi orang yang benar-benar berilmu tauhid 
serta yakin benar-benar dengan apa yang difahamnya, 

dia takut hendak bertutur dan berkata-kata sesuatu yang 
melanggar syariat ALLAH kerana jangankan tutur kata- 
nya ALLAH boleh dengar, malah gerak hatinya pun 
ALLAH dengar. 

Kalau begitulah, orang yang benar-benar memahami 
ilmu tauhid serta yakin dengan ilmunya itu, tidak berani 
hendak mengumpat orang. Dia lebih-lebih lagi tidak 
berani hendak memfitnah orang. Dia tentunya tidak 
berani hendak mengeluarkan kata-kata yang sia-sia atau 
kata-kata yang tidak mendatangkan pahala. 

Lidahnya tidak akan mencerca orang. Lidahnya tidak 
akan bercakaran dengan orang lain. Lidahnya tidak akan 
berkata perkataan yang membawa kepada dosa. Berbual- 
bual perkara kosong pun tidak mahu. Berbual perkara 
yang harus pun dia tidak mahu kerana walaupun itu tidak 
berdosa tetapi ia tidak mendatangkan pahala. Bagi orang 
mukmin, itu pun tidak mahu dilakukannya kerana bagi- 
nya satu kerugian. Dia merasakan dengan berbual per- 
kara yang harus, dia telah mensia-siakan umurnya. Bagi- 
nya, masa adalah umur. 

Demikianlah orang yang benar-benar telah men- 
tauhidkan ALLAH SWT. Orang ini sudah benar-benar 
belajar dan faham sifat As Samak ALLAH hingga kefa- 
hamannya itu menjadi keyakinan dan aqidahnya. Hasil- 
nya, segala kata-katanya dapat didorong selaras dengan 
kehendak-kehendak syariat ALLAH SWT. Dia tidak akan 
mengumpat dengan lidahnya, dia tidak akan memfitnah 
dengan lidahnya dan dia tidak akan berkata-kata yang 
sia-sia dengan lidahnya. Inilah faedah daripada kita belajar 
ilmu tauhid. 



Golongan Ilmul Yaqin 

Orang yang perkataan atau tutur katanya menyalahi 

kepercayaan ataupun keyakinannya, adalah orang yang 
baharu setakat mencapai ilmul yaqin sahaja. Berdasarkan 
ilmu yang dipelajarinya tentang sifat Samak, akalnya mahu 
menerima ALLAH itu wajib bersifat Samak, yang qadim 
lagi azali, dan akalnya juga mahu menerima bahawa 
ALLAH boleh mendengar yang bersuara mahupun yang 
tidak bersuara. Tetapi ilmunya setakat di akal sahaja. 

Bagi orang ini, ilmunya tepat. Tetapi dia dikatakan 
orang yang baharu berfikiran tauhid. Dia masih buat salah. 
Padahal ilmunya sudah betul dan tepat manakala akal- 
nya pula sudah menerima dan selaras dengan syariat. 

Sememangnya keyakinan kita tentang sifat-sifat 
ALLAH Taala termasuklah sifat Samak ini pada mulanya 
adalah pada peringkat akal. Sebab akal dan fikiran itulah 
yang mendatangkan ilmu pengetahuan. Tetapi hendak- 
lah kita ingat, keyakinan yang bermula di tahap akal 
fikiran ini tidak boleh kita biarkan setakat itu sahaja. 
Keyakinan yang demikian tidak cukup kerana pada 
pengalaman kita, orang yang ilmu dan keyakinannya pada 
takat fikiran sahaja, masih banyak membuat kesalahan 
dan melanggar perintah-perintah ALLAH. Dia masih 
melanggar keyakinan dan kepercayaannya sendiri. 



Golongan Ainul Yaqin 

Orang yang boleh bertutur kataselaras dengan kefaham- 
annya tentang Samak ALLAH SWT, adalah orang yang 
dikatakan mencapai tingkat ainul yaqin iaitu yang mata 
hatinya telah yakin. Orang ini sudah sampai kepada 
peringkat berjiwa tauhid. Mata hatinya telah terlekat benar 
dengan keyakinannya. 

Untuk membawa ilmu dan kefahaman sampai dapat 
menghayati hati dan jiwa kita, itulah yang amat susah 

sekali. Padahal hati pada asalnya dahulu memang sudah 
kenal ALLAH, sebagaimana firman-Nya: 



'S\ 



Terjemahannya: Bukankah Aku ini Tuhan kamu 
( wahai roh)? Mereka menjawab: “Ya, baliawasanya 
kami naik saksi bahawa Kamu adalah Tuhan kami, n 

(AIA taf: 172) 



Jadi fitrah semulajadi hati ini memang sudah kenal 
yakin dan percaya sungguh dengan ALLAH. , Tetapi, 
manakala hati atau roh kita ALLAH masukkan ke dalam 
sangkarnya iaitu jasad kita ini yang kemudiannya ALLAH 
jadikan pula dua jenis musuh batinnya iaitu syaitan dan 
nafsu dan musuh lahirnya orang kafir dan orang munafiq 
yang sentiasa menghembuskan dunia kepadanya, mem- 
bangga dan mencanangkan dunia kepadanya, dari dalam 
mahupun dari luar diri kita, akhirnya hati yang sudah 
begitu kenal dengan ALLAH itu lupa serta tidak kenal 
lagi dengan ALLAH. Hati ini telah dipermainkan oleh 
syaitan dan nafsu. Firman ALLAH: 

* A- 5. 

Terjemahannya: Sesungguhnya (syaitan) itu adalah 
musuh kamu yang amat nyata. 

(Yasin: 60) 



Dan fir-man ALLAH lagi: 



'i 0 j <u I 



Terjemahannya: Sesungguhnya nafsu sangat meng- 
ajak kamu berbuat kejahatan. 

(Yusuf: 53) 

Kemudian terdapat pula kejahatan dari luar yang 
diatur oleh orang-orang kafir dan yang diperkembang- 
kan oleh orang-orang munafiq. Maka bertambah-tambah 
gelaplah hati itu daripada mengenal ALLAH. 



Hati Yang Dapat Mengawal Diri Manusia 

Jika hati dapat dikenalkan semula dengan ALLAH SWT 
sebagaimana sebelum ia dapat dirosakkan oleh syaitan 
dan hawa nafsu, oleh kejadian alam sekeliling, oleh 
penghidupan dan dunia ini, maka hati itu akan kuat. 
Dan hati inilah yang sebenarnya yang dapat menjaga dan 
mengawal diri kita. 

Sebab itulah, kita perlu menjaga hati betul-betul 
supaya tidak dapat dipengaruhi oleh syaitan dan nafsu 
serta jangan digoda oleh alam benda ini. Dan kalaulah 
hati yang dapat kita kawal daripada musuh-musuh lahir 
dan batin ini dapat pula kita letakkan kembali kepada 
fungsinya yang sebenar iaitu kenal betul-betul kepada 
ALLAH SWT, maka hati itulah yang akan mendorong 
dan mengawal diri kita. 

Dan dengan sebab itu jugalah keyakinan kita ten- 
tang Samak ALLAH SWT ini mesti sampai menghayati 
jiwa, jangan hanya pada peringkat akal sahaja. Mungkin 
keyakinan awal pada peringkat akal itu perlu tetapi ja- 
ngan kita biarkan keyakinan itu. hanya bertapak pada akal 
fikiran sahaja. Mengenal ALLAH dengan akal adalah jalan 
untuk mempertahankan iman tetapi untuk menebalkan 
iman, kita mesti mengenal ALLAH dengan hati. 

Orang yang dapat benar-benar mengenal ALLAH 
sampai kepada peringkat hati hingga dapat mengawal 
dirinya serta dapat mendorong dia bertutur dan berkata- 
kata selaras dengan kehendak syariat, adalah orang yang 
berjiwa tauhid. Bahkan apa saja yang dia buat, semuanya 

selaras dengan keyakinan dirinya terhadap ALLAH SWT 
seperti Qudrah ALLAH, Iradah ALLAH, Basar ALLAH 
dan lain-lainnya. 

Kalau kita belajar ilmu tauhid sehingga tahu, faham 
dan yakin sungguh tetapi keyakinan itu hanya bertapak 
pada akal, tidak langsung kita usahakan untuk dihayati 
oleh hati, kita dapati ada saja kesalahan yang akan kita 
lakukan. Walaupun kita tahu akan kesalahan itu, tentang 
hukum-hukumnya, bahkan kita dapat huraikan dan 
syarahkan semua hukum itu, namun kesalahan itu tetap 
kita langgar juga. Kita masih lagi menjadi Mukmin yang 
'asi, yang ingkar dan mungkar kepada ALLAH SWT. 

Ini adalah kerana, orang yang mengenal ALLAH 
dengan akal tidak takut dengan ALLAH walaupun ke- 
yakinannya itu tepat. Tetapi orang yang dapat mengenal 
ALLAH dengan hati, dia takut dengan ALLAH. Bila hati 
kita dapat mengenal ALLAH, barulah kita terasa takut 
dan gerun dengan ALLAH hingga kita tidak berani 
hendak melanggar sebarang perintah ALLAH serta 
melakukan larangan-Nya. Tetapi kalau hati tidak kenal 
ALLAH, hanya akal saja yang kenal ALLAH, rasa takut 
dengan ALLAH tidak ada walaupun iman kita sudah sah. 
Kita tahu ALLAH itu bersifat Wujud, Qidam, Baqa', 
Samak, Basar dan sebagainya, tetapi kita tidak dapat 
rasakan begitu. Kerana itu, rasa takut dengan ALLAH 
tidak ada. 

Tidak ada rasa takut kepada ALLAH membawa diri 
kita terus melanggar perintah-Nya. Tauhid kita masih pada 
fikiran sahaja. Atau kita dikatakan mempunyai fikrah 
Islamiah. Sepatutnya kita perlu berusaha sungguh-sung- 
guh untuk membangunkan jiwa tauhid. 

Golongan Abrar, Mufliiun dan Ashabul Yamin 

Orang yang mengenal Samak ALLAH hingga ke pering- 
kat jiwanya, barulah kata-kata dan seluruh tindak-tanduk- 
nya selaras dengan syariat ALLAH. Orang ini sudah 
sampai kepada peringkat mukmin yang soleh. Dia ter- 
masuk dalam golongan Abrar iaitu golongan orang yang 
berbakti kepada ALLAH SWT, atau kadang-kadang di-, 
sebut golongan Muflihun iaitu golongan orang-orang yang 
mendapat kemenangan atau sebagai golongan Ashabul 
Yamin iaitu golongan yang diberi suratan amal dari 
sebelah kanan di Akhirat. 

Golongan-golongan ini adalah golongan orang-orang 
yang sudah berjiwa tauhid. Orang-orang ini apabila dia 
melakukan sedikit kesalahan sahaja atau apabila dia ter- 
jebak saja dengan dosa kecil sekalipun, masa itu juga dia, 
meminta ampun kepada ALLAH SWT. Dia tidak tunggu- 
tunggu sejam atau tunggu selepas sembahyang tetapi masa 
itu juga dia beristighfar kepada ALLAH. Kalau dia asuh 
jiwanya benar-benar sehingga hatinya melekat sungguh- 
sungguh tentang Samak ALLAH SWT, maka dia akan 
sampai kepada peringkat Muqarrobin. Dia akan menjadi 
wali-wali ALLAH dan kekasih-kekasih ALLAH. 



Golongan Muqarrobin 

Orang-orang soleh belum dianggap kekasih ALLAH. 
Mereka adalah orang baik-baik. Orang-orang ini walau- 
pun masuk Syurga, tetapi lambat. Orang-orang Muqar- 
robin, kerana mereka kekasih ALLAH, cepat masuk Syurga. 
Golongan orang soleh lambat masuk Syurga dan yang 
mereka takuti ialah jatuh ke Neraka. Dan kalau kita baca 
sejarah orang-orang dahulu terutamanya Sahabat-sahabat, 
mereka tidak berhajat untuk menjadi orang soleh kerana 
lambat masuk Syurga. Pada mereka, lambat masuk Syurga 

itu adalah satu penyeksaan. Sebab itu mereka lebih 
berhajat untuk menjadi orang Muqarrobin untuk mencari 
peluang melompat masuk Syurga. Itulah sebabnya Saha- 
bat-sahabat cari peluang untuk mati syahid sahaja. 



Bagi kita, tentulah mati syahid ini tidak seronok kerana 
tidak tahu di mana matinya kita. Entah di mana mayat 
kita orang campak. Tetapi kalau mati sakit, orang sen- 
tiasa ada di sisi terutamanya anak-anak dan isteri. Dapat 
pula kita bermanja-manja sebelum mati. Isteri kita pun 
datang picit-picit kita dan begitu juga anak-anak kita. 
Kawan-kawan pula ziarah kita dan bawa buah-buah. 
Bukankah seronok mati sakit? Sebab itu tidak ada orang 
hendak mati syahid hari ini. Tetapi Sahabat-sahabat zaman 
dahulu berlumba-lumba hendak mati syahid kerana orang 
yang mati syahid termasuk dalam golongan Muqarrobin. 
Golongan ini cepat masuk Syurga. 



Mereka tidak berhajat hendak jadi orang soleh ke 
rana orang soleh lambat masuk Syurga, dan itu adalah 
penyeksaan bagi mereka. Mengapakah mereka merasa- 
kan yang lambat masuk Syurga itu satu penyeksaan? 
Sebabnya ialah, kalau terlambat satu hari sahaja, bukan- 
lah serupa satu hari di Akhirat dengan satu hari di dunia. 
Satu hari saja terlambat di Akhirat bererti seribu tahun 
kita menunggu. Firman ALLAH SWT: 






Terjemahannya: Sesungguhnya sehari di sisi Tuhan- 
mu adalah seribu tahun dari tahun-tahun yang kamu 
hitung. 

(Al Haj: 47) 



Katalah A masuk Syurga cepat. Manakala B masuk 
Syurga terlambat, satu hari sahaja. Jadi kalau ikut ukuran 
dunia, si B terlewat 1000 tahun. Apakah terlewat 1006 

tahun tidak merupakan penyeksaan? Sedangkan Syurga 
itu rumah bagi orang mukmin. Lebih-lebih lagi di dalam 
Syurga itu kita dapat melihat ALLAH SWT walaupun pada 
hakikatnya ALLAH itu tidak bertempat dan bukan di 
Syurga. Tetapi melihat wajah ALLAH di Syurga merupa- 
kan nikmat terbesar bagi semua orang mukmin. 

Dan kalaulah 1000 tahun kita terlewat masuk Syurga, 
bererti itu satu penyeksaan. Sedangkan di dunia ini, kita 
menunggu lima hari untuk bertemu dengan tunang pun 
rasa terseksa. Itu baru lima hari. Betapalah kalau seribu 
tahun. Bayangkanlah betapa seksanya. 

Dan sebab'itulah tidak hairan mengapa Sahabat- 
sahabat zaman dahulu tidak berhajat untuk jadi orang 
soleh. Mereka berlumba-lumba mencari peluang untuk 
mati syahid. Dan sebab itu tidak hairan orang Islam zaman 
dahulu dapat menggugat dunia. Mereka boleh jatuhkan 
Rom dan Parsi, boleh tawan Sepanyol dan boleh meme- 
rintah tiga suku dunia ini. Kenapa mereka dapat berbuat 
demikian? Kerana mereka berjuang untuk mati, dan 
sebab itu ALLAH hidupkan mereka. 

Tetapi hari ini umat Islam berjuang untuk hidup, 
dan sebab itu ALLAH matikan. Kalaupun ALLAH tidak 
matikan jasad, mereka tetapi cukup ALLAH matikan jiwa 
mereka. Sebab itu roh umat Islam hari ini mati, tidak ada 
semangat. Lalu umat Islam hina di mana-mana, di bi- 
dang apa sekalipun. Oleh kerana umat Islam berjuang 
untuk hidup, kalau kita sebut saja fasal mati, orang akan 
mengatakan yang kita kolot, ortodoks dan ketinggalan 
zaman. 

Jadi, ilmu tauhid mestilah dihayati sampai ke hati 
kerana yang demikian akan menebalkan iman. Dengan 
demikian, iman kita akan dapat benar-benar mengawal 
kita daripada melakukan maksiat. Untuk ini, kita perlu 
asuh hati kita sungguh-sungguh sampai mencapai jiwa 

tauhid. Setidak-tidaknya kita menjadi orang yang soleh 
kalaupun tidak sampai kepada tahap Muqarrobin. 

Untuk sampai ke peringkat ainul yaqin, kita perlu 
mujahadatunnafsi sungguh-sungguh untuk membersih- 
kan jiwa kita. Kenalah kita perang sungguh-sungguh 
dengan nafsu dan syaitan. Kalau tidak, kita tidak akan 
dapat membersihkan jiwa kita untuk kita dapat memiliki 
jiwa tauhid. Orang yang berfikiran tauhid sahaja tidak 
ada rasa takut dkngan ALLAH tetapi orang yang berjiwa 
tauhid sentiasa rasa takut kepada ALLAH, dan dengan 
rasa takut kepada ALLAH SWT inilah dia boleh mem- 
betulkan dirinya. 



Golongan Ariffm Kenal Allah Dengan Hati 

Di sini barulah kita faham, iaitu mengetahui itu adalah 
dengan akal tetapi untuk mengenal atau dalam bahasa 
Arabnya disebut makrifah, adalah dengan hati. Ertinya, 
kalau sekadar hendak tahu, cukuplah dengan akal tetapi 
kalau kita hendak mengenal, mestilah dengan hati. Dan 
kita juga dapat faham bahawa mengenal dengan akal itu 
tidak kuat berbanding dengan mengenal dengan hati. 
Orang yang mengenal ALLAH sampai ke peringkat hati 
adalah orang yang arif atau kalau ramai dikatakan go 
longan ariffin. Orang inilah yang benar-benar kenal 
dengan ALLAH SWT. 

Malangnya kita umat Islam pada hari ini, tauhid kita 
hanya berkisar pada akal sahaja. Kita dapat mengenal 
ALLAH dengan akal sahaja secara ilmu pengetahuan. Dan 
tidak pernah kita meningkat-ningkat dari itu. Sebab itu- 
lah kita tidak ada kekuatan, iaitu kekuatan untuk kita 
melaksanakan perintah ALLAH dan kekuatan untuk 
meninggalkan larangan-Nya serta mengekang diri dari- 
pada membuat maksiat. Akhirnya dengan maksiat yang 

kita lakukan itulah kita lemah. Dan dengan maksiat itu 
jugalah kita berpecah dan menjadi hina. 

Jadi sebab itulah setelah kita mengenal ALLAH 
dengan akal, kenalah kita usahakan untuk mengenal 
ALLAH dengan hati. Dengan demikian dapatlah kita 
meningkatkan iman kita sampai kepada jiwa tauhid. 

EDUA Belas Al Basar Ertinya melihat tiada 
71 dengan biji mata maka hakikatnya ialah satu 
— ^ Jo sifat yang tetap ada yang qadim lagi azali ber- 
diri pada zat Tuhan. Maka dengan dia nyata dan terang 
dan meliputi pada tiaptiap yang ada, sama ada yang ada 
itu wajib, seperti zat dan sifat Tuhan, atau yang ada itu 
harus dan sama .ada yang hat-us yang telah ada, atau yang 
lagi akan diadakan dan tidak terlindung pandangan-Nya 
oleh gelap atau dengan sebab jauh atau kecil. 

Yang demikian zahirlah Tuhan itu wajib baginya bersifat 
melihat sama ada yang dapat dilihat oleh manusia atau 
tiada, jauh atau dekat, waktu terang atau gelap, zahir atau 
tersembunyi maka semuanya dilihat oleh ALLAH Taala. 
Yang demikian apabila seorang ada kepercayaan seperti 
itu tiada dapat tiada nafsunya tunduk di bawah titah 
perintah ALLAH SWT dengan memperbuat apa yang 
diperintah dan meninggalkan apa-apa yang dilarang. 
Kerana ia percaya kepada Tuhan ada melihat ia tatkala 
itu bangkit semangatnya tiada berani membuat kesalah- 
an seperti mencuri sekalipun tidak dilihat oleh manusia. 
Yang demikian dikehendakkan seorang beriman kepada 
sifat Tuhan dengan iman yang sama pendapatannya 
dengan pekerjaannya supaya berbetulan amalannya de- 
ngan kepercayaan yang menyelamatkan daripada pangkat 
munafiq. 




Pengertian Sifat Basar 



SIFAT Basar yang kita kaitkan pada ALLAH SWT ialah 
suatu sifat melihat tanpa menggunakan biji mata. Erti- 
nya ALLAH SA/T melihat tidak dengan biji mata. Dan 
ALLAH SWT juga melihat tidak dengan perantaraan ca- 
haya. 

Kalau demikian, ALLAH SWT melihat tidak sebagai- 
mana makhluk melihat. Makhluk tidak boleh melihat 
kalau dia tidak ada biji mata. Kalaupun ada biji mata 
tetapi biji matanya rosak, dia juga tidak boleh melihat. 
Dan kalaupun dia ada biji mata yang tidak rosak tetapi 
tidak ada perantaraan cahaya, dia juga tidak boleh me- 
lihat. Tetapi ALLAH SWT boleh melihat tanpa meng- 
gunakan biji mata dan tanpa perantaraan cahaya. 

Dalam hal ini, kalau ada orang mengatakan bahawa 
ALLAH melihat dengan memerlukan biji mata dan 
perantaraan cahaya, maka dengan sendirinya dia telah 
mengatakan yang ALLAH itu serupa dengan makhluk. 
Sudah serupa pula ALLAH SWT dengan segala yang 
baharu. Sedangkan kita telah pun mengetahui bahawa 
ALLAH SWT bersifat Mukholafatuhu Taala Lilhawadisi 
iaitu ALLAH SWT itu tidak serupa dengan segala yang 
baharu. 

Kalau ALLAH itu serupa dengan segala yang baharu 
(makhluk), sudah tentunya ALLAH juga baharu 
(makhluk). Dengan demikian, bererti pulalah bahawa 

ALLAH itu ada yang menjadikan. Kalau ada yang men- 
jadikan, maka ALLAH ada permulaan. Dan kalau ALLAH 
itu dijadikan, bermakna yang menjadikan itu lebih ga- 
gah. Sudah lemah pula sifat ALLAH SWT, dan ini akan 
menafikan sifat-sifat yang lain bagi ALLAH SWT, seperti 
sifat Qudrah ALLAH dan sifat Qidam ALLAH. Jadi, 
keyakinan kita ialah, ALLAH SWT melihat tidak memer- 
lukan biji mata dan tidak dengan perantaraan cahaya se- 
bagaimana melihatnya makhluk. 



Hakikat Sifat Basar 

Hakikat sifat Basar pada ALLAH SWT ialah satu sifat 
yang tetap ada dan berdiri pada zat ALLAH SWT. Dan 
sifat Basar ALLAH itu pula adalah qadim lag-i azali yang 
memberi erti ia tidak ada permulaan. Kita katakan yang 
sifat Basar ALLAH SWT ini qadim lagi azali kerana zat 
ALLAH SWT adalah qadim lag-i azali. Sedangkan sifat 
berdiri pada zat. 

Melalui sifat Basar inilah ALLAH dapat melihat se- 
gala yang ada sama ada yang ada itu yang wajib seperti 
zat dan sifat-Nya, ataupun yang harus iaitu selain ALLAH 
(segala yang baharu) . 



Huraian Sifat Basar 

Perkara yang harus yang dapat dilihat oleh ALLAH SWT 
ialah semua perkara harus yang sudah ada dan yang 
belum ada tetapi bakal diadakan oleh-Nya. Perkara harus 
yang dapat dilihat oleh ALLAH SWT ialah seluruh 
makhluk seperti manusia, haiwan, pokok, semua jenis 
alam sama ada alam yang dapat kita lihat seperti alam 
manusia dan alam haiwan, juga alam yang tidak nyata 
seperti Alam Kubur, Alam Jin, Alam Malakut, Alam 

Jabarut dan lain-lainnya. Perkara-perkara ini dikatakan 
sebagai perkara harus kerana adanya itu adalah harus 
sahaja dan bukannya wajib. 

Seterusnya, perkara harus yang dapat dilihat oleh 
ALLAH SWT adalah perkara yang besar dan juga yang 
kecil, perkara yang jauh dan juga yang dekat, perkara di 
dalam gelap dan juga di dalam cahaya. Semuanya dapat 
dilihat oleh ALLAH SWT. 

Makhluk seperti kita ini melihat tidak secara mutlak. 
Melihat kita ada batas-batasnya. Kalau jaraknya agak 
sederhana dengan pandangan, maka sesuatu perkara itu 
dapat kita lihat tetapi kalau terlalu jauh, ia sudah tidak 
dapat kita lihat lagi. Atau kalau pandangan kita terlalu 
dekat hingga betul-betul sampai ke paras mata, maka 
sesuatu itu tidak juga dapat dilihat. Dalam pada itu, 
pandangan kita kepada sesuatu itu walaupun pada jarak 
yang sederhana, tetapi kalau tidak ada cahaya, kita tidak 
juga dapat melihat. Jadi, terbatas sekali penglihatan 
makhluk. 



Pandangan ALLAH Menembusi Segala Halangan 

Melihatnya ALLAH SWT tidak terdinding oleh suatu apa 
pun. Semuanya dapat dilihat oleh ALLAH Taala sama 
ada yang kecil mahupun yang besar, yang tersembunyi 
mahupun yang terang-terang. Begitulah kehebatan sifat 
melihat ALLAH SWT. 

Jadi, nyata dan zahirlah pada kita bahawa ALLAH 
SWT itu wajib bersifat melihat. Wajiblah bagi ALLAH 
SWT dapat melihat segala sesuatu sama ada yang dapat 
dilihat oleh manusia ataupun sebaliknya. Di dalam Al 
Quran terdapat banyak dalil naqli mengenai sifat melihat 
ALLAH SWT. Di antaranya ialah: 

* 'f s i s ft.. .-j' yi f s 

uyL* ~ *->L>— > 

Terjemahannya: ALLAH melihat apa yang kamu 

lakukan. 

(Al Hujumt: 18) 

Maksud ayat ini menunjukkan betapa ALLAH SWT 
dapat melihat apa saja yang kita lakukan sama ada yang 
kita lakukan itu di dalam gelap ataupun terang atau sama 
ada yang kita lakukan itu secara bersembunyi atau tidak. 
ALLAH melihat semuanya. Di dalam ayat yang lain, 
ALLAH berfirman: 

* - k' 

Jtr&p 

Terjemahannya: Sesungguhnya Dia (ALLAH) itu 

sentiasa memerhati di atas sesuatu. 

(Al Mulk: 19) 

Maksud ayat ini menunjukkan betapa ALLAH SWT 
itu melihat segala sesuatu tidak kira manusia, haiwan, 
kayu-kayan dan apa saja. Semuanya tidak terlepas dari, 
penglihatan ALLAH SWT. 

Kemudian di dalam ayat lain, ALLAH berfirman: 

a ✓ / /y'! 

Terjemahannya: ALLAH itu Maha Mendengar lagi 

Maha Melihat. 

(Luqman: 28) 

Di dalam ayat yang lain pula kita dapati firman 
ALLAH ini: 

Terjemahannya: ALLAH itu melihat pada seluruh 
hamba-Nya. 

(Ali Imran: 15) 

Maksud ayat ini pula menunjukkan kepada kita 
bahawa semua hamba ALLAH ini sentiasa dalam peng- 
lihatan ALLAH SWT. 

Kemudian di dalam ayat lain terdapat juga fir-man 

berikut: 

.'•r-- a, 

Terjemahannya: Sesungguhnya Aku kepada kamu 
berdua (wahai Harun dan Musa ) sentiasa mendengar 
dan melihat. 

(Thoha: 46) 

Melalui ayat ini, ALLAH menyatakan kepada Nabi, 
Harun dan Nabi Musa bahawa Dia sentiasa memerhati 
dan mendengar mereka berdua dalam apa saja yang, 
mereka lakukan. Dengan pernyataan ini, ALLAH telah 
memberi keyakinan dan kekuatan jiwa kepada mereka 
berdua. Ayat ini seolah-olah memberitahu Nabi Musa dan 
Nabi Harun bahawa dalam mereka berjuang dan ber- 
jihad terutamanya dalam berhadapan dengan Firaun 
janganlah meieka merasa bimbang dan takut. ALLAH; 
sentiasa akan membela mereka dalam kerja-kerja mereka 
itu. 



Pernyataan itu disampaikan oleh ALLAH SWT dalam 
bentuk wahyu kepada Nabi Musa dan Nabi Harun. 
Melalui Rasulullah SAW, wahyu itu sampai kepada kita. 
Jadi, walaupun ALLAH tujukan wahyu itu kepada Nabi 
Musa dan Nabi Harun, tetapi ia juga boleh bermaksud 
kepada kita. Seolah-olah ALLAH juga menyatakan ke 
pada kita bahawa dalam kita berjuang dan berjihad ser- 
ta menegakkan kebenaran, janganlah kita bimbang dan 

takut. ALLAH sentiasa mendengar dan memerhatikan 
serta sentiasa akan membantu kita. 

Cuma, sebelum ALLAH bela, ALLAH akan uji da- 
hulu sama ada kita ini berani atau pengecut, sama ada 
kita sanggup berhadapan dengan kemungkinan-kemung- 
kinan atau tidak. ALLAH hendak lihat semuanya ini 
lebih dahulu sebelum didatangkan-Nya bantuan. 

Demikianlah- beberapa peringatan ALLAH kepada 
kita di dalam Al Quran sebagai dalil naqli yang me-’ 
nunjukkan bahawa ALLAH itu Maha Melihat, dan ba- 
hawa melihat ALLAH itu adalah kepada semua makhluk 
serta tidak terbatas oleh sesuatu sama ada di dalam gelap 
atau terang, yang kecil mahupun yang besar, yang dekat 
mahupun yang jauh. 



Hikmah Berkeyakinan ALLAH Maha Melihat 

Dengan kefahaman mengenai sifat melihat yang wajib 
bagi ALLAH ini, tentunya kita akan berasa yakin betapa 
setiap perbuatan kita dapat dilihat oleh ALLAH SWT. 
Keyakinan kita ini tentu akan memberi kesan kepada 
jiwa, fi kiran dan sikap kita. Dan kalau benar-benar ke 
yakinan ini tertanam di dalam jiwa kita, maka kita akan 
menyusun seluruh hidup kita, makan minum, rumah- 
tangga, pergaulan, masyarakat, perjuangan dan jihad, 
ekonomi dan lain-lain aspek hidup, sesuai dengan apa 
yang kita faham tentang ALLAH itu Maha Melihat. 

Pendek kata, kita berbuat semua perintah ALLAH 
sesuai dengan ALLAH itu Maha Melihat dan kita me;’ 
ninggalkan semua larangan juga sesuai dengan ALLAH 
itu Maha Melihat. Demikianlah kesan dari keyakinan kita 
bahawa ALLAH itu Maha Melihat. Kita akan bexfikir dan 
bertindak selaras dengan syariat. Hidayah yang kita per- 
olehi dari ALLAH SWT akan selari dengan taufiq-Nya. 

Ertinya apa yang ada di dalam fi kiran kita dapat men- 
dorong kita bertindak bertepatan dengan syariat. 

Inilah keutamaan kita belajar tauhid. Ilmu ini bukan 
untuk disimpan di dalam akal fikiran saja dan bukan juga 
untuk dibahaskan dan disyarahkan saja, tetapi untuk 
menambah keyakinan kita hingga kita bertindak meng- 
ikut apa yang kita faham dan yakini itu. 

Cuma apa yang kita rasa pelik pada diri kita ini ia- 
lah, mengapa kita masih banyak buat maksiat dan ke- 
mungkaran sedangkan kita sudah belajar semua sifat 
ALLAH. Kita sudah tahu ALLAH itu wujud, qidam, baqa' 
dan seterusnya.' Bukan sekadar kita tahu ringkas-ringkas, 
malah kita sudah belajar secara terperinci hingga kita 
boleh bahaskan sifat-sifat ALLAH itu. Mengapakah se- 
sudah kita benar-benar mengenal ALLAH demikian, kita 
masih mahu melakukan maksiat dan kemungkaran se- 
perti berdusta, mengumpat, berbohong, hasad dengki, 
gila dunia, gila puji, melihat maksiat, mendedah aurat, 
bergaul bebas dan lain-lain bentuk maksiat? Hati kita 
tidak pula terdorong untuk berbuat apa yang ALLAH 
perintahkan. Kalau ada pun sedikit-sedikit saja. Lebih 
banyak maksiat dari kebaikan. 

Sebenarnya, kita belum lagi mendapat hakikat kenal 
ALLAH dengan ertikata yang sebenar-benarnya. Ilmu 
yang telah kita pelajari itu baharu setakat ilmu di fikir- 
an sahaja. Kita belum dapat hakikat kenal ALLAH yang 
disebut sebagai makrifah. Pengertian makrifah dengan 
ilmu jauh bezanya. Kalau kita tahu ALLAH hanya secara 
ilmu sedangkan ilmu ini tempatnya di dalam akal, maka 
kita baru tahu atau kenal ALLAH secara akal, belum me- 
ngenal-Nya dengan hati. Dan ini juga bererti, kita belum 
mengenal ALLAH pada fungsinya yang sebenar. 

Untuk peringatan kita, fungsi kenal yang sebenarnya 
ialah pada hati dan roh. Jadi, yang kenal dengan ALLAH 

itu ialah roh, bukannya akal. Sebab, asal mula jadinya 
lag-i, roh memang sudah kenal dengan ALLAH. Sebelum 
roh dimasukkan oleh ALLAH di dalam tubuh kasar kita, 
ALLAH bertanya lebih dahulu kepada roh, seperti dalam 
firman-Nya: 






Terjemahannya: (Wahai roh ) Bukankah Aku ini 
Tuhan kamu 1 Mereka menjawab: Ya! Kami naik saksi 
bahawa Kamu adalah Tuhan kami. 



(Al A ’raf 172 ) 



Jelas bahawa roh memang sudah kenal dengan 
ALLAH sejak mula dijadikan. Tetapi apabila ia dimasuk- 
kan ke tubuh kasar manusia, roh atau hati kita ini mulai 
kabur kerana tubuh kasar kita dipengaruhi oleh ber- 
bagai-bagai unsur. Apabila hati kabur, ia sudah tidak 
begitu kenal dengan ALLAH lagi. Yang kenal hanya akal 
sahaja. Atas dasar ilmu, akal kenal dengan ALLAH; kenal 
wujudnya ALLAH, ALLAH itu bersifat qidam, baqa dan 
lain-lainnya. Malangnya, hati belum kenal. 



Kenal ALLAH Dengan Mata Hati 

Walau alim bagaimana sekalipun seseorang itu, tetapi 
kalau dia baru mengenal ALLAH pada peringkat akal, 
dia masih tidak mampu melaksanakan perintah ALLAH 
sungguh-sungguh. Sebab itu dia mesti kenalkan semula 
hatinya dengan ALLAH sepertimana mula-mula ia dijadi- 
kan. 

Apabila hati sudah dikenalkan semula dengan 
ALLAH, barulah hati mendorong kita melaksanakan 
sungguh-sungguh perintah ALLAH dan menjauhi semua 
larangan-Nya. Jadi, ketika itu barulah kita berbuat selaras 



178 




17. BASAR 



dengan pengetahuan kita tentang sifat-sifat A LLA H . 
Inilah yang dikatakan kenal ALLAH secara ‘ainul yaqin, 
iaitu kenal dengan mata hati. 

Kalau kita sekadar mengenal ALLAH melalui akal, itu 
baru dikatakan mengenal secara ilmul yaqin. Ilmu yang 
ada pada kita itu sudah dapat mengesahkan iman kita 
dan cukup sebagai permulaan untuk mengenal ALLAH 
dengan sebenar-benarnya. Tetapi, tentunya tidak cukup 
kalau kita hanya memiliki iman yang sah sahaja. Perlu 
pula kita tebalkan iman, memperdal amkannya agar 
menjadi kuat dan kukuh. Kerana itu hendaklah kita 
usahakan daripada kenal ALLAH dengan ilmu kepada 
peringkat kenal dengan hati dan roh pula. 

Tiga Cara Mengenal ALLAH 

Sebagai pengetahuan kita, mengenal ALLAH SWT ini 
ada tiga cara. 

1. Mengenal ALLAH Tanpa Huraian 

Cara yang pertama ialah mengenal ALLAH 
tanpa ada huraian. Dia kenal ALLAH begitu sahaja 
tanpa kenal sifat-sifat-N ya. Inilah pengenalan 
orang-orang kafir terhadap ALLAH SWT. Ini di- 
firmankan oleh ALLAH di dalam Quran: 

Terjemahannya: (Wahai Muhammad) jika kamu 
tanya kepada orang-orang kafir itu, siapakah yang 
menjadikan langit dan bumi ini, maka dengan tegas- 
nya mereka akan menjawab, ALLAH-lah. 

(Luqman: 25) 

Fahamlah kita bahawa orang-orang yang bukan Islam 
itu pun kenal juga dengan ALLAH, dan mereka juga 
percaya, ALLAH-lah yang menjadikan langit dan bumi 
ini. Tetapi mereka kenal ALLAH bukan melalui sifat-sifat- 
Nya. Kalau kita katakan yang ALLAH itu wujud, qidam, 
baqa dan lain-lainnya, mereka tidak akan dapat mema- 
haminya. Kalau demikian, sedikit sangat pengenalan 
mereka kepada ALLAH. Maka ia belum sampai kepada 
peringkat sah. 



2. Mengenal ALLAH Dengan akal 

Cara kedua mengenai ALLAH ialah melalui akal 
dan melalui ilmu pengetahuan. Pada peringkat ini, 
kita kenal ALLAH dengan ilmu yang lengkap dengan 
dalil-dalil dan bukti sama ada dalil aqli atau naqli 
walaupun secara ijmali (secara rangkuman), melalui 
sifat-sifat 20 yang wajib bagi ALLAH SWT. Dan 
mengenal ALLAH pada peringkat ini, barulah sam- 
pai kepada peringkat mengenal ALLAH yang sah. 
Inilah yang dikatakan peringkat iman ilmu. Pering- 
kat iman demikian belum mempunyai kekuatan dan 
ia tidak akan dapat mendorong seseorang untuk me- 
laksanakan perintah ALLAH serta menjauhi larang- 
an-larangan-Nya dengan sungguh-sungguh. 



3. Mengenal ALLAH Dengan Mata Hati 

Cara yang ketiga ialah mengenal ALLAH sampai 
ke peringkat hati atau roh. Ini yang dikatakan me- 
ngenal ALLAH dengan mata hati dan ini jugalah 
yang dikatakan jiwa tauhid. Iman pada peringkat ini 
ialah iman yang kukuh dan teguh. Peringkat iman ini 
dinamakan peringkat iman ayan. 

Jadi, bagi kita yang sudah dapat mengenal ALLAH 
pada peringkat akal, hendaklah kita usahakan sungguh- 
sungguh supaya kiia dapat mengenal-Nya dengan mata 
hati pula. Ertinya, hendaklah kita usahakan untuk 
memiliki iman ayan. 

Dalam hal ini kita perlu perbanyakkan mujahadah 
terhadap hawa nafsu (mujahadatunnafsi). Kita juga per- 
lu bermujahadah dengan syaitan. Di samping itu, kita 
juga mesti cuba melaksanakan semua ibadah yang wajib 
dan memperbanyakkan ibadah yang sunat, berdoa, ber- 
wirid dan berzikir serta lain-lainnya. Kita kerjakan ibadah- 
ibadah itu sampai ia memberi kesan kepada hati. Apa- 
bila ibadah-ibadah atau wirid dan zikir kita berbekas pada 
hati, akan lahirlah sifat-sifat sabar, redha, zuhud, senang 
melaksanakan syariat, mudah menjauhi larangan, tak 
takut berhadapan dengan ujian dan sebagai nya. Sifat-sifat 
ini akan membentuk peribadi yang cantik dan hebat. 

Inilah kesan daripada banyak bermujahadah dengan 
nafsu dan syaitan di samping banyak beribadah. Dengan 
itu, janganlah kita melakukan ibadah-ibadah itu semata- 
mata kerana hendakkan fadhilatnya sahaja. Kita perhati- 
kan betapa orang-orang yang hanya mengharapkan 
fadhilat sanggup berwirid dan berzikir beratus-ratus ribu 
kali tetapi wirid zikirnya itu tidak memberi kesan kepada 
jiwanya. Akibatnya, peribadinya tidak berubah. 



Amalan Umpama Ubat Merawat Jiwa 

Sebab itulah dalam kita melakukan ibadah-ibadah tam- 
bahan seperti ibadahibadah yang sunat, kita mestilah 
melakukan ibadah-ibadah yang benar-benar kita faham 
dan mampu melakukannya. Katalah kita tidak mampu 
memperbanyakkan sembahyang sunat kerana letih dan 
sebagai nya, kita boleh membanyakkan doa atau wirid 

atau zikir. Kemudian kita amalkan benar-benar hingga 
terasa ke dalam jiwa kita. 

Dalam hal ini, Imam Ghazali rahimahullahu taala 

berkata betapa kalau kita ada membuat amalan tambah- 
an sama ada sembahyang sunat, berwirid dan berzikir 
yang bermacam-macam bentuk, cuba perhatikan amalan- 
amalan itu. Mana satu yang benar-benar memberi kesan 
kepada roh dan jiwa kita, amalan itulah yang perlu di- 
perbanyakkan. Ini adalah kerana, tujuan kita berwirid, 
berzikir dan melakukan lain-lain amal adalah untuk 
mengingati ALLAH hingga terasa kepada hati. Bila hati 
benar-benar mengingat ALLAH, maka hati itu akan men- 
dorong kita melaksanakan segala perintah-Nya. 

Umpamanya, kalau membaca subhanallah boleh 
memberi kesan kepada jiwa kita, maka bacalah ia banyak- 
banyak. Dengan kita membaca ia banyak-banyak, maka 
akan kuatlah hati kita. 

Yang malangnya di akhir zaman ini, ramai juga orang 
yang berwirid dan berzikir tetapi amat, sedikit yang faham 
akan fungsi wirid dan zikir itu. Sebab itulah mereka 
sekadar membacanya begitu saja tetapi amalan itu tidak 
memberi kesan kepada jiwa. Kadang-kadang kita dapati 
lebih banyak mereka berwirid dan berzikir, lebih ramai 
orang benci. Apakah sebabnya? Ini adalah kerana, me- 
reka yang banyak wirid zikir itu tadi, hasad dengkinya 
masih bersarang; sombong, ujub, riyak dan gila dunia 
masih ada lagi di dalam diri, manakala maksiat pula 
makin bertambah-tambah. Sebab itulah makin banyak dia 
berwirid, makin dia dibenci orang. 

Oleh itu, kata-kata Imam Ghazali tadi hendaklah 
dijadikan panduan dalam kita beramal. Mana-mana amal 
yang boleh mendatangkan kesan kepada hati kita hingga 
berkesan pula kepada peribadi kita, maka amalan itu kita 
perbanyakkan. Samalah seperti kita mencuba berbagai 

jenis ubat untuk sesuatu penyakit. Manakala kita men- 
dapat ubat yang tepat dan yang boleh memberi kesan 
kepada penyakit kita, maka ubat itulah yang kita kekal- 
kan memakannya. 

Wirid zikir adalah untuk mengubat penyakit batin 
atau jiwa. Mana-mana yang benar-benar dapat memberi 
kesan kepada hati, bererti itulah yang telah dapat meng 
ubat hati kita Maka amalan itulah yang mesti kita per- 
banyakkan. 

Kesimpulannya, hasil daripada bermujahadah mela- 
wan nafsu dan syaitan di samping kita membuat amal- 
amal hingga dapat memberi kesan kepada hati, maka kita 
telah membawa pengenalan kita dengan ALLAH kepada 
peringkat ainul yaqin. Masa itu kita telah menjadi seorang 
Muslim yang sebenar-benarnya. Kita akan menjadi orang 
Muslim yang baik. Kalaupun tidak sampai kepada pering- 
kat muqarrobin, tetapi kita akan menjadi orang yang 
sole h. 



Taraf Orang Soleh 

Golongan orang soleh ialah taraf yang baik juga di 
Akhirat kelak. Bolehlah kita ibaratkan di dunia ini se- 
bagai seorang pekerja Division Three. Jadi, kalau kita dapat 
mengenal ALLAH dengan mata hati, sekurang-kurangnya 
kita mendapat darjat orang-orang soleh, kalaupun tidak 
golongan muqarrobin dan golongan bighaidhisab. 
Golongan orang-orang soleh ini adalah juga golongan 
Muflihun atau golongan Abrar atau golongan Ashabul 
Yamin. 

Mengenai orang yang mengenal ALLAH dengan hati, 
ada satu kisah yang berlaku di zaman Sayidina Umar Al 
Khattab menjadi khalifah. Suatu hari, sedang beliau 

berjalan-jalan, beliau ternampak seorang budak gembala 
kambing. Umurnya sekitar 13 atau 14 tahun. 

Sayidina Umar ingin menguji budak itu, lalu berkata 
kepadanya, "Wahai budak, bolehkah kamu jualkan 
kambing gembalaan kamu ini kepada aku. Sekiranya tuan 
engkau tanya ke mana perginya kambing itu nanti, maka 
katakan sajalah kepadanya yang kambing itu sudah 
dimakan serigala, Bukan dia tahu.” 

Budak itu terus menjawab, "Ya Amirul Mukminin, 
aku tidak boleh berbuat demikian kerana walaupun tuan 
aku tidak nampak tetapi Tuhan tetap nampak." 

Demikian budak yang sekecil itu boleh berkata ke 
pada Sayidina Umar betapa hatinya dapat merasakan 
bahawa perbuatannya itu tidak terlepas daripada peng- 
lihatan ALLAH SWT. Memang tidak hairanlah bag-i kita, 
walaupun si gembala kambing itu seorang budak tetapi 
hatinya begitu kenal dengan ALLAH, kerana hidupnya 
di zaman para Sahabat. Imannya begitu teguh dan kuat 
sekali. Tidak macam kita di zaman ini sudah tua bangka 
pun masih lagi lemah iman. 

Satu lagi peristiwa berlaku di zaman Bani Israil. Ada 
seorang perempuan lacur. Rumahnya di tepi jalan. Dan 
rumah itu pula sentiasa dibukakan pintunya seluas-luas- 
nya. Dia meletakkan sebuah katil betul-betul di tengah 
rumahnya itu. Perempuan itu sentiasa duduk di atas 
katilnya itu dan sentiasa bersolek cantik-cantik. Dengan 
itu siapa saja yang lalu di situ akan terperangkap. 

Suatu hari, lalu seorang soleh. Dia benar-benar soleh 
Apabila dia lalu di hadapan rumah perempuan itu, dia 
pun ternampak akan perempuan lacur itu sedang ber- 
solek. Bergegar imannya hingga likirannya bercelaru. 
Kemudian dilihatnya perempuan itu menggamitnya. Dia 
pun terus menghampiri rumah itu. Didekatinya pintu 

rumah perempuan itu. Makin cemaslah imannya sedang- 
kan dia seorang yang sol eh. ALLAH ada menggambar- 
kan bahawa orang 'soleh ini ada juga ketikanya dia lalai. 
Cuma orang muqarrobin saja yang tidak lalai. 

Namun demikian, lalai orang soleh adalah sedikit 
sangat. Orang soleh tadi, dia sudah lalai sampai ke pin- 
tu. Ketika itu hatinya agak kabur sedikit. Setelah ham- 
pir-hampir hendak jadi, ertinya hampir-hampir dia hen- 
dak terjerumus ke dalam perigi ALLAH selamatkan dia. 
Ketika itu dia tersentak dan ingat kembali kepada 
ALLAH SWT. Dia pun meninggalkan perempuan itu. 

Inilah kekuatan ainul yaqin. Seseorang itu, kalau 
telah dapat mengenal ALLAH dengan mata hatinya, 
dengan secara automatik, perbuatan terlarang yang 
hendak dilakukannya itu boleh berhenti. Tetapi kalau 
sekadar akal saja yang kenal ALLAH, kita tidak mampu 
mengawal nafsu yang hendak melakukan maksiat. Roh 
saja yang mampu lawan nafsu tetapi akal tidak. 

Satu lagi peristiwa ialah mengenai seorang perem- 
puan soleh yang hidupnya begitu miskin dan menderita. 
Dia pula terpaksa menyara hidup beberapa orang anak- 
nya yang sudah lama ditinggalkan oleh bapanya. Tegas- 
nya dia seorang janda. Perempuan ini duduk berjiran 
dengan seorang kaya. 

Sungguhpun perempuan itu seorang yang susah dan 
miskin, namun dia tidak keluar rumah untuk pergi 
bekerja dan sebagainya. Begitulah seorang perempuan 
yang soleh di zaman itu. Berlainan dengan zaman ini, 
perempuan lebih ramai keluar rumah dari lelaki. Lebih 
ramai mereka yang bekerja mencari makan daripada 
lelaki. Sebab itu di sesetengah tempat, banciannya 
menunjukkan kadar satu lelaki, dua puluh perempuan. 
Ini berlaku di Sungai Way, Selangor seperti yang pernah 
dipaparkan di dalam suratkhabar. 

Berbalik kepada cerita wanita tadi, dalam keadaan 
yang semakin lama semakin susah, lebih-lebih lagi apa- 
bila melihat anaknya turut menderita, dia pun terdorong 
untuk pergi berjumpa dengan jirannya yang kaya itu 
untuk meminta bantuan. Jirannya pula mengambil pe- 
luang di atas kesusahan perempuan itu dan memberi 
pengakuan bahawa dia bersedia menolongnya dengan 
syarat perempuan itu menyerahkan dirinya. 

Kerana memikirkan anak-anaknya yang kelaparan, 
perempuan itu pun menyatakan persetujuan. Jirannya itu 
pun datanglah ke rumah perempuan itu untuk, meng- 
hantarkan bantuannya dan menuntut syarat yang telah 
ditetapkan. Sampai di rumah perempuan itu, apabila 
sudah hendak jadi, lelaki tersebut menyuruh perempuan 
itu menutup semua pintu dan tingkap. Perempuan itu 
pun menutup semua pintu dan tingkap sehingga tidak 
ada yang tinggal. Dalam pada itu perempuan itu pun 
berkata kepada lelaki jirannya: 

Tuan, semua pintu dan tingkap telah habis ditutup 
kecuali satu pintu saja lagi. Pintu itu, tuanlah yang 
menutupnya. Kalau tuan tidak dapat menutupnya, saya 
tidak sanggup melakukan permintaan tuan." 

Jirannya itu pun bangun dan mencari-cari pintu yang 
dikatakan oleh perempuan itu. Puas dicarinya tetapi 
tidak juga berjumpa. 

"Tidak ada lagi pintu yang tidak tertutup," jawab 
lelaki itu. 

"Ada," balas perempuan itu. "Pintu ini memang susah 
hendak tuan tutup kerana saya juga tidak boleh me- 
nutupnya. Pintu ini ialah pintu dari pandangan ALLAH 
SWT. Kalau tuan boleh menutup pintu pandangan 
ALLAH SWT itu, maka saya sedia melakukan perminta- 
an tuan itu," jawab perempuan itu lagi. 

Mendengar kata-kata perempuan itu, lelaki tadi ter- 
sentak kerana begitu takut sekali bila disebut tentang 
ALLAH SWT. Ser’ta-merta dia terus insaf dan beriman 
serta meminta maaf. 

Demikian kita digambarkan tentang jiwa seorang 
soleh yang kenal dengan ALLAH. Kerana imannya yang 
begitu kuat, cakapnya sahaja boleh menyedarkan orang 
yang sudah berniat jahat pada dirinya hingga orang itu 
turut beriman sama. Bermakna perempuan itu yang 
hatinya kenal dengan ALLAH, bercakap pun dengan 
hatinya. Kerana itu cakapnya itu begitu berkat hingga 
boleh menginsafkan orang yang sudah begitu jahat dan 
rakus. 

Ini jelas menunjukkan betapa kekuatan jiwa adalah 
luar biasa. Sebab itulah, kalau kita mempunyai kekuat- 
an jiwa, mudah sahaja kita mendidik anak dan isteri, 
mudah mendidik masyarakat dan mudah juga mendidik 
umat. 

Bila kita bercakap dari hati kita, maka cakap-cakap 
itu juga akan jatuh ke hati orang yang mendengar. Te- 
tapi kalau kita bercakap hanya melalui mulut, maka 
cakap kita itu akan jatuh ke mulut sahaja. Maksudnya, 
cakap kita itu akan menjadi buah mulut pendengar saja. 

"Sedap betul ceramah dia tu. Hebatl Hebat!” Demi- 
kian saja nilaian orang yang mendengar. Namun, cakap 
kita itu tidak juga boleh mengubah masyarakat. Hanya 
menjadi buah mulut orang. 

Tetapi kalau kita bercakap dari hati, maka ia juga 
akan melekat ke hati orang yang mendengar hingga 
dapat memberi kesan kepada dirinya dan boleh pula 
membawa kesedaran. Kerana itu, amat penting sekali 
untuk kita miliki kekuatan jiwa, iaitu dengan berusaha 
sungguh-sungguh untuk mengenal ALLAH melalui hati. 

Dengan demikian, kita akan kenal ALLAH pada pering- 
kat ainul yaqin, bukan di peringkat ilmul yaqin sahaja. 

'ANG ketiga belas Al Kalam. Ertinya berkata-kata 
Tuhan tidak dengan bermulut, tidak dengan 
* suara atau, sebagainya sebagaimana berkata-kata 
makhluk. Hakikatnya ialah satu sifat yang tetap ada, yang 
qadim lagi azali, berdiri pada zat Tuhan. Dengan dia 
menunjukkan apa-apa yang diketahui oleh Ilmu daripada 
yang wajib seperti firman Tuhan: 






Ertinya: Tiada Tuhan melainkan Aku. 

(An Nahl: 2) 

Dan daripada yang mustahil seperti firman-Nya: 

Ertinya: Kata orang nasrani bahawasanya 

ALLAH yang ketiga daripada yang tiga. 

(Al Maidah: 73) 



Dan daripada yang harus seperti firman Tuhan: 

Ertinya: Bermula ALLAH yang menjadikan 
kamu dan barang perbuatan kamu. 

(As Soffat: 96) 

Maka kalam ALLAH Taala itu satu sifat jua, tiada 
berbilang tetapi ia berbagai-bagai. Apabila dipandang dari 
segi perkara yang dikatakan iaitu jika ia menunjuk kepada 
suruh, dinamakan ‘Amr’ (suruh) seperti tuntutan 
mengerjakan puasa. Jika ia menunjuk kepada tegahan atau 
larangan, di namakan ‘Nahi’ (tegahan) seperti tegahan 



main judi, dan jika menunjuk kepada berita dinamakan 
‘Khabara’ (cerita) seperti riwayat Firaun memperbuat 
begian-begian. Jika menunjuk kepada janji iaitu dinamakan 
‘Wa’da’ (janji) seperti orang taat dapat balasan Syurga dan 
jika menunjukkan kepada ugutan dinamakan ‘Wa’id’ (janji) 
balas seksa) seperti orang yang mendurhaka itu dibalas 
dengan azab. 




Pengertian Sifat Al Kalam 

ERTI Al Kalam di dalam bahasa kita ialah "berkata-kata". 
Yang dimaksudkan dengan berkata-kata bagi ALLAH di 
sini ialah bahawa ALLAH SWT itu berkata-kata dengan 
tidak menggunakan mulut, tidak bersuara sepertimana 
makhluk dan tidak juga dengan berlafaz atau berhuruf. 
Dan berkata-kata ALLAH juga tidak ada yang dahulu dan 
tidak ada yang kemudian, tidak bermula dan tidak ber- 
akhir. Jadi, berkata- katanya ALLAH SWT tidak serupa 
dengan segala makhluk. 

Kalaulah sifat berkata-kata ALLAH SWT serupa de- 
ngan makhluk yang berkata-kata dengan menggunakan 
mulut, ada lafaz dan kalimah, ada dahulu dan ada 
kemudian serta ada permulaan dan ada kesudahan, maka 
dengan sendirinya akan ternafilah sifat Mukhalufutuhu 
Taala Lil Huwudisi iaitu bersalahan ALLAH itu dengan 
segala yang baharu. Sedangkan sifat Mukholafatuhu 
Taala Lil Hawadisi ini adalah sifat yang wajib bagi 
ALLAH SWT. 

Dan sekiranya kita mengatakan yang ALLAH SWT itu 
berkata-kata sepertimana makhluk, maka sudah samalah 
pula ALLAH dengan segala yang baharu. Dan kalau 
ALLAH itu sama dengan segala yang baharu, maka 
ALLAH juga sifat-Nya baharu. Kalau ALLAH bersifat 
baharu, tentulah ALLAH itu dijadikan kerana segala yang 
baharu adalah dijadikan dan ada yang menjadikan. Kalau 

ALLAH ada yang menjadikan, berertilah ALLAH itu ada 
permulaan dan ada kesudahan. Daripada pengertian ini, 
akan ternafilah pula beberapa sifat ALLAH yang lain. 

Kalau ALLAH dijadikan dan ada yang menjadikan, 
dengan sendirinya ALLAH lemah, dan ini akan menafi- 
kan sifat Qudrah bagi ALLAH SWT. Kalau ALLAH di- 
jadikan dan ada yang menjadikan juga, tentulah ALLAH 
ada permulaan dan ada kesudahan. Ini akan menafikan 
pula sifat Qidam bagi ALLAH SWT. 

Oleh yang demikian, wajiblah kita mempercayai dan 
meyakini sungguh-sungguh bahawa ALLAH itu sifatnya 
berkata-kata. Tetapi, berkata-katanya ALLAH SWT tidak 
serupa dengan makhluk; tidak memerlukan mulut, tidak 
berlafaz, tidak ada kalimah, tidak ada dahulu dan tidak 
ada kemudian serta tidak ada permulaan dan tidak ada 
kesudahan. 

Jadi, kalaulah demikian keadaan Kalamullah atau sifat 
berkata-kata bagi ALLAH, tentu kita ingin mengetahui 
hakikatnya. Tetapi, hanya ALLAH sahaja yang menge- 
tahuinya. Kerana, kalau kita bahas-bahaskan sifat ini 
hingga kita dapat mengetahuinya, maka itu adalah tanda 
bahawa kita tidak mengetahuinya. Ertinya, sesiapa yang 
mengetahui bagaimana hakikat berkata-kata ALLAH SWT 
ini, sebenarnya dia orang yang tidak mengetahui. Dan 
barang siapa yang tidak dapat mengetahui hakikat ber- 
kata-kata bagi ALLAH SWT, dia itulah sebenarnya orang 
yang mengetahui. 

Ertinya, kalau kita bahas-bahaskan sifat berkata-kata 
bagi ALLAH ini, hingga kita tidak dapat mengetahui 
hakikatnya, maka itulah sebenarnya yang dikatakan 
mengetahui. Jadi, kalau ditanya bagaimana hakikat ber- 
kata-kata ALLAH SWT ini, jawabnya: wallahu a’lam. 
ALLAH sahaja Yang Maha Mengetahui. 

Cuma daripada pengetahuan yang kita perolehi 
daripada pengajian-pengajian tauhid, sekiranya ada 
hujah-hujah membawa kepada penyerupaan ALLAH 
dengan makhiuk, maka kita dapat menolaknya. Sebarang 
bentuk hujah yang hendak menyerupakan sifat berkata- 
kata ALLAH SWT dengan makhluk, terus kita tolak bulat: 
bulat. 

Pengertian tadi tentunya akan menimbulkan persoal- 
an. laitu, oleh keiana ALLAH berkata-kata dengan tidak 
bersuara, berlafaz dan berkalimah serta tidak ada dahulu 
dan tidak ada kemudian, bagaimana pula halnya dengan 
Al Quran? Bukankah Al Quran itu Kalamullah? Sedang- 
kan Al Quran itu berhuruf dan berlafaz serta bila dibaca, 
mengeluarkan suara. Kemudian ada dahulu dan ada pula 
kemudian. Bagaimana pula dengan hal ini? 

Untuk menjawabnya, perlu kita ingat di sini bahawa 
Kalamullah yang disebutkan di dalam Al Quran itu 
adalah terjemahan sahaja. Al Quran yang ada pada kita, 
yang boleh dibaca dan ada lafaznya, adalah terjemahan 
bagi Kalamullah yang ada pada azali lagi, yang hakikat- 
nya kita tidak tahu. 

Kalamullah yang ada pada azali itulah yang tidak 
berhuruf, tidak berlafaz, tidak berpermulaan dan tidak 
ada kesudahan. Itulah Kalamullah atau kata-kata ALLAH 
SWT yang sebenarnya, bukan pada Al Quran yang kita 
simpan di rumah-rumah dan boleh kita baca itu. Kalau 
kita katakan bahawa Kalamullah yang sebenarnya ialah 
pada Al Quran, akan tersesatlah kita. 

H akikat Sifat Al Kalam 

Pengertian sebenar bagi Kalamullah ini ialah suatu sifat 
yang wajib ada serta yang qadim lagi azali yang berdiri 
pada zat ALLAH SWT. Qadim lagi azali, sepertimana 
yang telah kita bahaskan, ia tidak bermula dan ia ber- 



194 




18. AL KALAM 



diri pada zat ALLAH SWT. M anakala zat ALLAH SWT 
itu adalah Qidam iaitu tidak bermula kerana wujudnya 
ALLAH SWT itu tidak ada siapa yang menjadikan. Oleh 
kerana sifat ALLAH SWT yang di antaranya ialah sifat 
Kalam, adalah berdiri pada zat ALLAH SWT, maka 
dengan sendirinya sifat ALLAH juga qadim lagi azali iaitu 
tidak bermula. 

Pengertian ringkasnya ialah, semua sifat yang ada 
pada ALLAH SWT adalah berdiri pada zat-Nya. Manakala 
zat ALLAH SWT itu pula adalah qadim lagi azali, iaitu 
tidak bermula, maka sifat ALLAH SWT juga tentulah 
qadim lagi azali serta tidak bermula. Dan oleh kerana 
Kalamullah adalah di antara sifat-sifat yang wajib kita 
pelajari dan iaterdiri pada zat ALLAH SWT, maka sifat 
Kalamullah ini adalah qadim lagi azali dan ia tidak ber- 
mula. 



H uraiannya 

Kemudian, daripada sifat Kalamullah inilah maka adanya 
ilmu pengetahuan berhubung dengan yang wajib, yang 
mustahil dan yang harus. Jadi, kita tahu tentang yang 
wajib, yang mustahil serta yang harus adalah kerana 
adanya Kalamullah atau oleh kerana adanya ALLAH itu 
berkata-kata tentang yang wajib, yang mustahil dan yang 
harus. 

ALLAH ada memperkatakan tentang yang wajib 
seperti la memperkatakan tentang diri-Nya. Di dalam Al' 
Quran, ALLAH ada berfirman: 



Q ' /'f 



Terjemahannya: Akulah ALLAH tiada Tuhan, 

melainkan Aku. 

( ‘fhoha: 14) 

Di sini ALLAH memperkatakan tentang diri-Nya ia- 
itu zat-Nya sendiri. Dan diri ALLAH SWT itu sendiri 
adalah yang wajib. Ini dikatakan wajibul wujud atau wajib 
ada dan kita pula meyakini adanya. 

Di dalam ayat yang lain di dalam Al Quran ALLAH 
ada berkata: 




Terjemahannya: Katalah olehmu (ya Muhammad): 

“Dialah ALLAH Tuhan yang esa. ALLAH tempat 
bersandarnya seluruh makhluk. Dia tidak beranak dan 
tidak diperanakkan, dan Dia tidak serupa dengan 
sesuatu. ” , 

(Al Ikhlas: 1-4) 



Ini Kalamullah yang menceritakan tentang diri dan 
zat ALLAH. Kita wajib mempercayainya kerana 
Kalamullah ini adalah tentang yang wajib, laitu wajib kita 
mempercayai ALLAH itu esa dan ALLAH itulah tempat 
kita meminta dan tempat kita bersandar. ALLAH itulah 
tempat menunaikan segala kehendak makhluk ini. 
Kemudian, wajib kita mempercayai ALLAH itu tidak 
beranak dan tidak pula diperanakkan. Dan wajib pula 
kita mempercayai bahawa ALLAH itu tidak serupa bag-i 
sesuatu. 



Di dalam Al Quran terdapat banyak Kalamullah yang 
menunjukkan tentang yang wajib. Seperti firman-Nya: 






Terjemahannya: ALLAH Maha Mendengar Lagi 
Maha Mengetahui. 

(At Taubah: 98) 

Dan firman ALLAH lagi: 



Terjemahannya: ALLAH Maha Mendengar Lagi 
Maha Melihat. 

(Al Haj: 61) 

Di sini kita dapati ALLAH memperkatakan tentang 
diri-Nya mendengar dan melihat serta mengetahui. Wajib 
ALLAH itu mendengar, melihat dan mengetahui. 

Seterusnya ALLAH berfirman: 







y s y z-*'' y 






Terjemahannya: Dia adalah ALLAH yang hidup lagi 
berdiri dengan sendirinya. 

(Ali Imran: 2) 



Dengan Kalamullah ini, wajib kita mempercayai 
ALLAH itu hidup dan ALLAH Taala itu Qayyum atau 
berdiri dengan sendirinya. Di dalam kitab dikatakan 
ALLAH SWT itu Qiamuhu Taala Binafsihi ALLAH itu 
maha berdiri dengan sendirinya. 

Itulah di antara sekian banyak Kalamullah yang 
menunjukkan soal-soal yang wajib. 



Kalamullah Menjelaskan Perkara Mustahil 

Selain menunjukkan tentang yang wajib, Kalamullah juga 
ada menunjukkan kita tentang yang mustahil. Ertinya, 
ALLAH ada menceritakan kepada kita melalui Kalam-Nya 
tentang perkara yang tidak akan berlaku dan yang mus- 
tahil berlaku. Akal juga tidak mahu menerima akan 
berlakunya perkara itu. Umpamanya, di dalam Al Quran, 

ALLAH ada menceritakan satu tuduhan orang nasrani 
(kristian) melalui ayat yang berbunyi: 







Terjemahannya: Mereka berkata: Sesungguhnya 

ALLAH itu adalah tuhan ketiga daripada yang tiga. 

(Al Maidah: 73) 



Orang-orang nasrani menuduh ALLAH itu tiga juzuk 
atau tiga uknum. Mereka mengatakan bahawa satu me- 
nepati tiga dan tiga menepati satu, atau yang diistilah- 
kan oleh mereka sebagai trinity. Mengikut hujah mereka, 
semuanya ada tiga; tidak sempurna yang satu kalau tidak 
ada yang dua lagi dan tidak sempurna yang dua kalau 
tidak ada yang satu. Dan kata mereka, satu itu tiga dan 
tiga itu satu. Tetapi, berdasarkan hukum akal pun, kita 
tidak dapat menerima perkara ini. Kalau satu, akal tentu 
menerimanya satu dan kalau tiga pula, akal juga tentu 
menerimanya sebagai tiga. Masakan akal kita boleh 
menerima satu itu tiga dan tiga itu satu (hukum trinity 
orang kristian). 

Kalau pada hukum akal pun hujah seperti itu sudah 
tertolak, maka betapalah kalau kita bahaskan menurut 
hukum syariat. Tetapi orang-orang kristian tetap mem- 
pertahankannya kerana mereka sudah terlalu fanatik 
dengan agama mereka dan telah menganuti keyakinan 
itu turun-temurun. Walaupun keyakinan itu sudah tidak 
lojik lagi sama ada dari segi falsafah mahupun dari segi 
mantik dan juga syariat, mereka mati-mati mempertahan- 
kan nya. Mereka sudah buta dengan fahaman karut 
mereka tentang trinity itu hingga kebenaran pun mereka 
tidak nampak lagi. Dengan konsep trinity itu, orang-orang 
kristian percaya tuhan itu bapa, tuhan itu anak dan 
tuhan itu roh kuddus. 

Dan dalam hal ini ALLAH ada memberitahu melalui 
Kalam-Nya tentang mustahilnya perkara ini. laitu mus- 
tahil ALLAH itu dua atau tiga atau sebagai ny a. Tidak 
akan mahu akal menerima Tuhan itu dua, tiga dan lebih. 
ALLAH hanya satu seperti mana yang ALLAH sebutkan 
, di dalam Surah Al Ikhlas tadi. 

Jadi ayat 73 Surah Al Maidah tadi adalah Kalamullah 
yang menceritakan tentang yang mustahil iaitu amat 
tidak wajar sekali orang-orang kristian menuduh ALLAH 
itu tiga. Mereka telah melakukan satu pembohongan dan 
kemungkaran yang amat besar. Dan di dalam Al Quran, 
banyak lagi ayat dari Kalamullah yang menceritakan 
tentang perkara yang mustahil. Kalau di dalam ayat tadi, 
orang kristian menuduh bahawa ALLAH lebih dari satu, 
di dalam ayat lain ALLAH ada menceritakan tentang 
tuduhan orang yahudi pula, 

Nampaknya, di dalam Al Quran pun ALLAH telah 
menunjukkan kepada kita betapa keduadua kristian dan 
yahudi ini sama-sama bersepakat atau bekerjasama kalau 
berhadapan dengan Islam. Manakala mereka lupa ke 
pada Islam saja, baharulah mereka bercakaran sesama 
sendiri. Jadi, janganlah kita percaya sangat kepada 
kristian dan yahudi dan janganlah kita bersandar nasib 
dengan mereka. Kalau orang kristian ada tuduhannya 
kepada ALLAH dengan mengatakan ALLAH itu tiga, 
orang yahudi pula ada tuduhan mereka. Apakah tuduh- 
an mereka yang ALLAH bentangkan di dalam Al Quran 
melalui Kalamullah? 



'«.LAc-I (j ^-3 o U y vs * ujb *U5' «-«-m -AjJ 



Terjemahannya: Sesungguhnya ALLAH mendengar 
ungkapan mereka iaitu katanya: “ALLAH itu miskin 
sedangkan kamilah yang kaya.” 



(Ali Imran: 181) 

Begitu hebat sekali sifat sombong dan bongkaknya 
orang yahudi ini. Memang benarlah orang-orang yahudi 
digambarkan di dalam sejarah sebagai orang-orang kaya 
yang menuduh semua orang lain miskin-miskin, sehing- 
ga ALLAH pun mereka tuduh miskin. Memang biadab 
sungguh mereka. Kalamullah menceritakan kepada kita 
tentang mustahilnya tuduhan orang-orang yahudi yang 
mengatakan ALLAH itu miskin. Sedangkan ALLAH itu 
Maha Kaya dan kekayaan ALLAH tidak terbatas. 



Kalamullah Menceritakan Perkara Harus 

Melalui Kalamullah juga, ALLAH ada menceritakan 
kepada kita tentang perkara-perkara yang harus. Banyak 
sekali ayat yang menceritakan tentang perkara yang harus 
ini. Di antaranya ALLAH ada menyebut: 




Terjemahannya: ALLAH-lah yang menjadikan kamu 

( manusia ) dan apa yang kumu buat. 

(As Soffat: 96) 

Di sini ALLAH menunjukkan kepada kita betapa 
ALLAH telah menjadikan manusia. Dan bukan pula wajib 
bag-i ALLAH untuk menjadikan manusia, tetapi harus 
sahaja. Kerana kalau wajib bag-i ALLAH untuk menjadi- 
kan manusia, tentulah ALLAH terpaksa menjadikan 
manusia. Kalau ALLAH terpaksa berbuat demikian, 
bererti ada yang memaksa-Nya. Dan ini juga bererti 
bahawa ada yang lebih gagah dari ALLAH. Mana boleh 
terjadi demikian. 

Jadi, perbahasan kita menunjukkan bahawa tidak 
wajib bagi ALLAH menjadikan manusia. Hanya harus 
sahaja. Terpulanglah sama ada ALLAH hendak jadikan 

atau tidak. Dan tidak boleh pula kita katakan mustahil 
ALLAH jadikan manusia kerana manusia sudah terjadi. 
Tidak mungkin tidak terjadi. Kerana itu, ALLAH men- 
jadikan manusia ini bukan mustahil dan bukan pula 
wajib, tetapi harus sahaja. Ertinya, kalau ALLAH hendak 
jadikan, maka jadilah kita ini tetapi kalau ALLAH tidak 
mahu jadikan, tidak jadilah kita. Tetapi, kerana ALLAH 
telah memilih untuk menjadikan manusia, maka kita pun 
ada. Beruntunglah kita kerana telah dijadikan hingga 
dapat menikmati udara Tuhan, memijak bumi-Nya, 
melihat langit-N ya, memakan rezeki-Nya dan sebagainya. 
Cuma kebanyakan kita sahaja yang lupa Tuhan. 

Di dalam ayat tadi, bukan sahaja kita yang ALLAH 
jadikan tetapi segala apa yang kita buat pun, ALLAH 
yang jadikan. Ertinya kerja kita, usaha kita, perjuangan 
serta jihad kita, semuanya dijadikan oleh ALLAH, dan 
hukumnya adalah harus sahaja bag-i ALLAH. 

Jadi hendaklah kita faham bahawa bukan setakat diri 
kita ini saja yang ALLAH jadikan malah setiap perbuat- 
an kita seperti tangan dan kaki yang kita gerakkan, mata 
yang melihat, telinga yang mendengar dan setiap usaha 
kita seperti mencari rezeki, makan minum, berpakaian, 
menyusun rumahtangga, berjuang dan berjihad, me 
lagang ekonomi dan pendidikan serta lain-lainnya, se- 
mua itu juga ALLAH yang jadikan. Dan ini semuanya 
tidak wajib dan tidak mustahil bagi ALLAH menjadikan- 
nya, tetapi adalah harus sahaja'. 

Di dalam ayat yang lain, ALLAH menceritakan: 



Terjemahannya: ALLAH yang mencipta langit dan 
bumi. 

(Ibrahim: 32) 



/// J 

ALLAH menceritakan betapa ALLAH telah mencipta- 
kan langit dan bumi yang begitu indah. Dan hal itu 
adalah harus sahaja bagi ALLAH, tidak wajib dan tidak 
juga mustahil. Tetapi oleh kerana ALLAH telah memi- 
lih untuk menjadikannya, maka terjadilah langit dan 
bumi hingga kita dapat bernaung di bawahnya dan 
berpijak di atas bumi. 

Kemudian ALLAH berkata lag-i melalui Kalam-Nya di 
dalam Al Qurcn: 

Terjemahannya: Dialah ALLAH yang menjadikan 
bumi untuk kamu (manusia) sebagai hamparan. 

(Al Baqarah: 22) 



Di sini ALLAH menyatakan yang bumi yang dijadi- 
kan-Nya itu adalah untuk manusia. Sebab itu di dalam 
ayat yang lain ALLAH berkata: 






Terjemahannya: Berjalanlah di setiap pelosok bumi 
dan mukanlah daripada rezekiNya. 

((Al Mulk: 15) 



Ertinya, kerana ALLAH telah jadikan bumi ini untuk 
manusia, maka kita disuruh-Nya berjalan di setiap pe- 
losoknya, di setiap lurahnya, bukit-bukaunya, di sungai- 
sungainya, di daratan dan di lautannya, di tanah lapang 
dan di tanah hutannya, dan juga di mana saja. Ke 
mudian, makanlah rezeki-rezeki yang ALLAH taburkan 
di setiap pelosok dan tempat itu. 

Seterusnya, di dalam ayat yang lain, ALLAH ada 
menceritakan kepada kita lagi tentang perkara yang 
harus melalui Kalam-Nya: 

Terjemahannya: Wahai manusia, Kami telah men- 
jadikan kamu bermula daripada lelaki dun perempuan, 
kemudian Kami jadikan kamu berbangsa-bangsa dan 
bersuku-suku, supaya kamu berkenal-kenal di antara 
satu sama lain. Sesungguhnya yang paling mulia di 
antara kamu di sisi ALLAH ialah yang paling ber- 
taqwa dikalangan kamu. 

(Al Hujurat: 13) 



Di dalam ayat ini ALLAH menerangkan kepada kita 
betapa ALLAH jadikan manusia ini bermula daripada 
pertemuan antara lelaki dan perempuan, iaitu Nabi 
Adam as. dan i steri nya Siti Hawa. Dari situ, berkembang 
biaklah manusia menjadi berbagai-bagai kaum dan puak. 
Timbul bangsa-bangsa yang berbagai rupa dan berbagai 
warna kulit. Ada bangsa Melayu, Cina, India, dan lain- 
lainnya. Ada yang bertubuh besar, ada yang kecil, ada 
yang bermuka lebar, ada yang bermuka bulat dan se- 
bagainya. Kemudian ada yang berkulit putih, hitam dan 
sebagai nya. 

Tidak ada perbezaan di antara puak-puak dan kaum- 
kaum ini. Kerana itu, hendaklah manusia berkenal-kenal 
dan berkasih sayang antara satu sama lain, tanpa me 
ngira wama kulit. Walaupun tidak ada perbezaan di an- 
tara manusia yang dijadikan itu, namun kata ALLAH, 
yang paling baik di antara manusia ialah yang paling 
bertaqwa. Tidak kira dia hitam atau putih, Melayu atau 
India dan sebagainya. Di sisi ALLAH, orang yang paling 
bertaqwalah yang paling baik. 

Jadi inilah juga perkara harus yang ALLAH telah 
jadikan. Tidak wajib bagi ALLAH menjadikan datuk kita 



203 




AgiDAH MUKMIN (II) 



yang pertama iaitu Nabi Adam a.s. dan juga nenek kita 
yang pertama iaitu Siti Hawa yang dari situ berkembang 
biaknya manusia ini. Adalah harus saja bagi ALLAH. Dan 
tidak pula mustahil kerana kita ini sudah pun ALLAH 
jadikan. 

Kemudian ALLAH ceritakan lagi melalui Kalam-Nya: 




Terjemahannya: Kami telah menjadikan untuknya 
pendengaran dun penglihatan. 

(Al Insan: 2) 

Di dalam ayat ini pula ALLAH menceritakan kepada 
kita bahawa ALLAH telah menciptakan manusia ini 
boleh mendengar dan melihat, dengan dikurniakan 
telinga dan mata. Ini pun harus sahaja bagi ALLAH. 
Kalau ALLAH hendak adakan kita bermata dan ber- 
telinga, maka jadilah kita bermata dan bertelinga. Tetapi 
kalau ALLAH tidak mahu adakan itu semua, pun boleh 
juga. Tidak wajib untuk ALLAH menjadikannya dan tidak 
pula mustahil kerana ALLAH sudah memilih untuk men- 
jadikan mata dan telinga itu untuk kita melihat dan men- 
dengar. 

Demikianlah kita diberitahu melalui Kalamullah 
tentang perkara-perkara yang wajib, yang mustahil serta 
yang harus. ALLAH telah menceritakan semua itu untuk 
pengetahuan kita. 

Sifat dan Bentuk Kalamullah 

Mengenai sifat dan bentuk Kalamullah, ia tidak berbi- 
lang-bilang. Tidak seperti makhluk macam kita; kata-kata 
kita adalah berbilang-bilang sama ada lafaznya mahupun 
hurufnya. Kalau kita sebut, "Saya hendak makan,” di 



204 




18. AL KALAM 



dalam sebutan itu saja kita dapati lafaznya berbilang, dan 
kemudian ada huruf pula yang juga berbilang. Sedang- 
kan Kalamullah tidak demikian. Kalamullah hanya satu 
bentuk saja. Kalau demikian, maka akan timbul juga 
persoalan pada kita iaitu bagaimanakah bentuk 
Kalamullah itu? 



Untuk menjawabnya, kita kembali kepada pengerti- 
an hakikat sebenar sifat-sifat ALLAH iaitu: wallahu a’lam. 
Kita tidak dapat mengetahui hakikat sebenarnya; hanya 
ALLAH yang mengetahuinya. Kita serahkan sahajalah 
kepada ALLAH SWT. Kita tidak tahu hakikat sebenar 
Kalamullah pada azali lagi. Cuma maksudnya, terjemah- 
annya ataupun maknanya, itulah yang ada pada kita ia- 
itu Kalamullah yang ada di dalam Al Quran. 



Kemudian Kalamullah yang ada di dalam Al Quran 
itu, yang merupakan maksud atau terjemahan sahaja 
daripada Kalamullah yang ada pada azali lagi yang tidak 
berlafaz, tidak bersuara, tidak berbilang dan sebagainya, 
boleh diberi bermacam-macam nama mengikut kehen- 
dak Kalamullah itu sendiri. Umpamanya, kalau 
Kalamullah itu memperkatakan perintah suruh, ia 
dinamakan amar. Di dalam Al Quran, ada banyak sekali 
perintah yang dikatakan amar ini. Di antaranya: 




Terjemahannya: Dun dirikanlah sembahyang dan 
keluarkanlah rakat. 

(Al Baqarah: 43) 

ALLAH juga memerintahkan: 

Terjemahannya: Dan rukuklah bersama orang-orang 
yang rukuk. 

(Al Baqarah: 43) 

Di antara Kalamullah berbentuk amar lagi ialah se- 
perti: 



Terjemahannya: Wahai manusia, sembahlah Tuhan 
kamu yang telah menjadikan kamu dan Orang-orang 
yang sebelum kamu. 

(Al Bagarah: 21) 



ALLAH menyuruh manusia menyembah ALLAH 
yang telah menjadikan mereka. Jangan menyembah 
'tuhan' yang tidak menjadikan manusia iaitu 'tuhan- 
tuhan' palsu yang manusia cipta seperti tokong-tokong, 
patung-patung dan sebagai nya. Semua itu bukan yang 
menjadikan jin dan manusia ini. 



Kalamullah lain yang berbentuk amar ialah seperti: 






Terjemahannya: Mintalah pertolongan dari ALLAH 
dengan bersabar dan bersembahyang. 

(Al Bagarah: 45) 



Ertinya, ALLAH memerintahkan kita supaya sentiasa 
meminta pertolongan dari-Nya dalam bersembahyang 
dan dalam bersabar. Sungguhpun nampak saja sembah- 
yang itu mudah (bacaannya mudah, perbuatan berdiri, 
rukuk dan sujud pun mudah) tetapi 'kalau ALLAH tidak 
bantu, kita akan merasa berat untuk bersembahyang. 
Mungkin kita sanggup membuat kerja-kerja berat tetapi 
tidak mampu untuk bersembahyang. Kerana itulah 
ALLAH perintahkan kepada kita supaya meminta per- 
tolongan dari-Nya. 

Umpamanya amat susah kita hendak bersabar bila 
orang kata kita dan bila berhadapan dengan penderita- 
an, dan susah juga hendak bersabar di dalam berjuang 
dan berjihad dan lain-lainnya. Kerana itu jugalah ALLAH 
perintahkan kita supaya banyak-banyak meminta per- 
tolongan dari-Nya supaya kita memiliki sifat sabar dan 
supaya ALLAH menolong kita di dalam mengerjakan 
sembahyang. Sebab itu di dalam ayat yang lain, ALLAH 
berfi rman: 



Terjemahannya: Mintalah pertolongan dari ALLAH 
dengan sabar dan sembahyang. Sesungguhnya 
sembahyang itu amat berat sekali kecuali bagi mereka 
yang khusyuk. 

(Al Baqarah: 45) 

Di sini terang-terang ALLAH mengatakan betapa 
hendak sembahyang dan hendak sabar itu amat berat 
sekali kecuali bagi orang-orang yang khusyuk saja. Bagi 
orang yang tidak khusyuk, tidak takut ALLAH, tidak 
rendah diri kepada ALLAH, tidak gerun kepada ALLAH, 
payah sekali untuk bersembahyang dan bersabar. 

Demikian beberapa contoh Kalamullah yang 
berbentuk amar iaitu perintah suruh. Di samping 
Kalamullah berbentuk perintah suruh, ada juga 

Kalamullab yang berbentuk tegah atau disebut nuhi. Dan 
Kalamullah ini juga banyak terdapat di dalam Al Quran. 
Di antaranya: 

Terjemahannya: Dan jangan kamu menghampiri 

zina. 

(Al Israk: 32) 

Lihat begitu cantik sekali ALLAH memberi peringat- 
an-Nya yang manategahan itu bermaksud “Jangan ham@ 
kepada zina ” bukan bermaksud "Jangan kamu berzina". 
Ertinya, ALLAH mengingatkan manusia keadaan yang 
belum terjadi. Kalau sudah terjadi zina, tidak perlu di- 
ingatkan lagi. Hanya perlu dihukum. Sebab itu tegahan 
ALLAH itu melarang kita supaya jangan hampir kepada 
perkara-perkara yang boleh membawa kepada zina. Dan 
ALLAH tidak mengatakan Jangan berzina". 

Samalah kalau kita melarang anak kita daripada 
masuk ke dalam perigi. Kita tidak kata, "Jangan masuk 
perigi" tetapi kita akan sebut, "Jangan hampir dengan 
perigi ". Sebabnya, kalau sudah jatuh, tentunya tidak 
bermakna lagi. Sebelum jatuh itulah perlu diingatkan. 
Kerana itu dalam soal zina, ALLAH larang manusia dari 
hampir kepada perkara-perkara yang boleh menimbulkan 
zina seperti bergaul bebas, mendedah aurat, bersiar di 
tempat-tempat maksiat, dan banyak lagi unsur yang lain. 
Unsur-unsur ini mesti disekat lebih awal. 

Dan sebab itulah ada keterangan Hadis yang menga- 
takan, kalau kita melihat perempuan yang bukan muh- 
ram hingga menimbulkan syahwat, maka itu dinamakan 
zinajuga iaitu zina mata. Begitu juga kalau kita men- 
dengar suara perempuan hingga menimbulkan nafsu 
syahwat, itu dikatakan zina telinga. Kita pegang pula 
badan perempuan; itu dikatakan zina tangan. Dan kalau 
kita hidu bau minyak wanginya atau bau bedaknya, itu 
dikatakan zina hidung. Jadi, kata Rasulullah, semua itu 
adalah zina. Begitu juga kalau fi kiran sudah khayal 
dengan perempuan; itu dikatakan zina fi kiran. 

Di dalam ayat yang lain, ALLAH memberi tegahan- 
Nya melalui Kalam-Nya: 




Terjemahannya: Wahai orang-orang yang beriman, 
sesungguhnya arak, judi, bertenung nasib dan (me- 
nyembah) berhala, itu semua adalah perkara keji dari 
permainan syaitan. Oleh itu jauhilah agar kamu 
mendapat kemenangan (di dunia dan di Akhirat). 

(Al Maidah: 90) 

Di sini ALLAH memerintahkan kita agar menjauh- 
kan dir-i daripada empat perkara iaitu minum arak (serta 
perkara-perkara yang ada kena-mengena dengan arak, 
menjual, mengedar, mengilang dan lain-lainnya), ber- 
judi, bertenung nasib serta menyembah berhala dan 
patung-patung. Semua itu permainan syaitan, sedangkan 
syaitan adalah musuh kita 

Kalau empat perkara ini dapat kita tinggalkan, kita 
adalah golongan orang yang mendapat kemenangan di 
dunia dan di Akhirat. Tetapi kalau empat perkara ini 
masih ada, walaupun kita kata berjaya tetapi sebenarnya 
tidak berjaya. Atau kita kata bersih tetapi sebenarnya 
tidak bersih, atau kita kata hebat tetapi sebenarnya kita 
tidak hebat, atau kita kata menang tetapi sebenarnya kita 
tidak menang. Sebabnya, kita telah berlawan dengan 
kata-kata ALLAH. 

Di antara Kalamullah yang mengandungi perintah 
nahi lagi adalah seperti: 

Terjemahannya: Wahai orang-orang yang beriman , 
jangan kamu memilih orang-orang yahudi dan orang- 
orang nasrani itu sebagai pemimpin. 

(Al Maidah: 51) 

Di sini ALLAH melalui Kalam-Nya memerintahkan 
kita supaya jangan sekali-kali melantik orang-orang 
yahudi dan nasrani (kristian) menjadi pemimpin dalam 
masyarakat, negara atau apa saja. 

Kemudian, Kalamullah juga ada yang berbentuk cerita 
dan ini diuamakan ‘khabar’. Umpamanya di dalam Al 
Quran ada diceritakan tentang Firaun. Dikisahkan ten- 
tang penzalimannya, penindasan yang dilakukannya, 
kejahatannya, kekufurannya dan lain-lain sifatnya. Begitu 
juga kisah Hamman, Namrud dan lain-lain. Di antara 
Kalamullah ini ialah: 






u 



Terjemahannya: Sesungguhnya Kami utuskan se- 
belum kamu ( wahai Muhammad ) rasul-rasul untuk 
puak-puak di zaman dahulu. Dan tidak datang 
seorang rasul pun kepada mereka melainkan mereka 
selalu memperolok-olokkannya. Sikap keji itu Kami 
campakkan kepada orangorang yang hatinya berdosa 
(jahat) . 

(Al Hijr: 10-12) 

Di sini ALLAH mengkhabarkan tentang sikap umat- 

umat zaman dahulu yang kepada mereka juga diutus 
rasul-rasul tetapi mereka memperhina dan memperolok- 
kannya, malah ada yang mereka bunuh. Dan seterusnya 
ALLAH mengkhabarkan betapa bukan saja berlakunya 
sikap seperti itu kepada umat zaman dahulu tetapi juga 
kepada umat Rasulullah di kemudian hari. 

Umat-umat di kemudian hari seperti di zaman kita 
ini sudah tidak dihantar rasul-rasul atau nabi lagi tetapi 
tetap ada pewaris perjuangan mereka seperti tuk-tuk 
guru, ustaz-ustaz, pendakwah-pendakwah dan sebagainya 
yang terus bergelanggang di tengah masyarakat. Ketika 
mereka ini membuka kelas-kelas pengajian, mengadakan 
usaha dakwah dan sebagainya, mereka juga akan digek- 
ejek dan diperolok-olok. Jadi sama saja sikap orang 
zaman dahulu dengan orang di kemudian hari di zaman 
kita ini. 

Ejekan itu berlaku dalam pengalaman kita hari ini. 
Orang-orang yang hendak menyampaikan ajaran ALLAH 
(bersifat rasul majazi, bukan rasul hakiki kerana rasul 
hakiki yang terakhir ialah Rasulullah) mereka ejek se- 
bagai songsang, terbalik, kolot, ortodoks, ketinggalan 
zaman dan lain-lainnya. ALLAH mengkhabarkan kepada 
kita melalui Kalam-Nya bahawa golongan ini ialah orang- 
orang yang hatinya sudah kotor, jahat dan penuh dosa. 

